Atsakymai į užduočių klausimus yra orientaciniai. Mokinys teisingą atsakymą gali suformuluoti savais žodžiais. Ar atsakymo turinys yra teisingas, sprendžia mokytojas.

|  |
| --- |
| Adomas Mickevičius |
| 1 užduotis„Vienatvei“ |
| 1.1. Įvardykite, su kuo palyginama vienatvė ir kada į ją pabėgama. Apibūdinkite eilėraščio pradžioje išryškėjančią lyrinio ,,aš“ situaciją. Nusakykite, kaip šią situaciją atspindi meninės raiškos priemonės.Remdamiesi kultūriniu kontekstu įrodykite, kad ji svarbi romantiniuose kūriniuose. | Vienatvė yra palyginama su šaltu vandeniu, į ją pasitraukiama tada, kai kasdienybė tampa pernelyg sunki. Lyrinis „aš“ nepatenkintas kasdienybe/ išgyvena romantinį konfliktą su kasdienybe. Tai perteikiama metafora *kasdienybės tvaiko*. Į vienatvę krentama *tarsi į šaltą vandenį* (palyginimas) - tai reiškia, kad giliai pasineriama į vidines gelmes. Poetizuoti vienatvę, vaizduoti „vidines gelmes“, pabrėžti neigiamą požiūrį į kasdienybę - tai svarbūs romantinės literatūros bruožai. | 3 taškai |
| 1.2. Nurodykite, ką veikia lyrinis subjektas būdamas vienas. | Mąsto. | 1 taškas |
| 1.3. Nurašykite citatą iš antro posmelio, apibūdinančią lyrinio subjekto savijautą „sugrįžus“ iš vienatvės.Paaiškinkite jos prasmę. | *<...> tarsi atšalusį skenduolį.* Savijauta yra prasta, asmuo jaučiasi tarsi negyvas/ skenduolis/ bejausmis. | 2 taškai |
| 1.4. Nurodykite, kokį konfliktą galima įžvelgti trečiame posmelyje. Remdamiesi juo, pagrįsdami romantinepasaulėjauta suformuluokite ir parašykite išvadą, koks lyrinio subjekto požiūris į vienatvę ir kokį santykį su aplinka tai atspindi. Argumentuokite. | Idealo ir tikrovės konfliktą.Vienatvė jam yra artima (vadina savo stichija), bet net ji nesuteikia pilnatvės pojūčio, nes šaldo širdį, temdo šviesią mintį – tai, ką romantikai ypač vertina. Lyrinio subjekto santykis su aplinka yra prieštaringas/ kankinantis: jis nemėgsta savo aplinkos/ jaučiasi joje suvaržytas (kaip skraidanti žuvis, kuri tik trumpam pakyla į orą), bet kartu pasako, kad siekia šviesos – idealo, kurio vienatvė nesuteikia (ji temdo šviesią mintį).  | 3 taškai |
| 1.5. Įvardykite kūrinio žanrą. Remdamiesi literatūros žiniomis apibūdinkite jį ir nurodykite, kada ir kassukūrė žymių šio žanro kūrinių ankstesniais laikais. | Kūrinio žanras - sonetas. Tai angliškoji soneto forma – trys ketureiliai ir dvieilis – išvada. Žymių šio žanro kūrinių Renesanso epochoje yra sukūręs Viljamas Šekspyras. | 3 taškai |
| 1.6. Remdamiesi dvieiliu – išvada suformuluokite ir parašykite romantinę kūrinio idėją. | Žmogui nelemta rasti šiame gyvenime harmonijos/ romantiškos prigimties žmogus niekur neranda laimės/ nesijaučia savas. | 1 taškas |
| 2 užduotis „Kai mano kūnas“ |
|  2.1. Paaiškinkite, kokį neatitikimą išryškina lyrinis subjektas eilėraščio pradžioje. Suformuluokite ir parašykite išvadą, kokį santykį su aplinka tai atspindi. | Neatitikimą tarp realybės ir dvasinio pasaulio. Atspindi susvetimėjimą su aplinka/ konfliktą su aplinka. | 2 taškai |
| 2.2. Nurodykite, kokią paralelę galima įžvelgti antrame posmelyje. | Paralelę tarp mylimosios ir tėvynės. | 1 taškas |
| 2.3. Įvardykite, kas galėtų būti „svajonių ir minčių“ tėvynė. | Lietuva (ATR). | 1 taškas |
| 2.4. Palyginkite lyrinio subjekto situaciją pirmame posmelyje (čia) ir trečiame (ten). Nurodykite, kuo ji skiriasi, kaip keičiasi lyrinio „aš“ elgesys ir nuotaika. | *Čia* lyrinis „aš“ yra susvetimėjęs, nutolęs nuo aplinkos, o *ten* jis jaučiasi savas. *Čia* lyrinis „aš“ susidvejinęs (kūnas sėdi tylomis arba kalbasi, o kenčianti siela kitur), o *ten* jis svajoja arba vaikosi peteliškes (nerūpestingai žaidžia). *Čia* lyrinis „aš“ liūdnas/ išgyvena neviltį, o *ten* ramus/ atsipalaidavęs arba linksmas/ laimingas.  | 3 taškai |
| 2.5. Nusakykite lyrinio subjekto santykį su mergina. Nurašykite atsakymą pagrindžiančią citatą. Įrodykite, kad šie žodžiai atspindi romantinę pasaulėjautą. | Santykis labai šviesus/ artimas/ dviejų mylinčių žmonių santykis. *<...> tarp rugių lyg baltas laivas irias,/ Ir nuo kalvos man šviečia aušrine*. Mylimoji lyginama su baltu laivu, žvaigžde – tai romantiniai įvaizdžiai. | 3 taškai |
| 2.6. Apibūdinkite gamtos vaizdą. Remdamiesi kultūriniu kontekstu įrodykite, kad jis romantinis. | Gamtos vaizdas šviesus, subjektyvus/ atspindintis lyrinio „aš“ išgyvenimus. Vaizduojama natūrali gamta – giria, laukas (lanka). Romantizmo srovės atstovai mėgo pabrėžti natūralios gamtos grožį.  | 3 taškai |
| 2.7. Suformuluokite ir parašykite pagrindinę kūrinio mintį. | Žmogus negali būti laimingas toli nuo tėvynės. | 1 taškas |
| 2.8. Nurodykite, kokių sąsajų su poeto biografija galima įžvelgti šiame eilėraštyje. | Dėl savo veiklos slaptose organizacijose poetas buvo ištremtas iš tėvynės/ tremtyje autorius iš tiesų nuolat ilgėjosi tėvynės/ Lietuvoje poetas išgyveno meilę Marilei. | 1 taškas |
| Filaretų bylos atspindžiai A. Mickevičiaus dramoje „Vėlinės“ |
| 1.1. Nurodykite, kas sudaro priešpriešą ištraukos pradžioje. Paaiškinkite, kokį atspalvį ji suteikia žodžiams „Didžiulė pergalė“. | Priešprieša tarp galingo caro pergalės didybės ir nekaltų vaikų.Ironišką/ pašiepiamą | 2 taškai |
| 1.2. Remdamiesi tekstu apibūdinkite vaikus. Nurodykite, kurios jų aprašymo detalės daro didžiausią įspūdį. | Jaunučiai (jauniausias tik paauglys), išvargę, nuskustomis galvomis ir apkaltomis kojomis. Didžiausią įspūdį daro jų sužeidimai ir amžius. | 2 taškai |
| 1.3. Nusakykite „policmeisterio“ reakciją į vaikų skundą. Pakomentuokite, kokius jausmus ji sukelia ir kodėl. | Policmeisterio reakcija yra pašiepianti ir skaudi/ tyčiojasi, kad dešimt svarų ne per sunku (svaras – daugiau kaip pusė kg.). Ji sukelia negatyvius jausmus/ pasipiktinimą, nes sužeistų vaikų gaila.  | 3 taškai |
| 1.4. Charakterizuokite Jančevskį. Remdamiesi tekstu įrodykite, kad kuriamas romantinis herojaus paveikslas. | Jančevskis jaunas, bet orus, primena imperatorių (Napoleoną), narsus, jautrios širdies. Balta ranka atspindi kančią, kurią teko išgyventi herojui. Nepaisydamas skausmo jis elgiasi kaip didvyris – drąsina stebinčius sceną. Romantinis herojus – kilnus kovotojas už tėvynės laisvę, tautos lyderis, įžvalgus ir didžiadvasis. | 2 taškai |
| 1.5. Įvardykite, su kuo palyginamas Jančevskis. | Su imperatoriumi/ su audrošaukliu delfinu. | 1 taškas |
| 1.6. Interpretuokite citatą: „Ranka ta ir galva įstrigo atmintin/ Ir kompasas man bus, žvaigždė virš vandenyno,/Kuri į dorą ves ir švies man kelyje.“ | Kelias į dorą veda per tėvynės meilę ir pasiaukojimą jai. Galima sakyti, kad tai pažadas siekti nepriklausomybės atkūrimo. Ranka rodo tikslą, o šis tikslas yra nepriklausoma Lenkija. | 2 taškai |
| 1.7. Įvardykite, kurios svarbios romantinės vertybės poetizuojamos šiame tekste. Suraskite atsakymąpagrindžiančias citatas. | Garbingumas: *Didžiulė pergalė galingo Šiaurės caro/ Prieš nekaltus vaikus. Lyg po laimėto karo.* (Caras yra pašiepiamas, nes laimėti karą prieš mažus vaikus yra negarbinga. Šis pašiepimas liudija, kad pati garbė yra aukštinama ir branginama.) Drąsa/ narsa/ didžiadvasiškumas: *Šypsojosi žmonėms, lyg guosdamas visus,/ Lyg kad sakydamas, jog skausmas nebaisus.*Ištikimybė šaliai ir tautai/ tėvynės laisvė: *Sušuko tris kartus:„ Dar Lenkija nežuvo!”/Tik jo balta ranka, į dangų iškelta,/ Ir skrybėlė juoda ilgai matyti buvo/ Lyg vėliava kokia.<...>* | 3 taškai |
| 1.8. Remdamiesi tekstu įrodykite, kad Jonas pasakodamas apie stebėtą sceną išgyvena gilias emocijas. | Jono pasakojime kontrasto būdu išryškinami jausmai (*Šypsojosi žmonėms; žmones verkiančius*) tekstą daro emocingą, atvirai išsakomas pasipiktinimas policmeisteriais (jie pavadinami *piktadėjais*), susižavėjimas Jančevskiu. | 2 taškai |
| 1.9. Romantikams realybė svarbi tiek, kiek ji įkvepia žmogų. Nurašykite citatą, kuri atspindi gilią regėtos scenos įtaką kalbančiojo dvasiniam pasauliui. | *Ranka ta ir galva įstrigo atmintin**Ir kompasas man bus, žvaigždė virš vandenyno,**Kuri į dorą ves ir švies man kelyje.**O jei užmirščiau ją, tai, Dieve danguje,**Užmiršk tada mane.* | 1 taškas |
| 1.10. Apibūdinkite, kokį poveikį ir kodėl galėjo daryti šis tekstas poeto amžininkams. |  Tekstas galėjo skatinti kovoti už ATR nepriklausomybę, nesusitaikyti su šalies užgrobimu. Tai galėjo įkvėpti pabrėžiamas okupantų žiaurumas, piktavališkumas ir jaunučių kankinių kilnumas, Jančevskio stiprybė, asmenybės didingumas. | 2 taškai |
| Kūrėjo kovotojo (romantinio genijaus) paveikslas „Vėlinėse“ |
| 1.1. Apibūdinkite herojaus išgyvenimus, atsiskleidžiančius pirmoje ištraukoje. Įrodykite, kad situacija yra romantinė. | Lyrinis subjektas jaučiasi vienišas/ abejoja, ar žmonėms svarbi jo kūryba/ ar ji išvis reikalinga. Situacija romantinė, nes romantikai poetizavo vienatvę/ herojus įsigilinęs į vidines gelmes. | 2 taškai |
| 1.2. Interpretuokite šiuos žodžius: „Kiek žmonės kraujo to įžiūri manyje,/ Tiek mano dainose jausmų jie priskaičiuoja.“ Remdamiesi romantizmo kultūriniu kontekstu įvardykite citatoje atsispindintį romantinio kūrinio bruožą. Nurodykite, kuriame Vakarų Europos literatūros kūrinyje išsakomos panašiosmintys apie kūrybą. | Kančios įkvėpta kūryba jaudina žmones. Romantinio kūrinio bruožas – jausmingumas. J. Gėtės dramos „Faustas“ („Prologas teatre“). | 3 taškai |
| 1.3. Palyginkite pirmoje ir antroje ištraukoje išryškėjančią herojaus jauseną. Remdamiesi tekstu įrodykite,kad ji iš esmės keičiasi. Apibūdinkite, kas tiksliai kinta. | Pirmoje ištraukoje herojus išgyvena abejones dėl kūrybos prasmės, jaučiasi vienišas/ silpnas, o antroje patiria kūrybos įkvėpimą/ ekstazę. Pirmoje ištraukoje rašoma: *Jei tu žmonėms kuri - tu, dainiau, nelaimingas<...> ( O ar žmogus suvokia,/ Kur tie šaltiniai kliokia?..)*, o antroje: *Aš pakeliu rankas, ir danguje sustoja/ Tos žvaigždės, kuriomis virtuozo pirštai groja<...> (Nemirtingumą aš jaučiu ir jį kuriu<...>)* Kinta nuotaika/ savęs/ savo galimybių vertinimas. | 3 taškai |
|  1.4. Paaiškinkite, kokią „dainą“ Konradas laiko „dievų verta“, nemirtinga. Atsakymą pagrįskite perfrazuodamicitatas. | Tokią, kuri paveikia sielą/ žmogus patiria katarsį. Dainos žmonių širdyse vaitoja, dainas kartoja visi amžiai. | 3 taškai |
| 1.5. Remdamiesi kultūriniu kontekstu įrodykite, kad trečioje ištraukoje atsispindintys herojaus išgyvenimai yra romantiniai. | Išgyvena romantinį konfliktą su visuomene./ Meta romantinį iššūkį minios liaupsinamiems kūrėjams.Herojus išdidus ir vienišas kūrėjas – romantinis genijus./ Niekina šlovę, vertina vienatvę ir kūrybą. | 2 taškai |
| 1.6. Paaiškinkite, kam meta iššūkį kūrėjas ketvirtoje ištraukoje. Atsakymą pagrįskite citata. | Iššūkis metamas Dievui. *Į* *tavo dirstelsiu jausmus-/ Juk sakoma, kad tu čia rūpinies už mus!* | 2 taškai |
| 1.7. Suformuluokite ir parašykite penktoje ištraukoje išryškėjančią filosofinę problemą. Nurodykite dvi dramas, kurių herojai išgyvena panašius jausmus. | Kokia asmenybė yra romantinis kūrėjas – genijus?/ Ar gali žmogus prilygti Dievui? J. Gėtės „Faustas“, Dž. Bairono „Kainas“. | 2 taškai |
| 1.8. Apibūdinkite meilę, apie kurią kalba herojus penktoje ištraukoje. Nurodykite, kuriuo terminu ji vadinama.Palyginkite Atsiskyrėlio meilės sampratą su minima šioje ištraukoje ir paaiškinkite, kaip ji kinta ir kodėl. | Herojus kalba apie pasaulio/ visų tautų/ visos žmonijos meilę. Kosmopolitizmas. Atsiskyrėlio meilė yra individuali, žemiška/ gaivališka aistra. Išgyvenus išsiskyrimo tragediją įvyksta nušvitimas - žemiška aistra virsta altruizmu. | 4 taškai |
| 1.9. Remdamiesi tekstais įrodykite, kad įkvėpimo pagautas poetas prilygsta dievams.  | Kūrėjas gali daryti tai, ko nepajėgia žmogus/ kūrėjui paklūsta net žvaigždės/ kometa. Jo dainos sukelia jausmų antplūdį/ sukrečia žmones/ jis jaučiasi galįs valdyti žmonių likimus. Kūrėjo dainos amžinos. | 3 taškai |
| 1.10. Parašykite, kurios epochos ir kurio poeto kūriniuose irgi minimas įkvėpimo sparnų į aukštybes keliamas kūrėjas. Palyginkite poeto paveikslą ir įvardykite bent du skirtumus. | Baroko epochos poeto M. Sarbievijaus kūriniuose. Sarbievijaus odėje „Telefui Likui“ lyrinis „aš“ įsivaizduoja, kaip lemtis naikina miestus ir tautas, o „Improvizacijoje“ herojus pakyla net į kosmosą, priartėja prie Dievo. Odės lyrinio subjekto pasaulėžiūra stojiška/ rami, o Konradas patiria ekstazę/ galingą jausmų antplūdį/ dieviškos jėgos antplūdį. | 3 taškai |
| 1.11. Suformuluokite ir parašykite išvadą, kokius du romantinius konfliktus išgyvena herojus. | Konfliktas tarp kūrėjo ir minios/ kitų žmonių.Konfliktas tarp ribotų kūno galių ir didingo sielos pasaulio/ svajonės ir tikrovės priešprieša. | 2 taškai |
| 1.12. Remdamiesi kultūriniu (romantizmo) bei A. Mickevičiaus kūrybos kontekstu įrodykite, kad „Improvizacijoje“ sukuriamas poeto – genijaus paveikslas. | Kančios nuskaidrintai asmenybei rūpi visos tautos/ geniali asmenybė pasižymi didingais siekiais, nenukreiptais į savo ego poreikių tenkinimą.Įkvėpimo akimirką kūrėjas įgauna ypatingą jėgą/ poetas pranašas iškyla virš visuomenės/ įstengia paveikti net tautų likimus. | 2 taškai |
| Nelaimingo įsimylėjėlio paveikslas „Vėlinėse“ |
| 1.1. Apibūdinkite draminę situaciją. Nurodykite, kas ją sukelia - išorinis ar vidinis veiksnys. Įvardykite du romantinio herojaus bruožus, kuriuos ryškiausiai atskleidžia draminė situacija. Argumentuokite. | Išsiskyrimas su mylimąja. Išorinis veiksnys. Vienišas, kenčiantis/ netekęs vilties/ nusivylęs, nes prarado mylimąją. | 3 taškai |
| 1.2. Nusakykite, kokia romantinė idėja atsispindi ištraukos pradžioje (1–4 eilutėse). | Tikroji meilė skirta likimo. | 1 taškas |
| 1.3. Įvardykite, kokį laiką ir kokią erdvę prisimena Atsiskyrėlis. | Laikas ciklinis – ruduo, vakaras, erdvė ribota/ kultūrinė – sodas. | 1 taškas. |
| 1.4. Suraskite dvi citatas, įrodančias, kad gamtos vaizdas atspindi herojaus jausmus. Remdamiesi kultūriniu kontekstu įrodykite, kad kuriamas romantinis peizažas. | *Debesis rūstus artėjo iš rytų; Išblyškusi delčia.* Gamtovaizdis romantikų kūryboje yra žmogaus vidinio pasaulio metafora. | 2 taškai |
| 1.5. Nusakykite, kaip žvelgiama į pasaulį – objektyviai ar subjektyviai, „sielos akimis“. Argumentuokite. | Į pasaulį žvelgiama subjektyviai/ „sielos akimis“, nes kuriamas fragmentiškas vaizdas/ paminimos tik kai kurios didžiausią įspūdį herojui padariusios gamtovaizdžio detalės. | 2 taškai |
| 1.6. Nurodykite, kada herojaus emocijos pasiekia kulminaciją. Nurašykite citatą. Paaiškinkite, kuriomis meninės raiškos priemonėmis perteikiamas jausmų antplūdis. | Prisimenant atsisveikinimą su mylimąja. *„Lik sveikas!- tyloje vos pasiekė ausis.-/ Užmirški!..“ Ar galiu – užmiršt nelengva būna!*Retoriniais sušukimais ir nutylėjimais. | 3 taškai |
| 1.7. Nusakykite, kurios herojaus mylimosios elgesio, charakterio, aprangos detalės išryškinamos. Remdamiesi kultūriniu (romantizmo) kontekstu paaiškinkite, kodėl būtent tai svarbu. | Elgesys – nuleidžia akis, kalba tyliai, verkia.Charakteris – drovi/ kukli, mylinti, bet nekovojanti dėl meilės, kenčianti.Apranga – balta suknelė.Romantikai vertino gilų vidaus pasaulį, poetizavo kenčiantį žmogų, baltas veidas – kančios, kilnumo apraiška. | 4 taškai |
| 1.8. Nurašykite citatą iš monologo pabaigos, pabrėžiančią, kad meilę romantikai suvokia kaip skirtą likimo. | *Šešėliui įsakyk užmiršt sekioti kūną<...>* | 1 taškas |
| 1.9. Nurodykite, ką išryškina dažnai monologe pasikartojantys nutylėjimai. | Gilius/ dramatiškus jausmus – skausmą ir neviltį. | 1 taškas |
| 1.10. Įvardykite, kurį romantinės literatūros bruožą atspindi tai, kad monologas baigiamas dainos fragmentu. | Romantikai ypač žavėjosi liaudies kultūra/ liaudies kūryba/ liaudies dainomis. | 1 taškas |
| 1.11. Remdamiesi rašytojo biografiniu kontekstu pagrįskite teiginį, kad šis monologas įkvėptas iš tiesų vykusių įvykių. | A. Mickevičius su mylimąja Marile susitikinėdavo parke vidurnaktį/ išsiskyrė su ja, nes mergina tesėdama duotą pažadą ištekėjo už sužadėtinio/ poetas iš tiesų beprotiškai kentėjo dėl mylimosios praradimo. | 1 taškas |
| 1.12. Suformuluokite ir parašykite pagrindinę monologo mintį. | Žmogus bejėgis pakeisti likimą. | 1 taškas |
| SUDĖTINGESNĖS UŽDUOTYS |
| 1. Įvardykite keturis svarbiausius A.Mickevičiaus eilėraščiuose ir dramos „Vėlinės“ fragmentuose pastebėtus romantizmo bruožus. Argumentuokite remdamiesi kultūriniu (romantizmo) kontekstu. | Romantinis konfliktas tarp svajonės ir realybės – romantikai jaučia turį ypatingą vaizduotės galią, bet realybė varžo žmogų. Kūrėjo genijaus paveikslas – sukuria ypatingo poveikio amžinus kūrinius, meta iššūkį Dievui, valdo net kosmosą, yra altruistas, mylintis visą žmoniją.Vienatvės poetizavimas – romantinis herojus vienišas.Romantiška meilė/ kova už laisvę – romantikus žavi stiprios emocijos.Pasaulis regimas „sielos akimis“, subjektyviai – romantikai vertina originalumą/ realybė svarbi tiek, kiek atveria vidines žmogaus gelmes. | 4 taškai |
| 2. Palyginkite vieno iš A. Mickevičiaus eilėraščių lyrinį subjektą su pasirinktos M. Sarbievijaus odės lyriniu subjektu. Nurodykite bent tris skirtumus. | A. Mickevičiaus soneto lyrinis „aš“ bėga nuo kasdienybės/ nemalonios realybės, o M. Sarbievijaus odėje lyrinis subjektas renkasi vienatvę, kad apmąstytų būtį, išvengtų šlovės, pavydo. A. Mickevičiaus kūrinio lyrinis „aš“ vienatvėje patiria ir neigiamų išgyvenimų (šąla širdis, temsta šviesi mintis), o M. Sarbievijaus eilėraščio lyrinis subjektas jaučiasi gerai/ nusiramina vienumoje.A. Mickevičiaus kūrinyje ji neišsprendžia vidinių prieštaravimų, o M. Sarbievijaus odės lyriniam „aš“ vienatvė padeda išsaugoti dorą. | 3 taškai |
| 3. Palyginkite A. Mickevičiaus eilėraštyje „Kai mano kūnas“ nupieštą peizažą su M. Sarbievijaus odėje „Pauliui Kozlovijui“ sukurtu gamtos vaizdu. Nurodykite bent tris skirtumus. Argumentuokite remdamiesi kultūriniu kontekstu. | A. Mickevičiaus eilėraštyje peizažas vaizduojamas emocingai, o M. Sarbievijaus kūrinyje akcentuojamas ramus gamtos vyksmas.A. Mickevičiaus kūrinyje peizažas regimas „sielos akimis“ (įsivaizduojamas/ prisimenamas), jis labiau pabrėžia lyrinio subjekto jausmus, kuria romantinei literatūrai būdingą šviesios praeities ir niūrios dabarties kontrastą, o M. Sarbievijaus kūrinyje akcentuojama dabartis ir ateitis, gamtos vaizdas pabrėžia pagrindinę mintį (viskas kinta).A. Mickevičiaus eilėraštyje vaizduojama natūrali gamta ir ji siauresnė (ribota), o M. Sarbievijaus – plati (iš pradžių horizontali, vėliau panoraminė) miesto erdvė/ kultūrinė erdvė. Romantikams svarbu tai, kas vyksta žmogaus vidaus pasaulyje, o Baroko epochos poeto M. Sarbievijaus odėje peizažas primena antikos kūrinius, lyrinis „aš“ regi „romėniškosios Lietuvos“ vaizdinį. | 3 taškai |
| 4. Palyginkite, kuo panašūs ir skiriasi A. Mickevičiaus dramos „Vėlinės“ herojus Konradas ir K. Donelaičio poemos „Metai“ veikėjas Dočys. Nurodykite bent vieną panašumą ir tris skirtumus. Argumentuokite remdamiesi kūrinių siužetu. | Ir Konradas, ir Dočys geba protestuoti: Konradas meta iššūkį ir žmonėms, ir Dievui, o Dočys teisme apkaltina ponus. Konradas – sąmoningas kovotojas už visų tautų laisvę, o Dočys tiesiog stichiškai maištauja (teisme apkaltina ponus gindamasis).Konradas – altruistas, kūrėjas, romantinis genijus, o Dočys dažnai elgiasi nedorai (girtuokliauja).Konradas geba aukotis - siekia kovoti už tautos laisvę, o Dočys yra savanaudis (skriaudžia šeimą). | 4 taškai |
| 5. Palyginkite, kuo skiriasi romantinis „Vėlinių“ herojus Atsiskyrėlis nuo K. Donelaičio poemos „Metai“ veikėjo Pričkaus. Įvardykite keturis skirtumus. Argumentuokite remdamiesi žiniomis apie kultūros epochą. | Atsiskyrėlis – jaunas, o Pričkus – senas žmogus. Atsiskyrėlis išgyvena dėl asmeninės tragedijos - prarastos meilės, o Pričkus sielojasi dėl socialinės aplinkos – ponų, nenaudėlių būrų elgesio. Atsiskyrėlis labai emocingas, o Pričkus dažniausiai ramus. Atsiskyrėliui nerūpi visuomenė, o Pričkus daugiausiai dėmesio skiria būrų bendruomenei.Romantikams svarbūs audringi jausmai – tai labiau būdinga jaunystei, o Apšvietos epochos literatūroje daug didaktikos – senas žmogus gali daug ko pamokyti, nes turtinga patirtis. Romantikai vertina individualumą, o Apšvietos epochos žmogus – poveikį visuomenei. | 4 taškai |
| Antanas Baranauskas |
| I užduotis (dienoraštis ir laiškas) |
| 1.1. Sakoma, kad poetu gimstama. Remdamiesi dienoraščio bei laiško fragmentais įvardykite keturis kūrėjoprigimties bruožus. Atsakymą pagrįskite perfrazuodami citatas. | Jausmingumas/ jautrumas – jautriai reaguoja į bėgantį laiką, jaučiasi nelaimingas.Laki vaizduotė – (birželis) dingo kaip vasaros migla/ rytai kvepia sidabrine rasa.Polinkis gilintis į save, analizuoti – kasdienybe nėra patenkintas, nes protą, sąmonę ir dvasią varžo ankšti rėmai, svarsto apie amžiną ir laikiną laimę, sielos laisvę ir pan.Pastabumas – čiobreliuose dūzgia bitutė/ noksta derlios javų varpos/ žvanga dalgiai skambiais balsais ir pan. | 4 taškai |
| 1.2. Suraskite dvi citatas, atskleidžiančias A. Baranausko santykį su gamta. Suformuluokite ir parašykite išvadą, kokią pasaulėžiūrą atspindi poeto santykis su gamta. | *Rytai kvepia sidabrine rasa, ir groja laumžirgis žolėje./* *Švelniai teškendamas sidabrinėmis bangelėmis, puikiame slėnyje šnara upelis<...>**Žiūrėdamas į tokius Kūrėjo darbus <...>*Romantinę pasaulėžiūrą – žavisi natūraliu gamtos grožiu, gamtoje įžvelgia Kūrėjo ranką.  | 3 taškai |
| 1.3. Apibūdinkite šiuose tekstuose atsispindintį vidinį konfliktą. Atsakymą pagrįskite perfrazuodami dvi citatas. Remdamiesi kultūriniu kontekstu suformuluokite ir parašykite išvadą, ar galima šį konfliktą vadinti romantiniu. | Konfliktas tarp idealo ir tikrovės/ sielos troškimų ir gyvenimo aplinkybių.Skaito kūrinius, kuriuose dažnai užsimenama apie laimę, kurios žemėje nėra.Jo protą, sąmonę ir dvasios pojūčius varžo ankšti rėmai (kasdienybė).Konfliktas romantinis, nes jaunuolis svajoja apie prasmingesnį gyvenimą, kurio jam realybė negali suteikti. | 4 taškai |
| Lietuvos vaizdinys eilėraštyje „Dainu dainelę“1 užduotis |
| 1.1. Nurodykite, kurias Lietuvos kraštovaizdžio detales pirmiausia pastebi lyrinis subjektas. | Kalnus ir miškus. | 1 taškas |
| 1.2. Palyginkite A. Baranausko kuriamą romantinį Lietuvos vaizdinį su J. Radvano poemoje „Radviliada“sukurtu Lietuvos paveikslu. Nurodykite, kas yra panašu. | Ryškus panašumas yra Lietuvos miškų/ girių aukštinimas. Taip pat abiejuose kūriniuose Lietuva yra vaizduojama kaip turtingas laisvos, stiprios tautos kraštas. Abiejuose kūriniuose Lietuva vaizduojama didelė valstybė (kaip viduramžiais). | 3 taškai |
| 1.3. Interpretuokite citatą: „Lietuvą pažinę, vainiką pynę,/ Lietuvą dabinę padoriai.“ | Gerbė/ šlovino Lietuvą. | 1 taškas |
| 1.4. Nurodykite, kuris medis įvardijamas eilėraščio ištraukoje ir kaip jis apibūdinamas. Remdamiesi romantizmo samprata suformuluokite ir parašykite išvadą, kokį požiūrį į gamtą tai atskleidžia. Paaiškinkite, kokią simbolinę prasmę šis medis turėjo baltų pasaulėžiūroje. | Ąžuolas apibūdinamas kaip šventas. Tai yra svarbu romantizmui, nes gamtoje romantikai įžvelgė dieviškąjį pradą. Baltų pasaulėžiūroje ąžuolas simbolizavo stiprybę/ vyriškumą/ tvirtumą. | 3 taškai |
| 1.5. Nurašykite citatą. įrodančią, kad lyrinis subjektas žavisi senovėje gyvenusiais lietuviais. Nurodykite, kokius tautos charakterio bruožus išryškina poetas romantikas. Argumentuokite remdamiesi menineraiška. | *<...> ten meškas gaudė/ Kasdien lietuviai iš seno. (Žmonės laisvingi buvo turtingi<...>)*Stiprumą/ drąsą ir laisvę. Hiperbolizuoja *(meškas gaudė/ Kasdien<...>)*, epitetas *laisvingi* rimuojamas su *turtingi*.  | 3 taškai |
| 1.6. Įvardykite, kuris neigiamas socialinis reiškinys paminimas ištraukos pabaigoje. Paaiškinkite jo prasmę.Remdamiesi literatūriniu kontekstu atskleiskite, kuris svarbus romantinio kūrinio bruožas išryškėja ištraukos pabaigoje. | Vergija (baudžiava) - žmonės priklausomi nuo kito įnorių. Išryškinama romantizmo puoselėta meilė laisvei. | 2 taškai |
| 1.7. Nurodykite, kuriuo žodžiu apibūdinama didžiūnų valdžia senovės Lietuvoje. Įvardykite, kuri tai meninės raiškos priemonė. Paaiškinkite jos prasmę. Remdamiesi skaitytais kūriniais įrodykite, kad ir kitų kultūros epochų rašytojai vaizdavo šaunius valdovus. | *saldi.* Epitetas.Tai reiškia, jog valdžia buvo teisinga, švelni, nedespotiška. M. Husovianas „Giesmėje apie stumbrą“, J. Radvanas „Radviliadoje“ sukūrė įspūdingą stipraus, narsaus ir išmintingo valdovo Vytauto paveikslą, Radvanas sukūrė sumanaus, narsaus Algirdo paveikslą „Radviliadoje“ ir pan. | 3 taškai |
| 1.8. Palyginkite eilėraštyje vaizduojamą valdovų elgesį senovės Lietuvoje su A. Baranausko gyvenamojo laikotarpio ir įvardykite bent du skirtumus. Suformuluokite ir parašykite išvadą, kokius jausmus ir siekius galėjo įkvėpti kūrinys poeto gyvenamojo laikotarpio žmogui. | Eilėraštyje vaizduojami valdovai su žmonėmis elgėsi teisingai, jie buvo išrinkti tautos valdyti/ valdžia buvo teisėta, o A. Baranausko gyvenamuoju laikotarpiu okupantų paskirta vyriausybė elgėsi žiauriai, valdžia būdavo skiriama caro/ valdžia buvo neteisėta. Galėjo įkvėpti praeities ilgesį, troškimą kovoti už laisvę. | 3 taškai |
| 1.9. Apibūdinkite eilėraščio ištraukos vyksmo laiką. | Vyksmo laikas retrospektyvus - viduramžių Lietuva. | 2 taškai |
| 1.10. Remdamiesi kultūriniu kontekstu suformuluokite ir parašykite išvadą, koks lyrinio subjekto santykis su praeitimi atsispindi šioje eilėraščio „Dainu dainelę“ ištraukoje. Argumentuokite. | Šviesus santykis su praeitimi/ į praeitį žvelgiama su susižavėjimu ir pagarba/ idealizuoja praeitį. Lietuviai vaizduojami narsūs ir labai stiprūs, laisvi ir turtingi, gerbiantys savo išsirinktus valdovus./ Lietuva – stipri, laisva šalis, gerbiama kitų tautų, turinti gerus valdovus, išrinktus žmonių. | 2 taškai |
| Lietuvos vaizdinys eilėraštyje „Dainu dainelę“2 užduotis |
| 2.1. Įvardykite pirmoje ištraukos eilutėje išryškėjančią priešpriešą ir paaiškinkite jos prasmę. | Diena - naktis. Sunkų laikotarpį keičia šviesus. | 2 taškai |
| 2.2. Nurodykite, su kuo save tapatina lyrinis „aš“ sakydamas „mum“. Parašykite, kokią lyrinio subjektocharakterio savybę tai atskleidžia. Įvardykite bent vieną rašytoją ir kūrinį, kuriame atsispindėtų panašus požiūris. | Su tauta/ liaudimi. Demokratiškumą. M. Daukša. „Prakalba į malonųjį skaitytoją“. | 3 taškai |
| 2.3. Įvardykite, kuri romantikų itin išaukštinta vertybė minima 1–5 kūrinio ištraukos eilutėse. | Kova už laisvę/ laisvė. | 1 taškas |
| 2.4. Nurašykite epitetus, kuriais apibūdinami Lietuvos žmonės penktoje eilutėje, ir paaiškinkite jų prasmę.Nusakykite, kokį santykį su tauta jie atskleidžia. | *linksmi, skaisti*. Žmonės optimistai, dori. Tai liudija pagarbų (šviesų) santykį su tauta/ žavisi tauta (idealizuoja). | 3 taškai |
| 2.5. Suformuluokite ir parašykite svarbią problemą, kurią atspindi šie žodžiai: „Kas mete laimės išmokysbaimės/ Ir šventos Dievo malonės?“ Įvardykite, kuri tai meninės raiškos priemonė. | Kodėl taikos laikotarpiu žmonės nutolsta nuo Dievo? Retorinis klausimas. | 2 taškai |
| 2.6. Nurodykite, kaip, lyrinio subjekto teigimu, Dievas padeda žmonėms. Įvardykite kūrinį, kuriame būtų pateikiama panaši samprata. | Dievas žmogui visada padeda sunkiomis akimirkomis/ globoja žmogų.Martyno Mažvydo „Katekizmo“ lietuviška prakalba. | 2 taškai |
| 2.7. Remdamiesi tekstu įrodykite, kad eilėraščio pabaigoje minimi žmonės idealizuojami. | Visi žmonės kiekvieną sekmadienį lanko bažnyčią ir nuoširdžiai meldžiasi/ dėkoja Dievui. | 1 taškas |
| 2.8. Apibūdinkite eilėraščio pabaigoje sukuriamą gamtos vaizdą. Paaiškinkite jo perkeltinę reikšmę remdamiesi istoriniu kontekstu. | Dinamiškas gamtos vaizdas. Gamta primena įsiaudrinusią tautą, kuri rengiasi sukilti prieš Rusijos imperiją. | 2 taškai |
| 2.9. Nusakykite, kokia nuotaika baigiamas eilėraštis ir kaip ji sukuriama. | Kovinga nuotaika. Ji sukuriama vartojant ekspresyvius veiksmažodžius *ūžia, kriokia, staugia, žaliuoja, linguoja*, pabrėžiančius veiksmo intensyvumą/ aliteracija l-r-ž. | 2 taškai |
| 2.10. Paaiškinkite, kokia „keliavedžio“ misija išryškėja kūrinyje. Įvardykite bent dvi Lietuvos istorinesasmenybes, kurios galėtų būti vadinamos „keliavedžiu“, ir nurodykite bent po vieną jų darbą, atliktą tautos labui. | Keliavedys turi parodyti tautai kryptį, kelią, pažadinti ją. Jonas Basanavičius, leidęs „Aušrą“ ir pasirašęs Vasario 16 –osios aktą.Vincas Kudirka, spausdinęs bei redagavęs „Varpą“. | 3 taškai |
| „Anykščių šilelio“ I dalis |
| 1.1. Nurašykite epitetą, kuriuo apibūdinamas miškas pirmoje ištraukos eilutėje. Paaiškinkite jo prasmę. | Baltasai. Tai miškas, kuriame daug pušų, ir dėl to jis yra šviesus. | 2 taškai |
| 1.2. Nurodykite, kuris žymus liaudies kūrinys minimas pirmos ištraukos pradžioje. Atsakymą pagrįskite citata. Įvardykite, kurį romantizmo bruožą tai atspindi. | Pasaka „Eglė žalčių karalienė“. *Kožnoj klaiką nekantrios žalktyčios atrandi<...>**Medžian gailysta virto – pati egle tapo<...>*Žavėjimasis liaudies kūryba/ gamtovaizdis – anapusybės apraiškos vieta. | 3 taškai |
| 1.3. Įvardykite, kurio žanro liaudies kūrinys minimas šioje citatoje: „Savo seserį skundžia liekna sedulėlė.“Remdamiesi kultūriniu kontekstu įrodykite, kad šis kūrinys atspindi romantinę pasaulėjautą. | Pasaka. Romantikai tikėjo, kad įkvėpimo akimirką menininkas gali suvokti tai, kas kitiems neįmanoma (muzikantas išgirsta kadaise nužudytos mergaitės skundą - ji pavirto medeliu, o iš medelio muzikantas pasidarė smičių)./ Gamta paslaptinga, sakrali - žmogaus siela įsikūnija į medį. | 2 taškai |
| 1.4. Parašykite, ką žmonėms teikia giria. Įvardykite dar bent vieną kitos kultūros epochos kūrinį, kuriame būtų rašoma apie miško teikiamas žmogui gėrybes. Nurodykite jo autorių ir kultūros epochą, kuriai kūrinys priskiriamas. | Vaistus, grožį/ malonumą.  „Giesmė apie stumbrą“. M. Husovianas, Renesanso epochos poetas. | 3 taškai |
| 1.5. Įvardykite, kuri meninės raiškos priemonė yra šie žodžiai: „žiedų varške šakos obelų pražyla<...>“Nusakykite, kokį požiūrį į gamtą ji atspindi. | Metafora. Gamta gyva. | 2 taškai |
| 1.6. Nurodykite, kurie metų laikai paminimi pirmoje ištraukoje apdainuojant šilelio grožį. | Vasara, ruduo, žiema, pavasaris (visi keturi). | 1 taškas |
| 1.7. Nurašykite žodžius, kuriais apibūdinamos pušys. Įvardykite, kuri tai meninės raiškos priemonė. Remdamiesi kūrybos kontekstu nurodykite, iš ko poetas išgirdo posakį „liemuo liemenį plaka“. |  *nesurokuotos, tankios, aukštos ir lieknos, viršūnės kvietkuotos*. Epitetai.Posakį „liemuo liemenį plaka“ išgirdo iš tėvo. | 3 taškai |
| 1.8. Nusakykite, kokius ypatingus pojūčius pasakotojas išgyvena regėdamas vidurnakčio vaizdą ir kokią jo refleksiją tai sukelia. Nurašykite ir įvardykite dvi vaizdingiausias tai atskleidžiančias meninės raiškos priemones. | Pasakotojas išgyvena ekstazę/ praregėjimą: išgirsta neįmanomus girdėti dalykus – kaip pumpurai kraunasi, medžiai kalba šventa kalba, žvaigždės plevena, rasa krinta. Jo siela su malda į dangų kyla. *Šnibžda medžių kalba šventa –* personifikacija ir epitetas./ *Žvaigždelės plevena* – metafora./ *širdyj visos pajautos nutilsta* – personifikacija./ *malda dūšia dangun kilsta* – metafora. | 5 taškai |
| 1.9. Charakterizuokite pasakotoją – įvardykite ne mažiau negu keturis jo bruožus. Įrodykite, kad jis – romantinėspasaulėjautos asmenybė. Argumentuokite remdamiesi tekstu ir kultūriniu kontekstu. | Pasakotojas lakios vaizduotės (regėdamas medžius įsivaizduoja pasakos personažus) – romantikai labai vertino vaizduotę.Jis gamtoje įžvelgia Apvaizdos ranką – romantikams gamta yra sakrali.Pasakotojas gerai susipažinęs su liaudies pasakomis, vartoja liaudies dainų palyginimus – romantikai –žavėjosi liaudies kūryba.Jis labai jausmingas (įsijaučia į Eglės vaikų skaudų likimą, vidurnaktį išgyvena sielos nušvitimą) – romantikai žavėjosi stiprių jausmų asmenybėmis. | 4 taškai |
| 1.10. Remdamiesi tekstu įrodykite, kad kūrinyje kuriamas romantinis peizažas. Pateikite bent tris skirtingusargumentus (turinio, stiliaus ir kt.). | Peizažas romantinis, nes vaizduojamas subjektyviai/ jis regimas pasakotojo vaizduotėje. Smulkiausios peizažo detalės charakterizuojamos vartojant liaudies posakius, liaudies kūrinių stilistiką: metaforas, palyginimus, epitetus. Romantinis net žanras – giesmė. | 3 taškai |
| LYGINAMOJI TEKSTŲ ANALIZĖ |
| 1.1. Apibūdinkite pasakotojo santykį su vaizduojamuoju objektu. Remdamiesi kūrybos kontekstu paaiškinkite kodėl santykis būtent toks, nurodykite skirtumus. Atsakymą pagrįskite dviem citatomis iškiekvienos ištraukos. | „Pono Tado“ pasakotojo santykis su vaizduojamuoju objektu santūresnis, o „Anykščių šilelio“ jausmingesnis.  „Pono Tado“ pasakotojas bajoras į grybus žvelgia dvariškio žvilgsniu, o A. Baranausko poemos pasakotojas – iš liaudies kilęs žmogus. Skiriasi pasakotojų kilmė, pasaulėjauta.*Spalvingos ūmėdės bekyšą prie lazdyno/ Lyg taurės kupinos įvairiaspalvio vyno; Čia tauriabudės stiebias kaip liekni stikleliai.* (A. Mickevičius)*<...> kiauliabudės pūpso lyg pievos kimšotos; kazlėkai pakrūmėm ant piemenų tako<...>* (A. Baranauskas) | 4 taškai |
| 1.2. Abiejų ištraukų tema – miško grožis, bet gamtos vaizdų paskirtis kūrinyje skirtinga. Remdamiesi kūryboskontekstu atskleiskite ją. | A. Mickevičiaus poemoje grybų aprašymas labiau bajorų veiksmo (gyvenimo) fonas, o A. Baranausko kūrinyje miško grožis – pagrindinė tema. | 2 taškai |
| 1.3. Palyginkite tekstų meninę raišką. Įrodykite, kad abu poetai parenka savitas meninės raiškos priemones. | A. Mickevičius vartoja epitetus (*kuklesnė; skaniausia*), palyginimus (*lyg eilės įvairių indelių*), o A. Baranausko grybų aprašymas gyvesnis, nes vartoja metaforą (*taškai grybų/ <...>marguliuoja iš savų sodybų,* personifikacijų (*ūmėdės sutūpę*), daug epitetų (*rausvos, melsvos, pilkos ūmėdės*), palyginimų (*lyg tartum užklotas <...> bliūdas palivotas*). | 2 taškai |
| 1.4. Įvertinkite, kuriame kūrinyje grybų paveikslas išsamesnis. Argumentuokite. | Išsamesnis A. Baranausko grybų aprašymas: jis vaizduoja net trylika grybų rūšių. | 2 taškai |
| 1.5. Palyginkite, kuris tekstas ekspresyvesnis. Remdamiesi teksto raiška pakomentuokite, kaip pasiekiamagilesnio jausmų perteikimo. | Ekspresyvesnis A. Baranausko tekstas. Vartojami ekspresyvūs veiksmažodžiai (*marguliuoja;* *pūpso*), minimi jausmai (*sarmatlyvai kyši*). | 2 taškai |
| 1.6. Įvardykite literatūros rūšį, kūrinio žanrą ir tipą. Argumentuokite. | Rūšis – epas, nes yra pasakotojas, siužetas. Žanras – poema (didelės apimties eiliuotas kūrinys). Tipas – romantinis (poetizuojamas miško grožis, kūrinys jausmingas, svarbi praeitis). | 3 taškai |
| „Anykščių šilelis“. II dalisMiško ir tautos ryšys |
| 1.1. Suraskite pirmos ištraukos pirmame sakinyje citatą, atspindinčią medžių ir tautos vienybę. Paaiškinkite jos prasmę. Nurodykite, kurio poeto kūryboje anksčiau aptikote šį motyvą. Suformuluokite ir parašykite išvadą, kurio istorinio laikotarpio Lietuva čia vaizduojama. | *Visos buvę viršūnės vienybėn suspynę,/ Kaip lietuvnykų širdys int vieną tėvynę.* Girios medžiai tokie tankūs, kad tarsi vienas medis būtų, o lietuviai vieningi. Šis motyvas ryškus A. Mickevičiaus kūryboje. Vaizduojama ikikrikščioniškoji Lietuva. | 4 taškai |
| 1.2. Išsamiai apibūdinkite, kokius pavyzdžius pateikdamas poemos pasakotojas vaizduoja senovėje buvusįstiprų miško ir tautos ryšį. | Senovėje lietuviai sausus laužus urvuose kūrę, duris gamindavę iš šakų, o ne lentų, nė vieno liemens nepjaudavę. Miškas žmogų penėjęs, padėdavęs priešą sumušti, buvęs prieglobstis. | 3 taškai |
| 1.3. Išvardykite visas negandas, užpuolusias žmones, kai atėjo „sunkios dienos“. Parašykite bent vieną priežastį, kodėl pasakotojas taip detaliai jas vardija. | Žmonės badu mirę, maitinęsi samanomis ir žievėmis, užpuolęs maras. Taip sustiprinamas dramatizmas. | 2 taškai |
| 1.4. Nurodykite, kurios žmogiškos miško savybės išryškėja tautos nelaimės metu. Įvardykite, kaip vadinamas toks šilelio „sužmoginimas“. | Miškas pajutęs gailestį, pravirkęs. Personifikacija. | 2 taškai |
| 1.5. Pacituokite, kaip apibūdinamas vaikų, anūkų ir proanūkių elgesys su šileliu. Suformuluokite ir parašykite išvadą, kaip keičiasi žmonių dvasingumas slenkant amžiams. Nurodykite galimą to pokyčio priežastį. | *Su ašarom pirmieji truputį praskynę,/ Vaitodami jų vaikai teip gynę tėvynę;/ Dūsaudami anūkai tuos miškus aikvoję,/ Proanūkiai vežimais miestelin vežioję<...>*Slenkant amžiams žmonių dvasingumas nyksta. Šio proceso priežastis yra sumaterialėjimas/ naudos troškimas. | 3 taškai |
| 1.6. Nurodykite, kokią šilelio atsodinimo priežastį įvardija pasakotojas. Atsakymą pagrįskite nurašydamivaizdingiausią, Jūsų manymu, citatą iš trečios ištraukos. | Lietuvio siela be miško skursta/ nyksta. *Mat lietuvių dūšios*,/ *Senais miškais penėtos<...>be miško, lyg tartum apkursta/ Tartum džiūsta nuo saulės ir palengvėl skursta.* | 2 taškai |
| 1.7. Suformuluokite ir parašykite išvadą, kurie lietuvių tautos charakterio bruožai išryškėja antroje ištraukoje.Įrodykite, kad pasakotojas geba kritiškai įvertinti tautiečių elgesį. Remdamiesi biografiniu kontekstupateikite argumentų, kad reiklumas, būdingas poemos pasakotojui, buvo vienas iš svarbių AntanoBaranausko charakterio bruožų. | Meilė miškui, jausmingumas, vieningumas, rūpestingumas. Pasakotojas pavaizduoja dvasingumo nykimą ir vėliau žmonių atsitokėjimą. A. Baranauskas kėlė sau aukštus moralinius kriterijus. | 3 taškai |
| 1.8. Nurašykite žodį, kuriuo apibūdinamas miško pasiilgusių žmonių rūpinimasis šileliu. Pakomentuokite, kaip žmonės elgiasi su mišku. Nurodykite, kuris tautos charakterio bruožas čia atsiskleidžia. | *Auklėjo*. Elgiasi kaip su vaiku. Meilė gamtai/ tikėjimas gamtos gyvybe. | 3 taškai |
| 1.9. Nurodykite, koks faktas, paminimas trečios ištraukos pabaigoje, atspindi ypatingą lietuvių pagarbąatsodintam šileliui. | Anykštėnai nekirto savo auginamo miško/ pirko medieną iš kitur. | 1 taškas |
| 1.10. Suformuluokite ir parašykite dvi problemas. | Kodėl menkėja žmogaus dvasingumas? Kodėl žmogui reikia gamtos?  | 2 taškai |
| 1.11. Remdamiesi ištraukos turiniu ir raiška įrodykite, kad miško ir lietuvių tautos paveikslas šiame fragmenteatitinka romantinio kūrinio sampratą. Pateikite tris argumentus. | Miškas animizuojamas – romantikams jis sakrali vieta, gyva būtybė.Idealizuojami senovės lietuviai – jie dori, vieningi.Pabrėžiamas tautos ir miško jausmingumas – miškas *rasa apsiverkęs*, o lietuviai *blakstienas ašarom suvilgę*. | 3 taškai |
| SUDĖTINGESNĖS UŽDUOTYS |
| 1. Palyginkite K. Donelaičio poemos „Metai“ ir A. Baranausko poemos „Anykščių šilelis“ pasakotoją.Įvardykite bent vieną panašumą ir du skirtumus. Argumentuokite remdamiesi kultūriniu arba kūrybos kontekstu. | Panašu - abiejų kūrinių pasakotojai žavisi gamtos grožiu. Skirtumai:K. Donelaičio poemoje „Metai“ gamta stebima iš šalies, išryškinami būdingiausi peizažo aspektai, o A. Baranausko poemos pasakotojas šilelio grožį regi vaizduotėje, gamtos vaizdas subjektyvus, nuspalvintas emocijų.K. Donelaičio pasakotojas į gamtą žvelgia krikščionio akimis (gamta Dievo sukurta, todėl ir tobula), o A. Baranausko poemos „Anykščių šilelis“ pasakotojo regimas šilelis atspindi ir liaudies pasaulėjautoje išlikusį tikėjimą gyvąją gamta (panteizmą) – jis su krikščioniškuoju požiūriu sudaro vienovę. Apšvietos epochos žmogui svarbiau, kad gamta būtų doro (krikščioniško) gyvenimo pavyzdys, o romantikas gamtoje regi dieviškąjį pradą, įžvelgia sakralumą ir ryšį su liaudies kultūra/ kūryba/ tikėjimais. | 3 taškai |
| 2. Palyginkite, kuo panašus požiūris į praeitį K. Donelaičio poemoje „Metai“ ir A. Baranausko poemoje „Anykščių šilelis“. Suformuluokite ir parašykite išvadą, kodėl abiejuose kūriniuose vertinama praeitis. | Abiejuose kūriniuose žavimasi praeitimi/ idealizuojama praeitis. Praeitis vertinama teigiamai, nes žmonės buvę doresni. | 2 taškai |
| 3. Remdamiesi skaitytais tekstais įrodykite, kad ir K. Donelaičio poemoje „Metai“, ir A. Baranausko poemoje„Anykščių šilelis“ svarbi žmogaus doros tema. Suformuluokite ir parašykite išvadą, kaip kiekvienas iš šių poetų ją atspindi kūrinyje. | K. Donelaičio poemoje „Metai“ iš senųjų būrų monologų paaiškėja, kad praeityje žmonės buvę geresni vienas kitam, sąžiningesni, vieningesni, vilkėję lietuviškus rūbus, o A. Baranauskas žmogaus dorą išryškina vaizduodamas moralinį tautos nuopuolį - nedorą kelių kartų elgesį su mišku.Ir K. Donelaitis, ir A. Baranauskas atspindi doros kaitą. K. Donelaitis pabrėžia, kad tą kaitą nulemia pasikeitusios socialinės sąlygos (daug blogų įpročių būrai perima iš kitataučių), o A. Baranauskas pabrėžia, kad žmonės praranda dorą dėl sumaterialėjimo (naudos troškimo), bet vėliau susipranta – atsodina šilelį.  | 2 taškai |
| MaironisPraeitis – įkvėpimo šaltinisI„Aš norėčiau prikelti“ |
| 1.1. Paaiškinkite, ką reiškia „kapų milžinų“. Remdamiesi kultūriniu kontekstu pakomentuokite, kaip tai atspindi romantinę pasaulėjautą. Įvardykite dar vieną kūrėją, vaizdavusį šį objektą. | *Milžinų kapai* - vietos, kuriose buvo palaidoti senovės didvyriai/ kariai/ krašto gynėjai (milžinai), piliakalniai. Romantikai žavėjosi praeitimi/ kovotojais už tėvynės laisvę. Piliakalnius paminėjo A. Baranauskas („Dainu dainelę“). | 3 taškai |
| 1.2. Nurodykite, kodėl lyrinis subjektas trokšta prikelti senelį. Nusakykite, kaip išryškinamas šio siekio intensyvumas eilėraščio pradžioje. | Lyrinis subjektas nori prikelti senelį, kad galėtų išgirsti jo žodžius ir mokytis iš jo išminties. Retoriniu sušukimu. | 2 taškai |
| 1.3. Atskleiskite, kas pasakoma apie poeto gyvenamąjį laikotarpį šiais žodžiais: „<...>ir rūbą, ir dvasią paskolintą gavo,/ Oi, nesavo, ne savo!“ | Kitų kultūrų mėgdžiojimas/ įtaka (polonizacija, rusifikacija). | 1 taškas |
| 1.4. Įvardykite, kurie romantiniai praeities ženklai pastebimi trečiame ir ketvirtame posmelyje. | Auksinės kanklės, vaidilutės, didžiavyriai, girios, vadas. | 1 taškas |
| 1.5. Nurodykite, kokį lyrinio subjekto santykį su praeitimi jie atspindi ir kurios meninės raiškos priemonės tai perteikia. | Idealizuoja praeitį/ atspindi pagarbų santykį. Tai perteikia epitetai (*kanklės auksinės; vaidelučių garsių; balsų įstabių; kapai didžiavyrių*), metaforos (*kapai užmigdyti; užmirusios krūtinės*), personifikacija (*Sudrebėtų kapai*). | 3 taškai |
| 1.6. Paaiškinkite, kokią galią lyriniam subjektui suteiktų „kanklės auksinės“. | Galią įkvėpti tautą/ žmones. | 1 taškas |
| 1.7. Remdamiesi romantizmo kultūriniu kontekstu apibūdinkite lyrinio subjekto santykį su dabartimi. | Lyrinis subjektas neigiamai vertina dabartį. | 1 taškas |
| 1.8. Nurašykite citatą iš ketvirto posmelio, atskleidžiančią lyrinio subjekto požiūrį į dabartį. Paaiškinkite, ko reikia, kad dabartis pasikeistų. | *Tik užmirusios mūsų krūtinės be žado,/ Be idėjos, be vado.*Reikia idėjos/ patriotiškumo, vado. | 2 taškai |
| 1.9. Nurodykite, kurios dvi svarbios problemos atsispindi penktame posmelyje. | Kodėl kitų tautų kultūra lietuvių dvaruose nustelbia lietuviškąją? Kodėl lietuviai žūva svetimuose kraštuose?/ Kodėl tiek daug lietuvių renkasi pavojingą gyvenimą svetimuose kraštuose? | 2 taškai |
| 1.10. Įvardykite, kurie romantinio kraštovaizdžio ženklai išryškėja šeštame posmelyje. Nurodykite bent du skirtingų kultūrinių epochų rašytojus, kurių kūriniuose buvo apie juos rašoma. Įvardykite kūrinius. | Nemunas, naktis, mėnuo, tamsiosios girios. J. Radvano „Radviliada“ ir A. Mickevičiaus „Ponas Tadas“. | 3 taškai |
| 1.11. Pateikite bent du meninės raiškos pavyzdžius, įrodančius, kad šis kraštovaizdis romantinis. Suformuluokite ir parašykite išvadą, koks santykis su gamta atsispindi kūrinyje. | Personifikacija *Nemunas šneka*, epitetai *tamsiosios girios*, *griaudingai vaitoja*, ekspresyvūs veiksmažodžiai *vaitoja; dūmoja*. Gamta gyva, atspindi tautos dvasią. | 3 taškai |
| 1.12. Apibūdinkite eilėraščio kompoziciją. Nurodykite, kokią reikšmę sukuria ši kompozicija. | Kompozicija žiedinė (ne visai taisyklinga). Beveik pažodinis pradžios pakartojimas kūrinio pabaigoje kūrinį daro jausmingesnį/ pabrėžia svajonės ir realybės nesuderinamumą/ kūrinys primena vaizduotės sukurtą viziją (pabaigoje kinta pirmoji eilutė: *Aš norėčiau prikelti<...> - Veltui mano troškimai prikelti<..>*). | 2 taškai |
| II„Tėvynės dainos“ |
| 2.1. Nusakykite lyrinio subjekto požiūrį į „tėvynės dainas“, išryškėjantį pirmame posmelyje. Paaiškinkite, kuriomis meninės raiškos priemonėmis jis perteikiamas. | Gėrisi dainomis. Epitetais (*malonios; saldžiai)*, retoriniu sušukimu (*Tėvynės dainos, jūs malonios,/ Taip širdį žadinat saldžiai!*) | 3 taškai |
| 2.2. Palyginkite, kokia intonacija kalbama apie tėvynės dainas ir kokia apie „gražias ponias“. Nusakykite, kaip lyrinio ,,aš“ požiūrį į ponias ir sesutes atspindi meninė raiška. | Apie dainas kalbama švelniai, o apie ponias ironiškai. Ponias charakterizuoja palyginimas *širdys jų kaip ledas šaltos,* deminutyvas *sesutės* perteikia artimą santykį. | 3 taškai |
| 2.3. Nurodykite, koks kontrastas išryškėja kuriant gražių ponių aprašymą. Atsakymą pagrįskite citata. | Kontrastas tarp gražios išvaizdos ir tuščio/ nedvasingo/ skurdaus vidaus (vidinio pasaulio). *Akutės melsvos, rankos baltos,/ Bet širdys jų kaip ledas šaltos* | 2 taškai |
| 2.4. Palyginkite „sesutes“ ir „gražias ponias“. Nurodykite bent tris skirtumus. Atsakydami perfrazuokite citatas. Apibūdinkite romantinį moters grožio idealą. | Sesutės kuklios (dėvėjo margus rūbelius – tautinius rūbus) - ponios puošnios.Sesutės darbščios (koja suko ratelius - verpė) - ponios nedirba (baltos rankos).Sesutės gražios sielos/ mylinčios/ kūrybingos (karštos krūtinės, skambėjo dainos sidabrinės) - ponios nedvasingos/ negebančios mylėti/ nekūrybingos (šaltos širdys).Romantikai žavisi moters vidaus pasauliu/ dvasingumu/ gebėjimu mylėti, kurti, dorumu. | 4 taškai |
| 2.5. Įvardykite, apie ką dainavo sesutės. Remdamiesi kultūriniu kontekstu įrodykite, kad dainų temos svarbiosromantikams. | Sesutės dainavo apie žalią rūtą, didįjį kunigaikštį Kęstutį ir Birutę, jo žmoną. Romantikai žavėjosi liaudies dainomis/ liaudies kūryba, idealizavo didingą praeitį. | 2 taškai |
| 2.6. Paaiškinkite, ką simbolizuoja „žalia rūta“ ir kokį sesučių bruožą atspindi tai, kad jos „gerbė žalią rūtą“.Įvardykite žanrą, iš kurio Maironis perima šį įvaizdį. Remdamiesi kultūriniu kontekstu nurodykite čia išryškėjantį svarbų romantinio kūrinio bruožą. | „Žalia rūta“ simbolizuoja merginos nekaltybę, o pagarba jai reiškia, kad merginos saugojo savo nekaltybę. Įvaizdis „žalia rūta“ perimtas iš liaudies dainų. Romantikai gilinosi į liaudies kūrybą/ žavėjosi liaudies dainomis/ tikėjo, kad praeityje žmonės buvo doresni. | 3 taškai |
| 2.7. Nurodykite, ką galima pasakyti apie lyrinio subjekto dabartį iš ketvirto posmelio. Apibūdinkite, koks lyrinio ,,aš“ santykis su dabartimi ir kodėl būtent toks. Suformuluokite ir parašykite išvadą, ar tai būdinga romantinei literatūrai. | Lyrinis subjektas yra nusivylęs dabartimi. Jo santykis su dabartimi neigiamas, nes smuko žmonių moralė/ dabar mylima už pinigus, žmonės sumaterialėjo/ nebėra nuoširdumo. Labai būdinga, nes romantinėje literatūroje itin dažnai išsakomas kritiškas požiūris į savo laikmečio visuomenę. | 3 taškai |
| 2.8. Nurodykite, koks požiūris į meilę atsispindi ketvirtame posmelyje. Įvardykite dar vieną XIX a. kūrinį,kuriame ši tema labai svarbi. | Meilė turi būti tikra, pagrįsta sielos artumu, o ne naudos siekimu/ kritikuojama lengva, t. y. *trumpalaikė* meilė, nes ji turi būti viena gyvenime/ skirta likimo. A. Mickevičiaus drama „Vėlinės“. | 2 taškai |
| 2.9. Įvardykite tris lyrinio subjekto vertybes, išryškėjančias kūrinyje. Atsakymą pagrįskite citatomis. | (Liaudies) kūryba: *Tėvynės dainos, jūs malonios<...>*Tikra meilė: *Tada už auksą nemylėta<...>*Darbštumas: *Dūzgeno plonas, baltas drobes<...>* | 3 taškai |
| 2.10. Nusakykite, koks lyrinio subjekto troškimas nuskamba paskutiniame eilėraščio posmelyje. Parašykite bent vieną romantizmo laikotarpio kūrinį, išsakantį panašų požiūrį, ir įvardykite jo autorių. | Lyrinis subjektas trokšta, kad tauta prabustų ir vėl sugrįžtų prie savo tapatybės. A. Mickevičiaus poema „Ponas Tadas“/ drama „Vėlinės“/ A. Baranausko poema „Anykščių šilelis“. | 2 taškai |
| 2.11. Apibūdinkite eilėraščio kompoziciją. Nusakykite, kokią reikšmę perteikia ši kompozicija. |  Žiedinė kompozicija (ne visai taisyklinga). Išryškina lyrinio „aš“ požiūrį/ pagarbą praeičiai/ norą sugrąžinti didingą praeitį. | 2 taškai. |
| 2.12. Suformuluokite ir parašykite pagrindinę kūrinio mintį. | Tautos dvasia slypi liaudies dainose/ senovės lietuviai buvo doresni. | 1 taškas |
| Romantinis kūrėjo paveikslas Maironio lyrikojeI„Ko siekiu ir alkstu“ |
| 1.1. Įvardykite, kokių vertybių siekia „pavargėliai žmonės“ ir kokių lyrinis subjektas. Suformuluokite ir parašykite išvadą, kokius lyrinio ,,aš“ charakterio bruožus atspindi jo vertybės. | Žmonės siekia patogaus ir ramaus gyvenimo be rūpesčių. Lyrinis subjektas trokšta išbandymų ir kovos.Šios vertybės atspindi, kad lyrinis subjektas yra drąsus bei ryžtingas/ veiklus. | 3 taškai |
| 1.2. Paaiškinkite, kodėl žmonių vertybės pavadinamos „šešėliais“. | Iliuzija/ neprasmingas gyvenimas/ gyvenimo be rūpesčių nebūna. | 1 taškas |
| 1.3. Nusakykite, kokie lyrinio subjekto išgyvenimai atsispindi antrame eilėraščio posmelyje. Nurodykite kokia paralelė sukuriama. Įvardinkite bent vieną Maironio kūrinį, kuriame svarbi ši paralelė. | Lyrinis subjektas nori aktyviai veikti. Sukuriama paralelė tarp jūros (*marių*) ir žmogaus sielos/ vidaus pasaulio. „Nuo Birutės kalno“. | 3 taškai |
| 1.4. Apibūdinkite, koks požiūris į meilę išryškėja trečiame posmelyje – kūrinio kulminacijoje. Paaiškinkite, kokiomis meninės raiškos priemonėmis perteikiamas galingas jausmų antplūdis. Atsakymą pagrįskite citata. | Meilė neturi būti lengvai pasiekiama ar siūlytis pati, jos būtina siekti/ dėl jos reikia kovoti. Jausmų antplūdis yra išryškinamas retoriniu sušukimu.*Vien žavi bekalbė širdis paslapti,/ Kurios nepasieksi gilybės!..* | 3 taškai |
| 1.5. Nusakykite, koks svarbus romantinis motyvas nuskamba ketvirtame kūrinio posmelyje. Įvardykite dar vieną romantizmo laikotarpio kūrėją ir kūrinį, kuriame jis taip pat buvo svarbus. | Ketvirtame posmelyje išryškėja vienatvės motyvas. A. Mickevičiaus eil. „Vienatvei“/ „Vėlinės“. | 2 taškai |
| 1.6. Eilėraščio pabaigoje pasigirsta dvejonė. Paaiškinkite, dėl ko abejojama. |  Suabejojama dėl tikslų ir siekių. | 1 taškas |
| 1.7. Remdamiesi romantizmo kontekstu įrodykite, kad lyrinis subjektas – romantinė asmenybė. Remdamiesi kūriniu pateikite bent tris argumentus. | Tai, kad lyrinis subjektas yra romantinė asmenybė, liudija keletas dalykų: Jis jaučiasi vienišas, nesuprastas – romantikai poetizavo vienatvę.Lyrinis „aš“ yra kovingo ir kilnaus būdo - tai romantikų idealizuotos savybės.Lyrinis subjektas žavisi dvasinga meile – romantikai meilę suvokia kaip skirtą likimo. | 3 taškai |
| II„Poeta“ |
| 2.1. Apibūdinkite lyrinio ,,aš“ situaciją, išryškėjančią kūrinio pradžioje. Įvardykite dar vieną kūrinį, kuriameišryškėja labai panaši situacija, nurodykite jo autorių. Nusakykite, kokia nuotaika atsispindikūrinio pradžioje ir kaip tai susiję su lyrine vyksmo situacija.Argumentuokite remdamiesi tekstu. |  Situacija - išsiskyrimas su mylimąja. A. Mickevičiaus drama „Vėlinės“. Nuotaika liūdna – lyrinis „aš“ vis dar negali pamiršti tos vienintelės. | 3 taškai |
| 2.2. Įvardykite svarbų motyvą, išryškėjantį antrojo posmelio 3-4 eilutėse. Nusakykite, kokiu įvaizdžiu ir kokia meninės raiškos priemone jis perteikiamas. Nurodykite, kurio poeto kūryboje anksčiau jį pastebėjote. | Pasaulis – iliuzija. Įvaizdis *sapnas* išryškinamas palyginimu *kaip sapnų sapne*.M. Sarbievijaus kūryboje. | 3 taškai |
| 2.3. Nusakykite, kokie lyrinio subjekto išgyvenimai ir koks santykis su aplinka atsispindi 1–3 eilėraščio posmeliuose. Atsakymą pagrįskite trimis citatomis. | Kančia dėl prarastos meilės, jis jaučiasi svetimas pasauliui: *<...>negalėjau/ Lig šiol užmiršti niekados!..; Tiktai pasaulis ir jo žmonės/ Išrodė kaip sapnų sapne!; Draugai stebėdamiesi apleido,/ Ir bėgo nuo manęs vaikai.* | 3 taškai |
| 2.4. Paaiškinkite, kaip pasikeičia situacija ketvirtame posmelyje. | Žmonės pradeda žavėtis kūrėju/ priima kūrėją. | 1 taškas |
| 2.5. Nurodykite, koks paradoksas išryškėja eilėraščio pabaigoje. | Kitiems laimę/ džiaugsmą suteikia tas, kuris pats jos/ jo neturi/ nejaučia. | 1 taškas |
| 2.6. Remdamiesi kultūriniu romantizmo kontekstu įrodykite, kad lyrinis „aš“ – romantinė asmenybė. Pateikite tris argumentus. | Lyrinis „aš“ išgyveno tragediją (išsiskyrimą su mylimąja) – romantikai vertino skaudžius išgyvenimus, atskleidžiančius gilų asmenybės jausmingumą.Lyrinis subjektas patiria konfliktą su aplinka/ išgyvena vienatvę – vieniša, nesuprasta kitų asmenybė romantikams atrodė įdomi, paslaptinga.Lyrinis „aš“ yra kūrėjas, kuris savo kūryba įkvepia/ giliai sukrečia žmones – tai romantinio genijaus tema, svarbi romantikų kūryboje. | 3 taškai |
| 2.7. Įvardykite svarbiausią eilėraštyje poetizuojamą vertybę. Remdamiesi kultūriniu kontekstu ir konkrečiaispavyzdžiais įrodykite, kad ji romantikams labai svarbi. | Jausmai/ turtingas vidaus pasaulis. Romantikai iškėlė asmenybės „vidinių gelmių“ idėją. | 2 taškai |
| 2.8. Suformuluokite ir parašykite pagrindinę eilėraščio mintį. | Kančios įkvėpta kūryba tikra/ meniška. | 1 taškas |
| SUDĖTINGESNĖS UŽDUOTYS |
| 1. Palyginkite, kurios dorybės svarbios Maironio lyriniam subjektui, kurios – Kudirkos. Įvardykite bent dvi, kurios sutampa. Atsakymą pagrįskite perfrazuodami citatas. | Abu poetai vertina žmogaus darbštumą: Maironio lyrinis subjektas žavisi sesučių darbštumu, o Kudirkos lyrinis „aš“ poetizuoja darbą tautos labui. | 3 taškai |
| 2. Palyginkite V. Kudirkos ir Maironio eilėraščių meninę raišką. Įvardykite bent du skirtumus. Argumentuokiteremdamiesi tekstu. | Maironis vartoja daugiau emocinį santykį su vaizdavimo objektu atskleidžiančių meninių priemonių (epitetų, personifikacijų, palyginimų ir pan.): *Kaip rožės jos tada žydėjo<...>; karštos jaunos krūtinės*. Maironis vartoja daugiau negu V.Kudirka retorinių sušukimų, retorinių klausimų, kurie suteikia eilėraščiui emocingumo, net dramatizmo: *Kas atdarytų aukso skrynią/ Tėvynės dainų malonių?* | 2 taškai |
| 3. Įrodykite, kad ir V. Kudirkos eil. „Labora“, ir Maironio eil. „Aš norėčiau prikelti“ svarbus prasmingo gyvenimo motyvas. Pateikite ne mažiau negu tris argumentus. | Abiejuose eil. svarbus prasmingo gyvenimo motyvas, nes siekiama aukštesnių idealų (ir Maironio, ir Kudirkos lyrinis „aš“ trokšta pažadinti tautinį sąmoningumą/ dirbti tautos labui), abiejų poetų lyrinis „aš“ yra nebijanti sunkumų, drąsi, gebanti aukotis asmenybė, abiejų kūrinių lyrinis subjektas kritiškai vertina sumaterialėjimą, patogaus gyvenimo pasirinkimą. | 3 taškai |
| 4. Apibendrinkite ir parašykite tris, Jūsų nuomone, ryškiausius Maironio eilėraščio romantinius motyvus.Įrodykite, kad jie svarbūs ir kitų poetų romantikų kūryboje. | Žavėjimasis praeitimi/ praeities idealizavimas. Prasmingo (doro) gyvenimo/ gyvenimo dėl idealo siekis./ Vienatvės motyvas.Neigiamas požiūris į dabarties ydas – sumaterialėjimą, moralės stoką.Prasmingo gyvenimo, vienatvės temos svarbios A. Mickevičiaus kūryboje, praeitimi žavėjosi A. Baranauskas. | 3 taškai |
| Prasmingo gyvenimo tema V. Kudirkos lyrikoje |
| 1.1. Suformuluokite ir parašykite eilėraščio pradžioje poetiniu imperatyvu išsakomą svarbią mintį. | Būtina imtis svarbių darbų jaunystėje. | 1 taškas |
| 1.2. Nurodykite, kuriuo žodžiu apibūdinama ugnis. Įvardykite, kuri tai meninės raiškos priemonė. Susiekite su rašytojo kūrybos kontekstu ir paaiškinkite šio įvaizdžio prasmę. Įvardykite poetą, kurio kūrybojeanksčiau pastebėjote šį įvaizdį. | Epitetas *šventa*. Poetas vartoja sakralinę leksiką pabrėžti ypač svarbiems dalykams/ poetas kūrė romantizmo laikotarpiu (nors pats ir nebuvo romantikas), o romantikai dažnai vartodavo šį žodį perteikti ypatingą pagarbą vaizduojamam objektui. Maironio kūryboje (eil. „Taip niekas tavęs nemylės“). | 3 taškai |
| 1.3. Nusakykite, dėl ko išduodami jaunystės idealai. Įvardykite, kuri meninės raiškos priemonė tai perteikia. | Idealai išduodami dėl materialinių gėrybių: aukso/ pinigų/ geresnių materialinių gyvenimo sąlygų. Metonimija (*trupinio aukso, gardaus valgio šaukšto*). | 2 taškai |
| 1.4. Apibūdinkite, koks gyvenimas eilėraštyje nurodomas kaip „vertas žmogaus“. Suformuluokite ir parašykite išvadą, kurie pozityvistiniai idealai atsispindi kūrinyje. | Vertas žmogaus yra kilnus gyvenimas dėl kitų. Pozityvistai pabrėžė altruizmą ir tarnavimą žmonijai | 2 taškai |
| 1.5. Įvardykite bent dvi eilėraštyje poetizuojamas vertybes. Remdamiesi istorijos žiniomis įrodykite jų svarbą tautinio judėjimo dalyviams. Aptarkite meninę raišką. | Gebėjimas aukotis/ dirbti žmonėms/ altruizmas. Garbingumas/ drąsa. Tautinio sąjūdžio dalyviai aukojo lėšas ir asmeninį laiką, rizikavo net gyvybe, šeimos saugumu, kad leistų draudžiamą literatūrą.Epitetai *doro ir aukšto* (idealo). | 3 taškai |
| 1.6. Palyginkite šiame eilėraštyje kritikuojamą idealų išsižadėjimą su mintimis, išsakytomis Maironio satyrose. Remdamiesi konkrečiais pavyzdžiais įrodykite, kad V. Kudirkos ir Maironio sukurto lyrinio ,,aš“ pasaulėžiūra artima. | Maironio satyroje „Spjauki, drauguži, į viską“ ironiškai pastebima, kad išsižadėti jaunystės idealų žmogus gali dėl patogaus gyvenimo (*Šiltą pastogę ir lizdą atrasi<...>)*, materialinių gėrybių (*Persų kilimais sau butą išklojęs<...>*). Kaip ir V. Kudirkos eil. „Labora“ lyrinis subjektas, Maironio satyros lyrinis „aš“ bjaurisi tokiu gyvenimu: *Būsi kaip* mulkiai *visi.*  | 3 taškai |
| 1.7. Įvardykite lyrikos tipą. Atsakykite argumentuotai. | Oratorinė lyrika. Tokia lyrika skirta deklamuoti, jos esmė – tezės, skatinančios pozityvų veiksmą. | 2 taškai |
| SUDĖTINGESNĖS UŽDUOTYS |
| 1. Palyginkite, kaip prasmingo gyvenimo tema atsispindi pasirinktoje M. K. Sarbievijaus odėje ir V. Kudirkoseilėraštyje. Nurodykite bent vieną panašumą ir du skirtumus. | Panašu, kad M. K. Sarbievijaus odėje „Janui Libinijui“ prasmingas gyvenimas taip pat suvokiamas kaip doras (žmogus turi gyventi kukliai, sąžiningai, vengti puikybės, šlovės).Skirtinga, nes odės lyrinis subjektas renkasi nuošalų gyvenimą, o Kudirkos lyrinis „aš“ tarnauja tėvynei/ tautai.Be to, Kudirka poetizuoja jaunystę, kuriai būdingas idealizmas, veiklumas, drąsa, o Sarbievijaus odės lyrinis „aš“ jau nemaža gyvenime pasiekęs žmogus, išmintingas/ nebejaunas. | 3 taškai |
| 2. Pasamprotaukite, koks gyvenimas dabar laikomas vertingu. Palyginkite šiuolaikinio prasmingo gyvenimosampratą su išsakyta V. Kudirkos eilėraštyje. Nurodykite panašumus (skirtumus). | Šiandien vertingu gyvenimu laikomas toks gyvenimas: gerai apmokamas darbas, profesijos prestižas, sveikata, populiarumas bei geri santykiai su antrąja puse. Šiandien tebesama panašumų su ankstesniais laikais, pavyzdžiui, darbas dėl kitų gerovės ar savo šalies išgarsinimo netgi labai girtinas (krepšinio rinktinės pergalės). Šiandien labiau vertinami tie dalykai, kurie atneša greitą šlovę arba didelę naudą. Aukotis nebėra madinga/ nuvertinamas intelektualų darbas.*(Mokinys pateikia savo samprotavimus, svarbu, kad argumentuotų).* | 3 taškai |
| 3. Įrodykite, kad eilėraštyje ,,Labora!“ ir Lietuvos himnu tapusiame V. Kudirkos kūrinyje ,,Tautiška giesmė“ išsakomos panašios mintys. Argumentuokite remdamiesi turiniu ir menine raiška. | Pabrėžiamas dorumas ir eil. „Labora“ (*Siek prie idealo, tik doro ir aukšto*<...>), ir „Tautiškoje giesmėje“ (<...>*vaikai eina/ Vien takais dorybės*). Abiejuose kūriniuose pabrėžiama meilės Lietuvai svarba, perteikiama degančios ugnies motyvu (metafora): *Kol dega krūtinėj šventa ugnis toji*<...> ir *Tegul meilė Lietuvos/ Dega mūsų širdyse*<...>.Abiejuose kūriniuose užsimenama, kad toks darbas reikalauja ryžto, aukojimosi, vienybės (*Vardan tos Lietuvos/ Vienybė težydi.*). | 3 taškai |
| J. Biliūno „Atvirojo laiško dailiosios literatūros ir kalbos mylėtojams“ ištrauka |
| 1.1. Tekstas pradedamas rašytojo refleksija. Nurodykite, ką iš jos sužinome. Argumentuokite perfrazuodami teksto žodžius. | Tikisi, kad žmonės ateity bus daug geresni ir laimingesni, kad laimės teisybė, dora ir laisvė, kad atims valdžią iš priešų arba juos pavers šalininkais. | 3 taškai |
| 1.2. J. Biliūnas vadinamas rašytoju humanistu. Humanistinė nuostata buvo svarbiausias jo gyvenimo kelrodisir realybėje. Suraskite pirmoje pastraipoje šį teiginį įrodančią citatą. | <...>*tikroji teisybė, dora ir laisvė neturėtų niekam galvų trupinti*<...> | 1 taškas |
| 1.3. Nurodykite bent vieną priežastį, kodėl rašytojas abejoja spaudos laisve. | Galvojo, kad spaudos laisvė bus menkutė/ ribojama valdžios. | 1 taškas |
|  1.4. Paaiškinkite, ką reiškia „cicilikas“. Remdamiesi rašytojo biografiniu kontekstu pateikite bent vieną argumentą, įrodantį, kodėl jis galėjo būti taip vadinamas. | Socialistas. Mokydamasis paskutinėse gimnazijos klasėse J. Biliūnas įsitraukė į socialdemokratų veiklą. | 2 taškai |
| 1.5. Įvardykite visas tekste nurodytas priežastis, kodėl rašytojas sakosi negalįs būti politiku. | Neturi nei fizinių, nei dvasinių galių, nejaučia pašaukimo. | 1 taškas |
| 1.6. Nusakykite, koks rašytojo santykis su „dailiąja“ literatūra. Nurodykite, kuriomis meninės raiškos priemonėmis jis atskleidžiamas. | Itin artimas/ myli dailiąją literatūrą/ tai jo pašaukimas. Laipsniavimas/ pakartojimas (<...>*ją naktimis sapnuoju. Jinai man ramumo neduoda. Joje galbūt ir savo „pašaukimą“ rasčiau.)* | 2 taškai |
| 1.7. Nurodykite, kurias „dailiosios“ literatūros mylėtojų gyvenimo problemas įžvelgia rašytojas. Palyginkite su šiuolaikiniu gyvenimu ir įvardykite, kas yra pasikeitę. | Dailioji literatūra neturi savo laikraščio, jos mylėtojai yra susiskaldę, nesivysto (trypčioja vietoje), kenkia politikai, nelengva išgyventi iš literatūros. Šiandien irgi esama labai daug panašumų: išgyventi vien iš kūrybos nelengva. Tai nepelninga ir reikalauja daug jėgų, laiko. Vis dėlto literatūra gerokai mažiau priklausoma nuo politikos, egzistuoja rašytojų sąjunga.*(Mokinys pateikia savo sąsajas su šiuolaikiniu gyvenimu, svarbu, kad būtų argumentuojama.)* | 2 taškai |
| 1.8. Suformuluokite ir parašykite dvi paskutinėje teksto pastraipoje įvardytas problemas. | Kodėl dailioji literatūra vis dar lieka apleista?Kodėl dailiosios literatūros mylėtojai per mažai pasitiki savimi? | 2 taškai |
| 1.9. Charakterizuokite teksto autorių. Nurodykite tris jo bruožus ir pagrįskite požiūrį perfrazuodami citatas. | Autorius labai rūpinasi Lietuvos kultūra, nes atvirai išsako savo išgyvenimus, kuriuos patyrė, kai sužinojo, jog panaikinamas spaudos draudimas.Jis yra jautrus humanistas ir emocingai reaguoja į neteisybę bei kviečia literatūros mylėtojus veikti, nevergauti kitiems/ tiki, kad galiausiai laisvė, dora ir teisybė laimi.Jis įžvalgus/ skvarbaus proto, nes pastebi blogybių apraiškas (pvz., per mažą dailiosios literatūros gerbėjų pasitikėjimą savimi, politikų populistines kalbas), jas analizuoja ir numato galimybes, kaip taisyti. | 3 taškai |
| 1.10. Šis tekstas turi ryškių sąsajų su autoriaus kūryba. Įrodykite tai pateikdami tris skirtingus argumentus (pasakojimo formos, turinio, raiškos). | J. Biliūno kūryboje svarbi išplėtota refleksija svarbūs prisiminimai (ypač pasakotojo): *Kai pirm dviejų metų<...>*J. Biliūnas yra rašytojas humanistas, ginantis žmoniškumą/ dorą.Biliūnas – psichologizmo pradininkas/ lyrinės novelės kūrėjas, vartojantis daug jausmus pabrėžiančių meninės raiškos priemonių. Pvz., *liūdnom akim į jį žiūriu.* | 3 taškai |
| Skriaudos tema J. Biliūno novelistikoje |
| 1.1. Nurodykite, kokia J. Biliūno kūriniams būdinga pasakojimo forma dominuoja novelės ištraukos pradžioje.Remdamiesi rašytojo kūrybos kontekstu pakomentuokite, ką tokia forma padeda atskleisti. | Prisiminimai. Taip gretinama praeitis ir dabartis – tai paranku poetizuojant dorybes, leidžia sukurti išsamesnį veikėjo psichologinį portretą. | 2 taškai |
| 1.2. Įvardykite pagrindinį apsakymo veikėją. Charakterizuokite – nurodykite tris asmenybės bruožus bei konkrečias situacijas, kuriomis jie pasireiškia. Atsakymą paremkite perfrazuotomis citatomis. | Petras Sabaliūnas. Jis dosnus žmogus (duodavo kaimynams ir jų vaikams medaus): vaikai žinojo, kad kiekvienas gaus iš dėdės Petro po nemažą kvepiančio medaus korį.Myli gamtą – rūpinosi bitėmis, vienų savo kelmų namie turėjo arti šimto. Jautrus - labai myli anūkus, išgyvena dėl sūnaus poelgio./ Gailestingas – supranta, kokį stresą patyrė anūkai jo išvarymo metu – lydėjo išsigandę, išplėstomis akelėmis. | 3 taškai |
| 1.3. Nurodykite, kas yra kūrinio pasakotojas. Remdamiesi novelės kontekstu apibūdinkite pasakotoją ir pakomentuokite, kuo jis panašus į autorių. | Pasakotojas – į tėviškę po ilgo nebuvimo sugrįžęs jaunuolis, ligotas (silpnos krūtinės), mylintis gamtą (grožisi medžiais, Šventąja), jautrus (susigraudina). Panašus, nes J. Biliūnas irgi buvo silpnų plaučių, mylėjo gamtą, buvo jautrus, ilgai nesilankė tėviškėje, nes buvo susipykęs su broliais). | 2 taškai |
| 1.4. Nurodykite, kaip charakterizuojant Petrą Sabaliūną panaudojama tautosaka. Paaiškinkite, kokius jo būdo bruožus išryškina tautosakiniai motyvai. | Bičių motyvas išryškina moralinį vertinimą: išvarius Sabaliūną, miršta ir bitės (tikėta, kad bitės išmintingos, gyvena tik pas geros širdies/ dosnų žmogų).Pasaka, kurią paseka Sabaliūnas, perteikia amžinąją vaikų kaltę. Ji suteikia kūriniui universalumo/ pakylėja į filosofinį lygmenį ir atskleidžia senelio jaučiamo skausmo (skriaudos) gilumą. | 2 taškai |
| 1.5. Įvertinkite Petro Sabaliūno paveikslo meniškumą. Remdamiesi kūrybos kontekstu pateikite bent tris argumentus. | Sabaliūno paveikslas itin meniškas, nes nepaisant pasakojimo fragmentiškumo skaitytojas regi visą žmogaus gyvenimą, sukuriama išsami psichologinė veikėjo charakteristika, leidžianti pajusti senelio skriaudos gylį, net paskatinanti filosofiškai apmąstyti žmogaus būties prasmę/ žmogaus paskirtį žemėje.  | 3 taškai |
| 1.6. Aptarkite dvi apsakymo pavadinimo „Ubagas“ reikšmes – tiesioginę ir perkeltinę. | Tiesioginė – senelis yra elgeta.Perkeltinė – sūnaus dvasios skurdumas. | 2 taškai |
| 1.7. Įvardykite, kas sudaro kontrastą. Suformuluokite ir parašykite išvadą, ką išryškina kontrastas. | Kontrastą sudaro Sabaliūno praeitis ir dabartis/ pasakotojo gerumas ir Sabaliūno sūnaus žiaurumas. Padeda charakterizuoti personažą. | 2 taškai |
| 1.8. Interpretuokite citatą: „<...> jaučiau, kad dalį amžinos vaikų kaltės ir aš savyje nešioju.“ Nurodykite, kokį Biblijos pasakojimą primena šie žodžiai. | Neįmanoma tėvams suteikti tiek, kiek iš jų sulaukia dėmesio augdamas vaikas. Biblijos pasakojimas apie sūnų palaidūną. | 2 taškai |
| 1.9. Nurodykite, kokią funkciją kūrinyje atlieka bitės. Įvardykite, kam jos sudaro paralelę ir nurodykite perkeltinę šio motyvo prasmę. | Bitės – savotiškas etikos vertintojas.Sudaro paralelę vaikams.Gausiai medų nešančios bitės išryškina dvasios dosnumą/ atspindi dvasinį turtingumą (išvarius senuką jos miršta).  | 3 taškai |
| 1.10. Suformuluokite ir parašykite vieną socialinę ir dvi moralines problemas. | Kodėl per menkai rūpinamasi senu žmogumi?Kodėl kartais vaikai tokie abejingi seniems tėvams?Kokį pavyzdį vaikams rodo žmogus, nesirūpinantis savo senais tėvais? | 3 taškai |
| 1.11. Remdamiesi J. Biliūno kūrybos kontekstu įvardykite tris svarbius rašytojo kūrybos bruožus, atsispindinčius šiame tekste. | Įvykio sukrėstos psichikos vaizdavimas/ ryškus psichologizmas./Humanistinė nuostata – užuojauta skriaudžiamam žmogui/ kritiškas požiūris į blogybes/ moralinio vertinimo perkėlimas skaitytojui./ Kūrinio siužeto pagrindas – moralinis konfliktas./ Kontrastas – charakterizavimo priemonė./ Modernus pasakotojas, reflektuojantis, komentuojantis, jautrus, kalbantis pirmuoju asmeniu. | 3 taškai |
| Istorijos įvykiai sunaikina šeimos laimę(J. Biliūno apysakos „Liūdna pasaka“ fragmentų analizė)I užduotis |
| 1.1. Apibūdinkite pasakotoją. Įvardykite, kuriomis meninės raiškos priemonėmis išryškinama jo savijauta (pateikite 2–3 pavyzdžius). Remdamiesi rašytojo biografiniu kontekstu nurodykite, kuo pasakotojas primena autorių. | Pasakotojas – sunkiai sergantis žmogus (džiovininkas), atvažiavęs į kurortą praleisti vasarą, kad pagerėtų sveikata, jautrus gamtos grožiui, mėgstantis skaityti/ intelektualus. Labai daug nutylėjimų (tai primena sunkų, trūkčiojantį kvėpavimą): *Jau lengviau...*Epitetas *sunkiai alsuodamas*. Retoriniai sušukimai – nutylėjimai: *Bet tuojau ... palaukėk!..* Autorius sunkiai sirgo džiova, kai rašė šį kūrinį. | 3 taškai |
| 1.2. Nusakykite, koks aplinkos vaizdas kuriamas – objektyvus ar subjektyvus. Suraskite atsakymą pagrindžiančią citatą. | Subjektyvus. *Aplink jį kvepiančios pušys ir eglės atakaitoj snaudė, už kelių žingsnių vėsi upė plaukė<...>* | 2 taškai |
| 1.3. Įvardykite kūrinį, kuris paminėtas vaizduojant gamtą, ir nurodykite jo autorių. Pasvarstykite, ką perteikiaši aliuzija. | A. Baranausko poema „Anykščių šilelis“. Išryškinama nuostabios praeities ir skaudžios dabarties priešprieša./ Pabrėžia, kaip lengva suniokoti grožį.*(Galimi įvairūs mokinių atsakymai, susiję su kūrinių nuotaikos, siužeto suvokimu.)* | 2 taškai |
| 1.4. Apibendrinkite ir parašykite, koks pasakotojo santykis su gamta atsispindi šioje apysakos ištraukoje.Atsakymą pagrįskite citata. | Pasakotojas subtiliai suvokia gamtos grožį/ grožisi gamta. *Akimis klajojau po medžių viršūnes“ žiūrėjau, kaip „pušin iš pušies voverytė liuoksi“ <...>* | 2 taškai |
| 1.5. Suformuluokite ir parašykite pagrindinę ištraukos mintį. | Gamta atgaivina ir leidžia pasijusti laimingam net ir tą, kuris labai sunkiai serga./ dvasingas žmogus geba grožėtis gamta net sunkiai sirgdamas. | 1 taškas |
| II užduotis |
| 2.1. Įvardykite bent tris pasakotojo paveikslo bruožus. Remdamiesi informacija apie rašytoją nurodykite, kuo pasakotojas panašus į autorių. Atsakymą pagrįskite citatomis. | Pasakotojas jautrus aplinkai/ imlus įspūdžiams žmogus (*moterys mirgėjo tarp medžių kaip sužydę žolynai daržely)*, ligotas (*norėjau nors valandėlę užmiršti ir savo ligą*), jausmingas/ gebantis užjausti (*buvo ir nesmagu, ir gėda*). Jis savo pasaulėjauta labai artimas J. Biliūnui (rašytojas sunkiai sirgo kurdamas apysaką)/ buvo intelektualas, mėgstantis skaityti/ Biliūnas – jautrus, pastabus žmogus. | 3 taškai |
| 2.2. Apibūdinkite, koks regimasis vaizdas išryškėja ištraukos pradžioje – objektyvus ar subjektyvus, kokia nuotaika – šviesi ar tamsi – sukuriama. Argumentuokite remdamiesi tekstu. | Sukuriamas vaizdas yra subjektyvus. Ištraukos pradžioje sukuriama šviesi nuotaika: *Į jas žiūrint, regėjos, kad nėra pasauly vargų ir ašarų, nelaimės ir bado, o jeigu ir yra, tai ne čia, bet ten, toli už miško, iš kur aidas neateina* | 2 taškai |
| 2.3. Nusakykite pasakotojo refleksiją, kurią sukelia šis vaizdas. | Į jas žiūrėdamas nebenori galvoti apie nemalonius dalykus (ligą, nelaimes ir pan.) | 1 taškas |
| 2.4. Įvardykite, ką išgirsta pasakotojas ir kaip jis reaguoja į garsą. Pakomentuokite, kokiomis meninės raiškos priemonėmis perteikiamas įspūdis. | Pasakotojas išgirsta skausmingą dejonę. Pasakotojas sutrinka, nustemba. Epitetai, palyginimai, retorinis nutylėjimas.  | 3 taškai |
| 2.5. Nurašykite žodžius, kuriais pasakotojas apibūdina veikėjos balsą. Pakomentuokite, kokį poveikį skaitytojui jie palieka, ką suteikia kūriniui. | *<...> kažin koks ypatingas, niekados dar negirdėtas balsas man ausyse sudejavo. Sudejavo kaip senatvės skundas, nelaimių atbalsis*. Palieka slogų įspūdį. Išryškina psichologizmą, atspindi pasakotojo jautrumą. | 2 taškai |
| 2.6. Nurašykite, kaip apibūdinamos veikėjos akys. Remdamiesi rašytojo kūrybos kontekstu paaiškinkite,kodėl J. Biliūnas nekuria detalaus pagrindinės veikėjos paveikslo. Remdamiesi kūrinio kontekstu paaiškinkite, kokią paskirtį ši meninė detalė atlieka siužete. | *Tai buvo du taškai, klaikūs, be gyvybės. <...>užgesusios žvaigždės, iš arti matomos.*Susitelkiama į veikėjos vidaus pasaulio vaizdavimą. Akys – svarbiausia veikėjos portreto detalė (meninė detalė), kuri nuolat akcentuojama ir perteikia veikėjos vidinę būseną. | 3 taškai |
| 2.7. Įvardykite šioje citatoje dominuojantį teksto komponavimo principą. Nurodykite jo paskirtį. | Kontrastas. Sustiprina/ išryškina pasakotojo perteikiamą įspūdį. | 2 taškai |
| III užduotis |
| 3.1. Apibūdinkite, kaip pasakojama apie Banius ištraukos pradžioje – objektyviai ar subjektyviai, konkrečiai, nuosekliai ar fragmentiškai, dėmesį sutelkiant į kai kurias detales. Argumentuokite remdamiesi tekstu. | Subjektyviai, fragmentiškai. Dėmesys sutelkiamas į jų meilę (*su savo moterim Juozapota*). | 2 taškai |
| 3.2. Nurodykite, kas svarbiau pasakotojui – išsamiai aprašyti veikėjų išvaizdą ar atskleisti jų artimą ryšį,psichologinę būseną. Atsakymą pagrįskite citata. Suformuluokite ir parašykite išvadą, kurį J. Biliūno kūrybos bruožą tai atspindi. | Svarbiau atskleisti artimą ryšį, psichologinę būseną. *Jauni ir gražūs, abu mylėjo vienas antrą ir, susiėmę už rankų, ramiai ir drąsiai ėjo gyvenimo keliu.* Atspindi psichologizmą. | 3 taškai |
| 3.3. Nusakykite, koks kontrastas tarp veikėjų socialinės padėties ir jų išgyvenimų išryškėja ištraukoje. Nurodykite, kokią svarbią mintį padeda išryškinti toks vaizdavimas. | Veikėjų socialinė padėtis yra bloga – jie baudžiauninkai, tačiau meilė juos daro tikrai laimingus. Parodo, kad ne turtai ar aukšta socialinė padėtis, bet tikra meilė yra tikrasis kelias į laimę. | 2 taškai |
| 3.4. Nurašykite, kaip dabar apibūdinamos Juozapotos akys. Suraskite veikėjos akių aprašyme perkeltinės reikšmės meninę raiškos priemonę. Įvardykite ją. | <...>*akys kaip dvi gražios žvaigždės – laimės žvaigždės.* Metafora *laimės žvaigždės*. | 2 taškai |
| 3.5. Palyginkite, kuo skiriasi pagrindinės veikėjos akių aprašymas apysakos ekspozicijoje ir šioje ištraukoje. | Ekspozicijoje *užgesusios žvaigždės*, čia *laimės žvaigždės* – gyvybe skiriasi/ atspindi kitokią vidinę būseną. | 1 taškas |
| 3.6. Suformuluokite ir parašykite šioje ištraukoje atsispindinčią egzistencinę problemą. | Kas suteikia gyvenimui pilnatvę?/ Kas daro žmogų laimingą? | 1 taškas |
| IV užduotis |
| 4.1. J. Biliūno kūrinių pasakotojas yra modernesnis. Pakomentuokite, kaip tai atsispindi pirmoje ištraukos pastraipoje. | Pasakotojas labai arti veikėjo, perteikia jo kalbėjimo intonaciją. | 1 taškas |
| 4.2. Remdamiesi istorijos žiniomis, įrodykite, kad kunigai iš tiesų dalyvavo organizuojant 1863 metų sukilimą. | A. Mackevičius, vienas iš sukilimo vadų, buvo kunigas (dalyvavo ir daugiau kunigų ( K. Svirnickas ir kt. – apie 20 proc. kunigų palaikė sukilėlius)/ bažnyčiose vyko svarbiausi parengiamieji sukilimo darbai/ jos tapo sukilėlių idėjų skelbimo tribūnomis, buvo giedamos patriotinės giesmės, skaitomi sukilimo dokumentai, žmonės kviečiami įsitraukti į sukilimą/ klebonai ragindavo sukilėlius remti maistu ir rūbais. | 1 taškas |
| 4.3. Nurodykite, kurios veikėjų elgesio aprašymo detalės rodo, kad Petras pasakoja abiems labai svarbiąnaujieną. Aptarkite meninę raišką. | Juozapota naujienos klausosi nustebusi, labai atidžiai, iš džiaugsmo užkaitusi, ji išgirsta tik vieną dalyką (jie nebeturės dirbti ponams ir gaus žemės). Ši situacija yra išryškinama metaforomis (*ausis ištempusi; skardus džiaugsmas*), epitetais (*linksmai nusišypsojo*). | 3 taškai |
| 4.4. Nurašykite tekste pasikartojančius žodžius, įrodančius, kad Petras labai myli savo žmoną. | *savo moteriai.* | 1 taškas |
| 4.5. Nurašykite citatą, įrodančią, kad Petras vaizduojamas žvelgiant Juozapotos akimis. Remdamiesi kūrybos kontekstu nurodykite, kurį J. Biliūno kūrybos bruožą tai atspindi. | *Jo akyse vėl užsidegė nesuprantama, ypatinga ugnis.* Atspindi psichologiškumą. | 2 taškai |
| 4.6. Paaiškinkite, kurios meninės detalės rodo, kad vyras Juozapotai yra didžiausias autoritetas, kad juos sieja labai stipri meilė. Pateikite bent du pavyzdžius. | Ji iškart patiki vyru (*balse suskambėjo nebeslepiamas skardus džiaugsmas),* glaudžiasi prie jo (*laiminga ir graži, apkabino vyro kaklą; kalbėjo ji tyliai, svajodama ir į jį glaudamasi*). | 2 taškai |
| 4.7. Pakomentuokite, kaip įsivaizduoja veikėjai laimingą gyvenimą ir kuriuos jų charakterio bruožus tai atspindi. | Laimingas yra ūkininko gyvenimas kartu su šeima, kai esama pakankamai daug dirbamos žemės, sodas, nereikia eiti dirbti pas poną. Veikėjai yra šeimos žmonės. Jie labai nori susilaukti vaikų, kad galėtų jais pasirūpinti, nori išgyventi iš savo darbo ir kartu jie trokšta būti laisvi. | 2 taškai |
| 4.8. Parašykite po dvi dvasines vertybes, kurios svarbios veikėjams. Palyginkite, kuo skiriasi žmonos irvyro požiūris. | Vyro dvasinės vertybės yra meilė šeimai/ žmonai ir laisvė/ savarankiškas gyvenimas. Žmonos dvasinės vertybės yra meilė vyrui ir motinystė. Žmona viską sieja tik su vyru. | 3 taškai |
| V užduotis |
| 5.1. Nusakykite, kuo ypatinga šios ištraukos veiksmo erdvė. Remdamiesi kūrinio kontekstu įrodykite, kad ji – svarbi apysakos dalis, būdinga moderniam realistiniam kūriniui. Įvardykite, kuris svarbus J. Biliūno kūrybos bruožas čia atsiskleidžia. | Erdvė sąlyginė – sapnas. Per sapną susapnuoti dalykai išsipildo. Tai svarbi psichologiškumo apraiška, nes pasireiškia veikėjos intuicija, atskleidžiamos svajonės/ sukuriamas išsamesnis, subtilesnis vidinis paveikslas. | 3 taškai |
| 5.2. Nurodykite, kodėl vaizduojamas būtent „sodnas“ ir kokio gyvenimo alegorija gali būti žydintis „sodnas“. | Veikėja svajojo apie sodą/ tai jos svajonė. Šviesaus, laimingo gyvenimo alegorija. | 2 taškai |
| 5.3. Suraskite citatą, atskleidžiančią labai artimą Juozapotos ir jos vyro ryšį. Remdamiesi menine raiška įrodykite, kad sodietės mąstymas vaizduojamas tikroviškai, jausmingai. | *Už sodno jos Petras aria... Jam pietus neša, jam kūdikiu pasigirti nori...* Pakartojami įvardžiai (*jos – jam*). Vaizduojama tikroviškai, nes pasakotojas imituoja moters žodyną, kuris yra paprastas. | 3 taškai |
| 5.4. Aprašykite, kas pasikeičia ir kokią Juozapotos reakciją tais sukelia. | Netikėtai gražus sodas ir Petras iš akių išnyksta, veikėja pamato bedugnį griovį ir girdi dejuojantį vyrą, pamato, kad kūdikis nebegyvas. Ji siaubingai išsigąsta, paslysta ir kartu su kūdikiu krenta į bedugnę. | 2 taškai |
| 5.5. Nurodykite, kuriomis meninės raiškos priemonėmis išryškinami dramatiški veikėjos išgyvenimai ištraukos pabaigoje (paskutiniuose keturiuose sakiniuose). Įrodykite, kad teksto kalba padeda atskleisti Juozapotos išgyvenimus ir kad rašytojas realistas paiso psichologinio tikroviškumo. | Metafora *klaikumo perimta*, epitetas *nesavu* (balsu). Liaudies kalbos palyginimas *veidelis kaip drobė*. Rašytojas realistas vaizduoja tikroviškai, nes pasakojimas būtent toks, kokį galėtų perteikti liaudies žmogus, labai ryškus dramatizmas/ jausmingumas. | 3 taškai |
| 5.6. Palyginkite šią ištrauką su pasakotojo ekspozicijoje aprašomu susitikimu su Juozapota. Nurodykite, koks motyvas svarbus abiejose ištraukose. | Išgąsčio (krūptelėjimo) – ekspozicijoje krūptelėja pasakotojas. | 2 taškai |
| VI užduotis |
| 6.1. Remdamiesi kūrinio kontekstu nurodykite, kokios aplinkybės paskatina Juozapotą eiti į miestą. | Juozapota išgirsta pasakojimą apie sukilėlių suėmimą. | 1 taškas |
| 6.2. Nusakykite, kokius jausmus išgyvena veikėja mieste ir kaip juos atspindi meninės raiškos priemonės.Atsakymą pagrįskite citatomis. | Baimę, sumaištį. Epitetas (ėjo) *bailiai į šalis dairydamasi*.*Tartum nuo jų sau pagalbos laukė, tikėjos teisybę patirti.* | 3 taškai |
| 6.3. Remdamiesi tekstu įrodykite, kad miesto vaizdas kuriamas žvelgiant Juozapotos akimis ir kad naivios sodietės elgesys mieste vaizduojamas realistiškai. | Atspindi žodynas: *plačios gatvės, tiesios kaip stalas; visi šie nematyti daiktai kaip stebuklas būtų jai pasirodę./ Visi jie tokie buvo ponai, galingi.* Juozapotos reakcija natūrali, nes nieko nepažįsta, todėl bijo klausti, bet kuris žmogus jai panašus į poną. | 2 taškai |
| 6.4. Palyginkite šioje ištraukoje minimas gražias moteris su aprašytomis antroje ištraukoje, apysakos pradžioje,ir nurodykite, kuo jos panašios. | Ponios labai gražios, bet abejingos/ užsiėmusios savo reikalais. | 1 taškas |
| 6.5. Palyginkite, kuo šios moterys skiriasi nuo Juozapotos. Suformuluokite ir parašykite išvadą, kokia svarbi mintis perteikiama šiuo kontrastu. Nurodykite dar vieną apie tai rašiusį rašytoją ir įvardykite jo kūrinį. | Juozapota kukliai apsirengusi, bet turi mylinčią širdį. Mintis, kad svarbiau gražus/ dvasingas/ jautrus vidinis pasaulis nei graži išvaizda. Maironio eil. „Tėvynės dainos“. | 3 taškai |
| 6.6. Paaiškinkite, koks pasakotojo santykis su veikėja ir kaip jis atskleidžiamas. Remdamiesi rašytojo kūrybos kontekstu įvardykite su tuo susijusį svarbų J. Biliūno prozos bruožą. | Pasakotojas užjaučia Juozapotą, supranta jos situacijos sudėtingumą. Užuojautą išryškina vartojami epitetai: *išsigandusi, galvą nuleidusi*. Bruožas – užuojauta kenčiančiam žmogui. | 3 taškai |
| 6.7. Nurašykite Juozapotos žodžius, kurie susieja šią sceną su kūrinio pradžia. Pakomentuokite, kodėl būtent jie vėliau kartojami protą praradusios moters ir kokią prasmę tai sukuria. | - *Kiek ponų... kokie gražūs...* Jie kartojami, nes tai paskutinis įspūdis prieš katastrofą. Šie žodžiai skamba ir ironiškai, nes žmonės nebuvo ponai. Tai perteikia nuostabą ir sykiu sumaištį, atspindi sodietės naivumą, nepatyrimą. | 3 taškai |
| 6.8. Suformuluokite ir parašykite dvi šioje ištraukoje atsispindinčias problemas. | Kodėl žmonės abejingi kito skausmui?Kokią įtaką istorijos įvykiai daro žmogaus likimui? | 2 taškai |
| VII užduotis |
| 7.1. Išvardykite, kokias nelaimes patiria pagrindinė veikėja po vyro egzekucijos. | Praranda protą, pagimdo negyvą kūdikį, kelis mėnesius serga, kenčia kalėjime. | 1 taškas |
| 7.2. Nusakykite, kokias emocijas išgyvena pasakotojas pasakodamas Juozapotos istorijos epilogą. Pakomentuokite, kaip jos perteikiamos menine raiška. Pateikite du pavyzdžius. | Gilų sukrėtimą/ širdgėlą dėl moters likimo. Ekspresyvūs veiksmažodžiai (*nesumirksėjo; vaitojo; inkštė; dergė*), palyginimas (*kaip kankinamas gyvulys*). | 3 taškai |
| 7.3. Remdamiesi šia ištrauka ir kūrinio kontekstu apibūdinkite, kaip su veikėja elgiasi jos amžininkai ir kaip vėlesnės žmonių kartos. Nurodykite priežastį, kodėl laikui bėgant žmonių elgesys keičiasi. | Veikėjos amžininkai ją užjaučia, maitina, priglaudžia. Kuo daugiau laiko prabėga, tuo žmonės tampa abejingesni. Užsimiršta kančios, jie nebe taip artimai susiję su Juozapota. | 3 taškai |
| 7.4. Suformuluokite ir parašykite filosofinę problemą, atsispindinčią ištraukoje. | Kas svarbiau – kūnas ar siela?*(Mokiniai gali pateikti įvairių atsakymų.)* | 1 taškas |
| SUDĖTINGESNĖS UŽDUOTYS |
| 1. Palyginkite, kaip baudžiava vaizduojama K. Donelaičio poemoje „Metai“ ir J. Biliūno apysakoje „Liūdnapasaka“. Remdamiesi konkrečiais pavyzdžiais įvardykite bent vieną panašumą ir du skirtumus. | Abiejuose kūriniuose baudžiava vaizduojama sunkiai slegianti žmones. Skiriasi, kad J. Biliūno apysakos personažai ir baudžiauninkai būdami jaučiasi laimingi, nes juos sieja tikra meilė (K. Donelaitis tokios meilės išvis nevaizdavo). Dar skiriasi tuo, kad baudžiava nėra palaužusi Petro dvasios – jis tikisi iš jos išsilaisvinti (K. Donelaičio poemoje apie tokią galimybę neužsimenama). | 3 taškai |
| 2. Palyginkite K. Donelaičio poemos „Metai“ pasakotoją su J. Biliūno novelės „Ubagas“ arba apysakos „Liūdna pasaka“ pasakotoju. Įvardykite bent du panašumus ir du skirtumus. | Panašu, nes abiejų kūrinių pasakotojai įsijaučia į veikėjų patiriamą skriaudą.Panašu, nes abiejų kūrinių pasakotojai žavisi gamtos gyvybingumu/ gamtos grožiu.Skiriasi, nes J. Biliūno pasakotojas žymiai jausmingesnis, ligotas žmogus.J. Biliūno kūrinių pasakotojas sukuria gilią veikėjo psichologinę charakteristiką. | 4 taškai |
| 3. Palyginkite A. Baranausko poemos „Anykščių šilelis“ pasakotoją su J. Biliūno apysakos „Liūdna pasaka“ pasakotoju. Įvardykite bent vieną panašumą ir du skirtumus. | Panašu, nes abiems pasakotojams svarbi doros/ kintančios moralės tema/ abu vaizduoja praeitį. Skiriasi, nes A. Baranausko pasakotojas šilelio grožį regi vaizduotėje, o J. Biliūnas vaizduoja įvykius realistiškai.Skiriasi, nes J. Biliūno kūrinyje gamta sudaro tik foną, o poemoje „Anykščių šilelis“ gamtos grožis – pagrindinė tema./ Biliūnas sukuria gilią veikėjų psichologijos analizę. | 3 taškai |
| 4. Įrodykite, kad J. Biliūnas sukuria subtilų psichologinį veikėjo paveikslą parinkdamas įvairias priemones ir nepažeisdamas realistinio pasakojimo principų. Pateikite 3 argumentus. Remkitės novele „Ubagas“ arba apysaka „Liūdna pasaka“. | Novelėje „Ubagas“ panaudojamas kontrastas, prisiminimų forma, tautosakiniai motyvai charakterizuoti veikėją – tai sukuria gilią potekstę, bet nepažeidžia pasakojimo realistiškumo./Apysakos „Liūdna pasaka“ pagrindinio veiksmo pradžia primena pasakos žanrą, kūrinio kompozicija rėminė (retrospektyvų pagrindinį pasakojimą įrėmina pasakotojo dabarties – susitikimo su sena Juozapota – vaizdas), panaudojama tuo laiku dar nauju lietuvių literatūroje sapno vaizdiniu. Tai leidžia sukurti gilią veikėjos vidaus pasaulio analizę. | 3 taškai |
| 5. Remdamiesi skaitytomis ištraukomis įrodykite, kad J. Biliūnas dažnai vartoja sintaksinę raiškos priemonę – nutylėjimą. Pateikite konkrečių pavyzdžių ir remdamiesi kūrybos kontekstu paaiškinkite, ką ji suteikia kūriniui. | *Kojas jai pakirto, tik kvapą galėjo atgauti...**Tik vaitojo ir inkštė kaip kankinamas**gyvulys, kada ją mušė ir plakė ir visokiais būdais jos kūną dergė...* Nutylėjimai pabrėžia pasakojimo emocingumą, tarsi sugraudintas įvykių pasakotojas prityla. | 3 taškai |
| VaižgantasKūrėjo paveikslas J. Tumo – Vaižganto apysakoje „Dėdės ir dėdienės“Darbas poromis (grupėmis)I |
| 1.1. Apibūdinkite, kas ištraukos pradžioje sudaro kontrastą. Nurodykite, kas tokiu būdu išryškinama. | Mykoliuko elgesys (šypsojimasis) ir situacija (sunkiai dirba/ nevertinamas). Išryškinama ji pasaulėjauta/ romumas. | 2 taškai |
| 1.2. Nurodykite, kurių dalykų labiausiai trūksta Mykoliuko gyvenime. | Pagyrimo už darbštumą, spartumą, gražaus žodžio (padėkos) už pagalbą, | 1 taškas |
| 1.3. Įvardykite, kurį Mykoliuko charakterio bruožą nurodo tai, kad jis šypsosi „visai ne šiam pasauliui“.Remdamiesi kūrinio kontekstu paminėkite bent porą epizodų, kuriuose išryškėja šis bruožas. | Svajotojas/ lakios vaizduotės/kūrėjas. Kai groja paraistėje. Kai suvokia mylįs Severiutę, bažnyčioje ir pan.. | 2 taškai |
| 1.4. Remdamiesi kūrybos kontekstu ir tekstu įvardykite du pasakotojo bruožus. Atsakymą pagrįskite citatomis. | Vienišas/ darbštus/ kantrus/atlaidus/ geraširdis/ atsiskyrėlis.*Ne, niekas jo nepamalonino nei šiandien, nei bet kada per visą jo amžių, niekas jo darbštumo ir spartumo nepamatė ar tyčia nepasirodė matą, juoba niekas nė gražiu žodžiu neatlygino.**Jis jau užmiršęs, kas šiandien yra buvę, ką jis yra dirbęs, ką, kur ir iš kur vežiojęs, kas yra padėjęs, ūdijęs ar įsakymus davinėjęs, kelis kartus yra jam surikęs tijūnas: „Mykoliuk, tekinas.“**Viena tebuvo aišku: tame pasaulyje negalėjo būti žmonių, nes žmonių Mykoliukas nebuvo reikalingas.* | 2 taškai |
| \*\* Remdamiesi kultūriniu kontekstu įrodykite, kad Mykoliukas – romantinės pasaulėjautos asmenybė.Nurodykite kaip kuriamas veikėjo paveikslas. Atsakykite argumentuotai. | Mykoliukas – romantinės pasaulėjautos asmenybė, nes mėgsta vienatvę, yra turtingo vidaus pasaulio. Neoromantikai mėgo vaizduoti slaptąsias sielos patirtis, „kažko kito“ ilgesį – Mykoliukas šypsosi ne šiam pasauliui. | 3 taškai |
| II |
| 2.1. Nurodykite ištraukos pradžioje, pirmoje pastraipoje, atsispindinčius Mykoliuko charakterio bruožus.Nusakykite, kokiomis meninės raiškos priemonėmis kuriamas veikėjo paveikslas. | Kantrus/ švelnus (myli vaikus). Dominuoja epitetai (*meiliai ir švelniai šypsodamos;minkštai, moteriškai prabildamas*). | 2 taškai |
| 2.2. Atskleiskite brolio ir jo žmonos požiūrį į Mykoliuką. Paaiškinkite, kas ir kaip jį perteikia. | Senas, bevaikis jaunikis, kuris džiaugiasi svetima šeima, nes savos neturi. Požiūrį perteikia pasakotojas | 2 taškai |
| 2.3. Pakomentuokite, kaip ir kada keičiasi pasakojimo intonacija. | Intonacija keičiasi, kai pasakotojas perteikia brolio ir jo žmonos požiūrį. | 1 taškas |
| 2.4. Įrodykite, kad pasakotojo žodžiai nebūtinai atspindi jo tikrąjį požiūrį. Paaiškinkite, kodėl taip yra. | Jaučiama ironija pasakotojo balse, kai jis nusako Mykoliuko brolio ir jo žmonos požiūrį – tai rodo nepritarimą. | 2 taškai |
| \*\* Charakterizuokite Mykoliuką. Nurodykite konkrečius jo bruožus ir argumentuokite perfrazuodamicitatas. | Užguitas/ išnaudojamas: Kai tijūnas nevaro į dvarą, brolis jį varo į savo dirvą, į savo pievą, į savo klojimą.Jautrus: <...> Mykoliukas ėmės tų „darbų“ lygiai meiliai ir švelniai šypsodamos, kaip ir vežimų krauti.Prisitaikantis/ pasyvus: dažniausiai nakvojo daržinėje šiene ar šiauduose. | 3 taškai |
| III |
| 3.1. Remdamiesi kūrinio kontekstu paaiškinkite, ką reiškia „dėdė“. Įvardykite, kuris veikėjas taip pavadinamas.Paaiškinkite, kodėl jis palyginamas su „tylia“ žeme, kuri „vaiso nesididžiuodama, nesigirdama“. | „Dėdė“ – nevedęs giminaitis, dirbantis tik už maistą ir pastogę, tarpinis asmuo tarp šeimos nario ir samdinio. Mykoliukas. Jis kantrus, susitaiko su likimu, teikia naudą kitam. | 2 taškai |
| 3.2. Įvardykite, kuris Mykoliuko bruožas ryškiausiai atsiskleidžia šioje ištraukoje. | Kūrybiškumas. | 1 taškas |
| 3.3. Pakomentuokite, kaip reaguoja sodžius į Mykoliuko smuikavimą. Nurašykite žodį, įrodantį, kad žmonesmuzika labai traukia. Įvardykite, kuri tai meninės raiškos priemonė. | Sodžiaus žmonės seka paskui Mykoliuką. *Aišo*.Metafora (*skripkelės balsus aišo į save*). | 2 taškai |
| 3.4. Parašykite dvi svarbias neoromantinio kūrinio temas, atsispindinčias šioje ištraukoje. | Kūrėjo poveikis aplinkai (žmonėms).Ilgesys „kažko kito“/ žavėjimasis gamta. | 2 taškai |
| \*\* Nurodykite, kurie tautinio charakterio bruožai išryškėja šioje ištraukoje. Atsakymą pagrįskite citatomis. | Kūrybiškumas: *Jis pats susisuko avinžarnių stygoms, pats pasidirbo skrynutę, prisipešiojo arklio ašutų smuikui, nusipirko kanifolijo./ Iš viso to negudraus padargo dabar jis moka gauti melodiją, tokią pat negudrią, bet jam pakankamą.*Potraukis (imlumas) grožiui/ menui: *Sodžius, lyg nepasiduodamas, kad tai iš jo vidaus aišytų, pats, balsų traukiamas, pasirodo voromis**po du, po tris.*Meilė (artumas) gamtai: *Jauni, paaugusieji ir net seni slenka Mykoliuko taku ten pat į paraistę.* | 3 taškai |
| IV |
| 4.1. Palyginkite pasakotojo intonaciją, kai jis kalba apie Mykoliuką ir kai apibūdina jo situaciją. Pakomentuokite,ar intonacija keičiasi. Nusakykite, kaip tai atspindi meninė raiška. | Kai kalba apie Mykoliuką, intonacija teigiamoji, o kai apibūdina jo situaciją, pasigirsta klausiamoji, šaukiamoji intonacija – keičiasi. Retorinis sušukimas, retorinis klausimas. | 2 taškai |
| 4.2. Įvardykite, kokia paralelė kuriama tekste. | Mykoliuko (muzikos) ir saulės. | 1 taškas |
| 4.3. Nusakykite kaimo požiūrį į sodžiaus „artistą“. Apibūdinkite, kuriomis meninės raiškos priemonėmis jis perteikiamas. | Santūrus požiūris. Dominuoja veiksmažodžiai (kartojama *neįvertino*), epitetai (*dirbtinai* nepasigaminsi, *savaime* švystelėtų). | 2 taškai |
| 4.4. Suformuluokite ir parašykite šiame tekste atsispindinčią problemą ir pagrindinę mintį. | Kas praskaidrina sunkią baudžiauninko dalią?Pagrindinė mintis – net sunkiausiais momentais žmogus randa, kuo džiaugtis./Koks žmonių požiūris į kūrėją?Žmonės ne visada geba išreikšti pagarbą kūrėjui.  | 2 taškai |
| \*\* Pasamprotaukite, kuris neigiamas lietuvių tautos bruožas išryškėja šioje ištraukoje. Remdamiesi bent dviem konkrečiais šiuolaikinio gyvenimo faktais argumentuotai atsakykite, ar jis vis dar būdingas lietuviams ir kokią tai daro įtaką tautos egzistencijai. | Pasyvumas/ prsitaikėliškumas/ nedėkingumas.*(Galimi įvairūs mokinių atsakymai, svarbiausia, kad būtų konkrečių pavyzdžių.)* | 3 taškai |
| V |
| 5.1. Pakomentuokite, kaip veikėją charakterizuoja vaizdingas gerai prižiūrimų jaučių aprašymas. Įvardykite dar vieną kūrinį, apie kurio veikėją buvo galima spręsti iš jo laikomo gyvulio išvaizdos, bei jo autorių. | Rūpestingas/ geras šeimininkas. K. Donelaičio poema „Metai”. | 2 taškai |
| 5.2. Įrodykite, kad pasakotojo abejonės dėl galimo Mykoliuko virtimo piktu rėksniu yra savotiškas „žaidimas“.Suraskite ir nurašykite anksčiau pasakytą mintį, paneigiančią pasakotojo žodžius. | Pasakotojas ironizuoja. *Sveiki, nesubadyti, nesuraižioti ariamųjų pasturgaliai reiškė, jog botkočio gale nebūta nė paprastojo, jaučiais ariant, akstino – įkaltos vinies./ Dvylis, laukis ir artojas buvo* *tad ne kankintojai kits kito, tik labai susimylėjusi sutartinė trijulė; artojas ne skūrlupys, ne įpykėlis pergelta širdimi, kurs savo apmaudą griežia ant kitų.* | 2 taškai |
| 5.3. Nurodykite, koks kontrastas išryškėja vaizduojant veikėją. | Grubus rėkimas ir švelnus elgesys. | 1 taškas |
| 5.4. Suformuluokite ir parašykite teksto temą. Remdamiesi konkrečiais pavyzdžiais įrodykite, kad ji svarbi lietuvių literatūroje (pateikite ne mažiau kaip du pavyzdžius). | Rūpinimasis gyvūnais/ meilė gyvūnams. K. Donelaičio „Metų“ pasakotojas labai peikia būrus, kurie blogai maitina jaučius, kritikuoja Plaučiūną, kad jo kuinpalaikis vienaausis. J.Biliūnas su gilia užuojauta vaizduoja seną šunį aps. „Brisiaus galas“. | 2 taškai |
| \*\* Analizuojant kūrinį dažnai pasakoma, kad Mykoliukas labai pasikeičia, kai praranda Severiutę. Remdamiesi šia ištrauka bei dar vienu konkrečiu kūrinio faktu argumentuotai patvirtinkite arba paneikitešį požiūrį. | Mykoliuko vidaus pasaulis išlieka švelnus, gilus (tai įrodo meldimosi bažnyčioje scena), bet jis dar labiau atsiriboja nuo žmonių, pasineria į save.*(Galimi įvairūs mokinių atsakymai, svarbiausia, kad būtų konkrečių pavyzdžių.)* | 3 taškai |
| VI |
| 6.1. Apibūdinkite pasakotojo kalbėjimo stilių ir pasakotojo santykį su veikėju. | Pasakojimo stilius intelektualus, iškilmingas. Pasakotojas jaučia pagarbą veikėjui/ žavisi jo dvasingumu. | 2 taškai |
| 6.2. Remdamiesi viso kūrinio kontekstu paaiškinkite, ką reiškia „Dzidorius Artojas“ ir kodėl Mykoliukas buvo taip vadinamas. | Dzidorius Artojas – šventasis (Izidorius). Lietuvių liaudies mene tai vienas dažniausių šventųjų, vaizduojamas su lietuvio ūkininko rūbais. Greta šventojo neretai yra angelas, ariantis dviem jaučiais pakinkyta žagre. Mykoliukas visą gyvenimą paaukojo brolio šeimai, dirbo jam ir jo vaikams, arė jaučiais. (Ispanijoje gimęs šv. Izidorius visą gyvenimą tarnavo ūkininkams ir dirbo žemę, garsėjo savo šventu gyvenimu ir artimo meilės darbais. Jėzuitai atvykę į Lietuvą išplatino šv. Izidoriaus kultą, įsteigė šv. Izidoriaus draugiją, skirtą kaimo artojams. )<http://www.bernardinai.lt/straipsnis/2017-05-15-sv-izidorius-artojas/7214> | 2 taškai |
| 6.3. Nurodykite priežastį, kodėl bažnyčioje dėdė Mykolas – Dzidorius Artojas „dvasėja“, kodėl nyksta jo apatija ir rezignacija. | Jis atsiveria Dievui (meldžiasi). | 1 taškas |
| 6.4. Palyginkite, kuo skiriasi šios ištraukos pasakojimo intonacija nuo kitų epizodų. Argumentuotai apibūdinkite pasakotojo santykį su personažu. | Šioje ištraukoje labiau negu kituose epizoduose išryškėja intelektualumas, kituose epizoduose pasakojimo intonacija būdavo artimesnė šnekamajai kalbai. Pasakotojas (kunigas) atvirai žavisi veikėju, nes pastebi jo išmintį, didžiulę inteligenciją. | 2 taškai |
| \*\* Remdamiesi šia ištrauka ir visu kūriniu pasamprotaukite, kas labiau nulemia veikėjo gyvenimą – jo charakteris ar sąlygos, kuriomis gyvena. Atsakykite pasiremdami konkrečiais kūrinio faktais. | Charakteris. Mykoliukas gailestingas (jautrios širdies)– atsisako siekti laimės dėl brolio šeimos. / Pasyvus (netoliaregiškas) – atsisako Severiutės, nes negali jai suteikti pakankamai aprūpinto gyvenimo net neieškodamas kitų galimybių. | 3 taškai |
| Meilės tema J. Tumo-Vaižganto apysakoje „Dėdės ir dėdienės“I |
| * 1. Nurodykite, dėl ko Geišė išgyvena sumaištį.

Įvardykite, kuriomis meninės raiškos priemonėmis ji išryškinama ištraukos pradžioje. | Įsimylėjo.Retoriniais klausimais. | 2 taškai |
| 1.2. Išvardykite, kuriomis liaudies priemonėmis Geišė galėtų gintis nuo „ligos“. | Eiti pas burtininką, kad atburtų, ar pas kunigą, kad jam egzorcizmus paskaitytų. | 1 taškas |
| 1.3. Pakomentuokite, kokiais argumentais Geišė mėgina save įtikinti. Nurodykite priežastį, kodėl jis taip atkakliai kratosi „ligos“. | Sako, kad jis nebe jauniklis (jau arti 50 metų), kad vienoje troboje su Dovydais ankšta būtų. | 2 taškai |
| 1.4. Nurašykite citatą iš paskutinės ištraukos pastraipos, įrodančią, kad pasakotojas šiek tiek pašiepia Geišę. Pabraukite citatoje ir įvardykite dvi, jūsų nuomone, vaizdingiausias meninės raiškos priemones. | *Taip įkalbinėjo sau išmintingasis Geišė šimtąjį kartą<...>**Išmintingasis*- epitetas.*Šimtąjš kartą* – hiperbolizavimas. | 3 taškai |
| 1.5. Apibūdinkite, kokiomis meninės raiškos priemonėmis pasakotojas piešia Geišės kančią paskutinėje ištraukos pastraipoje. | Vaizdingi veiksmažodžiai (*degė, plastėjo*)./Metaforos (*kitą dėsnį savo kauluose, išminties dėsniui*)./Pakartojimas (*Čia ji matės arčiau... čia ji buvo toli, nei artinosi, nei nyko*). | 2 taškai |
| II |
| 2.1. Suraskite tris citatas, atskleidžiančias, kad Mykoliuko meilė Severiutei – ypač stiprus jausmas. | *Ne spraga, būtų neblikę ištiso**ilgo straipsnio, tiesiog nebebūtų kas beužstoja, kai šiaurus vėjas pučia, kas užtveria, kad svetimas gyvulys**nelįstų... tau į sielą.**Mykoliukui aišku: be Severjos jam gyvenimas ne gyvenimas<...>**Ir tapo ji susyk brangi brangi, už viską pasaulyje brangesnė.*  | 3 taškai |
| 2.2. Mykoliukas anksčiau niekada negalvojo apie turtus. Paaiškinkite, kodėl dabar jis norėtų turėti tiek, kiek Pats – Pamarneckas. | Kad galėtų įrodyti, jog Severja jam svarbesnė už pasaulio brangenybes. | 1 taškas |
| 2.3. Paaiškinkite, kodėl netikėtai pasakojimas trečiuoju asmeniu pereina į pirmąjį. Įvardykite, kokiu terminu tai vadinama. Apibūdinkite, kaip pasikeičia pasakotojo santykis su veikėju. | Pasakotojas tiesiogiai perteikia Mykoliuko mintis.Menamoji kalba.Susitapatina su veikėju. | 3 taškai |
| 2.4. Įrodykite, kad ištraukos kulminacija – Mykoliuko ,,meilės daina“– atspindi kilnų veikėjo charakterį.Remdamiesi kultūriniu kontekstu įvardykite bent du šiame epizode išryškėjančius neoromantinio kūriniobruožus. | Mylėdamas Mykoliukas nori viską paaukoti mylimajai.Neoromantikai poetizavo stiprius jausmus./Pavadinama *meilės daina*: kūrybiškumas – vienas iš tautinio charakterio bruožų./Ryškus mylimosios idealizavimas (dvasinga meilė). | 3 taškai |
| 2.5. Suformuluokite ir parašykite pagrindinę ištraukos mintį. Nurodykite, kurioje ištraukos dalyje išsakomas panašus pasakotojo požiūris. | Tokia gili, tikra meilė skirta likimo (Dievo)/ būna tik kartą gyvenime.Paskutiniame ištraukos sakinyje. | 2 taškai |
| 2.6. Palyginkite Mykoliuko meilę su Geišės. Įvardykite panašumų ir skirtumų. Įrodykite, kad abiejų veikėjų meilė stipri. Argumentuokite remdamiesi tekstu. | Mykoliuko meilė dvasingesnė, altruistiška, linkusi aukotis, o Geišės – kūniškesnė, aistringa.Panašu, kad abu stipriai myli.Skirtinga, kad Mykoliukas pirmiausia galvoja apie Severją, ją idealizuoja, o Geišė trokšta ją turėti, yra ryžtingesnis ir aktyvesnis, siekia mylimosios nepaisydamas aplinkybių. Mykoliukas nori viską atiduoti Severiutei, o Geišė trokšta ją užvaldyti. Geišė jaučia skausmą, meilė jį kankina, o Mykoliukas pirmąkart pasijunta nebe vienišas/ Severiutė ir jis – nedaloma visuma. | 3 taškai |
| 2.7. Palyginkite kaip pasakotojas vaizduoja Mykoliuko ir Geišės išgyvenimus. | Mykoliuko meilė vaizduojama žymiai poetiškiau/ pasakotojas žavisi tokia meile, o Geišės kančios vaizduojamos šiek tiek sarkastiškai (ironizuoja), akcentuojami kūniški potyriai. | 1 taškas |
| 3.1. Paaiškinkite, kas apie Mykoliuką pasakoma pavadinant jį „gamtos žiogu“. | Smuikavimas Mykoliukui toks pat natūralus kaip žiogui čirpimas./ Gamtoje jis jaučiasi savas.  | 1 taškas |
| 3.2. Apibūdinkite, kaip keičiasi pasakotojo intonacija kalbant apie griežiantįjį palyginus su pirmuoju ištraukos sakiniu ir nuo ko tai priklauso. | Pasakojimas santūresnis, tempas tampa lėtesnis. Tai scena, išryškinantis stiprų mylimųjų ryšį, kur svarbus įsižiūrėjimas/ žvelgimas.. | 2 taškai |
| 3.3. Palyginkite, kuo skiriasi Mykoliuko elgesys šiame epizode nuo kitų kūrinio vietų. Aptarkite meninę raišką. Nurodykite galimą šio pokyčio priežastį. | Mykoliukas labai vyriškas, pasitikintis savimi.Epitetai (*ramiai, vyriškai, tvirtai*)./Pakartojimas (laipsniavimas) (*visos stygos gauste gaudė, visas miškas aidėjo*)./Hiperbolizavimas (*net žiogai buvo nutilę*).Meilė suteikia stiprybės. | 3 taškai |
| 3.4. Apibūdinkite erdvę, kurioje susitinka jaunuoliai. Remdamiesi tekstu įrodykite, kad gamta sukuria poetišką foną. | Erdvė konkreti, reali, natūrali, plati (ribota) –pakalnėje, ant ežios.Mykoliukas pamato Severją besileidžiančią nuo kalno (kaip iš dangaus), – pabrėžiamas jos artėjimas, vis mažėjanti erdvė tarp jų – *rydamas erdvę*. | 2 taškai |
| 3.5. Nurašykite metaforą, atskleidžiančią labai artimą jaunuolių ryšį. | *Atgal į savo būstą, į artisto širdį.* | 1 taškas |
| 3.6. Nurodykite, kurios pasakojimo detalės leidžia suprasti, kad Severiutės širdis atsiliepia į Mykoliuko meilę. Apibūdinkite veikėjų elgesį. | Severjos akys plačios plačios, kiek suvilgusios. Ji žiūri Mykoliukui į akis su pasitikėjimu kaip labai artimam žmogui. Mykoliukas irgi į ją žiūri didelėmis akimis, švytinčiomis bekraščiu džiaugsmu ir pasigėrėjimu. | 2 taškai |
| 3.7. Nusakykite, kokiomis aplinkybėmis Severiutė geba susikalbėti akimis. Paaiškinkite, ką, anot pasakotojo, gali pasakyti akių kalba ir su kokiu žmogumi įmanoma taip kalbėtis. | Kai kas nors ypatinga nutikdavo/dvasinio pakilimo (įtampos) akimirkomis.Kaip gražu, kaip baisu, kaip gera. Tik su labai artimu (mylimu) žmogumi. | 2 taškai |
| 4.1. Nurodykite, kuo reikšminga ši scena kūrinyje. | Tai kūrinio kulminacija/ didžiausią jėgą pasiekiantis veikėjų jausmų prasiveržimas. | 1 taškas |
| 4.2. Įvardykite, kieno akimis žvelgiama į Mykoliuką pirmoje pastraipoje. Apibūdinkite pasakotoją. | Severiutės. Pasakotojas labai arti veikėjo, emocionalus, tikintis. | 2 taškai |
| 4.3. Nusakykite, kaip kuriamas kenčiančio Mykoliuko vaizdas. Remdamiesi menine raiška įrodykite, kad vaizduodamas Mykoliuką pasakotojas perteikia Severiutės požiūrį. | Mykoliukas palyginamas su Kristumi, nuimtu nuo kryžiaus.Pirmieji du ištraukos sakiniai – retoriniai sušukimai, išryškinantys veikėjos jausmų įtampą, dramatizmą.Vartojama veikėjos socialinę kilmę, pasaulėjautą, situaciją atitinkanti leksika: *koks jis jaunas jaunas, baltas*, *daili skliausčia noselė, Dievo munkelė, nuimta nuo kryžiaus*. | 3 taškai |
| 4.4. Charakterizuokite Severiutę – kokie jos bruožai išryškėja šioje scenoje. Įvardykite tris bruožus. Pasamprotaukite, ar toks elgesys pateisinamas tų laikų požiūriu. | Aistringa./ Drąsi./ Atvira.Nepateisinamas – toks atviras jausmų demonstravimas tų laikų požiūriu neleistinas dorai merginai. | 3 taškai |
| 4.5. Nusakykite, kaip reaguoja Mykoliukas į Severiutės meilę. Nurašykite tris vaizdingiausias citatas, pabraukite ir įvardykite meninės raiškos priemones. | Jis nušvinta, šypsosi, atsiliepia visa būtybe - pasijunta laimingas.*Lyg dangus jam tai valandai būtų prasivėręs* – palyginimas.*<...> iš tų dangiškųjų sričių į žemės vargus ir kartybes jis nebenužengs* – metafora*Kiekvienas jos pabučiavimas buvo**jam dar vienas svajonių rūmo filioras <...>* - metafora.*(Mokinys gali parinkti ir kt. citatų.)* | 3 taškai |
| 4.6. Nurodykite, su kuo palygina pasakotojas Mykoliuko išgyvenamą laimę. | Su poezija, su svajonių rūmu. | 2 taškai |
| 4.7. Pasakotojas ištraukos pabaigoje vėl kalba kaip „visažinis“. Nurašykite šį teiginį įrodančią citatą. Nurodykite, kuris vaizdo kūrimo principas dominuoja. | *Akys švietė nežemiška**meile ir dovanojimu visa visa, kas tik žemiška.*Idealizavimas – Mykoliukas prilygsta dangaus būtybėms. | 3 taškai |
| 4.8. Remdamiesi menine raiška įrodykite, kad šioje pastraipoje sukuriamas romantinis Mykoliuko paveikslas. | Pirmiausiai akcentuojama balta spalva – kančios –ženklas (romantikai ir neoromantikai poetizuoja stiprius, dramatiškus išgyvenimus/nelaimingą meilę)./Mykoliukas palyginamas su Kristumi, vėliau – su archangelu – romantikai, neoromantikai žavėjosi paslaptingais dalykais./Mykoliukas idealizuoja mylimąją – romantikams buvo svarbesnis dvasinis ryšys negu kūniškas.. | 2 taškai |
| 4.9. Suformuluokite ir parašykite tekstą atsispindinčią egzistencinę problemą. | Kodėl kartais ir stipri meilė apviliama?/ Kodėl vienas kitą stipriai mylintys žmonės negali būti kartu?/ Kokią meilę galime pavadinti tikra? | 1 taškas |
| SUDĖTINGESNĖS UŽDUOTYS |
| 1. Vaižgantas vadinamas „deimančiukų ieškotoju“. Pateikite bent tris kūrinio faktus, įrodančius, kad Mykoliukasyra vienas tokių „deimančiukų“. | Mykoliukas – talentingas kūrėjas (niekieno nepadedamas iš paprasčiausių dalykų pasigamina smuikelį ir sukuria melodiją, kurią pamėgsta visas sodžius./Jis – gili asmenybė, jaučianti artimą ryšį su gamta – groja pamiškėje./Mykoliukas geba įžvelgti bei subtiliai įvertinti žmogaus ir gamtos grožį – meilę Severiutei išsako poetiškais žodžiais, gamtoje groti gera./Jis be galo darbštus,kantrus – nesiskųsdamas atlieka lažą ir dirba brolio ūkyje./Veikėjas myli vaikus, turi gailestingą širdį - atsisako siekti laimės, nes brolio šeima neišgyventų iš pusės ūkio./Mykoliukas – intelektualus, subtilus (meilės scena, meldimosi bažnyčioje scena). | 3 taškai |
| 2. Rašytojas sukūrė du lietuvio charakterio tipus. Apibūdinkite šiuos charakterio tipus ir remdamiesi kūriniokontekstu įrodykite, kad abu jie atsispindi apysakoje. Atsakymą pagrįskite perfrazuodami citatas. | Vienas – energingas, veiklus, aistringai siekiantis tikslo, savarankiško mąstymo, drąsus.Kitas – svajotojas, menininkas, linkęs aukotis, intensyvaus intelektualaus vidinio gyvenimo, bet išoriškai atrodo pasyvesnis.Pirmąjį tipą atspindi Rapolas Geišė ir Severja, antrąjį – Mykoliukas.Severiutė – puiki krembliautoja.Mykoliuko akys bažnyčioje blizga išmintimi, protu, jis moka melstis kaip tikras dvasininkas. | 3 taškai |
| 3. Suraskite ir nurašykite dvi citatas, įrodančias, kad kartais pasakotojas yra labai arti veikėjo, beveik su juo susitapatina, ir vieną, kad kartais nutolstama toliau, panyrama į filosofinius žmogaus būties apmąstymus, publicistinius samprotavimus. | *Tai kaipgi tai atsitiko? Ar jis žino, kada ir kodėl sveikas žmogus ima ir suserga?**Ne spraga, būtų neblikę ištiso ilgo straipsnio, tiesiog nebebūtų kas beužstoja, kai šiaurus vėjas pučia, kas užtveria, kad svetimas gyvulys nelįstų... tau į sielą.**Severjos akys, taip pat plačios plačios, lyg atropino įleidus<...>Taip, kaip ji mokėdavo susižiūrėti su savo motina ir**akimis susikalbėti<...>* | 4 taškai |
| 4. Palyginkite Vaižganto apysakos „Dėdės ir dėdienės“ pasakotoją su J. Biliūno apysakos „Liūdna pasaka“ pasakotoju. Įvardykite bent du panašumus ir vieną skirtumą. Atsakymą pagrįskite citatomis. | Abu pasakotojai – jautrūs, užjaučiantys kenčiančius gerus žmones./ *Lyg Dievo munkelė, nuimta nuo kryžiaus: tiek buvo kančios pusiau pravirose jo lūpose.*Abu pasakoja lyriškai, subtiliai./*Savo rankele glostė Mykoliuką per veidelį taip švelniai, atsargiai, lyg tai vėjelis būtų jį bučiavęs.*Abu pasakotojai įžvalgūs/ pastabūs.*Taip, kaip ji mokėdavo susižiūrėti su savo motina ir akimis susikalbėti, kai pabaigdavo rietimą austi, kai griausmas sugriausdavo, kai nueidavo gubų statyti: regi, kiek, kaip gražu, kaip baisu, kaip gera?*Vaižganto kūrinių pasakotojas kartais įterpia publicistiškų samprotavimų (J. Biliūno kūryboje to nėra)./*Prašnekinama protekciniu balsu ir užjautimu <...>*Vaižganto kūrinių pasakotojas kartais sarkastiškai šypteli (J. Biliūno kūriniuose ryškesnio veikėjų pašiepimo nėra).*Taip įkalbinėjo sau išmintingasis Geišė šimtąjį kartą <...>* | 3 taškai |
| Mamatės paveikslas žvelgiant Irusios akimis |
| 1.1. Apibūdinkite veiksmo erdvę. Nusakykite, kokiu tonu kalbama iš pradžių ir kaip vėliau jis keičiasi.Nurodykite, kodėl keičiasi pasakojimo intonacija. | Ribota kultūrinė erdvė (dvaro parkas), sąlyginė (prisiminimų) erdvė. Iš pradžių kalbama ramiai, vėliau pasakojama jausmingiau. Mergaitė detalizuoja mamos poetretą – prabyla jausmai/ ji žavisi mama. | 3 taškai |
| 1.2. Mamatė vaizduojama pamažu artėjanti. Nurodykite, kurios mamatės portreto detalės pirmiausiai regimos.Nurodykite, kokią spalvą pirmiausia pastebi pasakotoja ir kokią reikšmę ši spalva turi kūrinyje. | Pirmiausia pastebima, kad mamatė be skrybėlės/ regimas skėtelis. Balta spalva. Baltos rožės, kurios tampa dukros ir mamos ryšio simboliu. Balta spalva – ir dvasingumo, ir mirties ženklas. | taškai |
| 1.3. Nurodykite, kokia asociacija su gamta kyla mergaitei žvelgiant į motiną. Nurašykite citatą ir paaiškinkitejos prasmę. Nusakykite, kokį ryšį su mama tai atskleidžia. | Kad ji nušviesta saulės.*<...> visai saulės spindulių apibertai, šviesus,* *melsvai pilkas rūbas, apsiaučiąs jos gražų, laibą stuomenį, buvo panašus į saulės nušviestą debesėlį.* Mergaitei motina primena šventąją (Mergelę Mariją).Idealizuoja motiną. | taškai |
| 1.4. Įvardykite, kuri mamatės portreto detalė vėliausiai išryškėja. Nurašykite palyginimą. | Juodos didžiulės akys ir antakiai.*<...> iš po antakių lyg kregždės sparnai.* | 2 taškai |
| 1.5. Remdamiesi tekstu įrodykite, kad kuriant mamatės paveikslą naudojamas kontrastas. | Baltos (baltas skėtelis, blankus veidas) ir juodos spalvos (juodos spalvos kasos, juodos akus) kontrastas. | 1 taškas |
| 1.6. Įvardykite, kuriomis meninės raiškos priemonėmis apibūdinamos veikėjos akys ir kokį santykį su ja tai atspindi. Remdamiesi rašytojos biografiniu kontekstu įrodykite, kad ji iš tiesų labai mylėjo savo motiną. Paaiškinkite, kuo svarbus žvelgimas (regėjimas, įsižiūrėjimas, pamatymas) visame kūrinyje. | Epitetai *juodos, didžiulės.* Santykis artimas, subjektyvus/ mergaitė žavisi mama.Šatrijos Ragana, kad galėtų būti su mama, perėjo net fronto liniją – rizikavo gyvybe.Visas kūrinys – tai įsižiūrėjimas į praeitį (prisiminimas), todėl nuolat pabrėžiamas žvelgimas, žvilgsnis. | 4 taškai |
| 1.7. Įvardykite rašytoją ir kūrinį, kuriame svarbi meninė portreto detalė yra veikėjos akys. Palyginkite, kaip apibūdinamos abiejų veikėjų akys. | J. Biliūno apysaka „Liūdna pasaka“. Juozapotos akys palyginamos su užgesusiomis žvaigždėmis, laimės žvaigždėmis. Mamatės juodos akys meiliai žiūri. | 3 taškai |
| 2.1. Apibūdinkite ištraukos pradžioje kuriamą gamtos vaizdą (išsamus, fragmentiškas, sudaro foną veikėjojausmams ar atspindi pasakotojos išgyvenimus). Atsakymą pagrįskite perfrazuodami dvi citatas. | Fragmentiškas, sukuriantis nuotaiką, subjektyvus (atspindintis išgyvenimus) gamtos vaizdas. Dengia pilką šydą ant pasinėrusios spalvų ir garsų gėryje žemės.Rūmas gobiasi paslaptinga skraiste ir ima svajoti. | 3 taškai |
| 2.2. Ištraukos pradžioje rūmų vaizdas regimas iš šalies. Palyginkite, kaip vėliau kinta pasakotojos pozicija ir vaizdavimo aplinkybės palyginus su ištraukos pradžia. Paaiškinkite, kaip tai atsispindi tekste. Pakomentuokite, ar tai nepažeidžia pasakojimo logikos. | Iš pradžių regima iš šalies (*ten*), o vėliau persikeliama į rūmų vidų (*Atsisėdusi didelės kanapos kertelėje, klausau <...>*).Nepažeidžia, nes visas kūrinys – prisiminimai. | 3 taškai |
| 2.3. Palyginkite, kokia intonacija pasakojama apie Niką ir kokia apie mamatę. | Apie Niką pasakojama palyginti santūriau. Apie mamatę pasakojama daug emocingiau. | 2 taškai |
| 2.4. Apibūdinkite, kaip mamatė vaizduojama šioje ištraukoje. Nurodykite, kurie jos charakterio bruožai ryškiausiai atskleidžiami. Įvardykite ne mažiau nei du bruožus. Argumentuokite remdamiesi tekstu. | Mamatė vaizduojama subtiliai, pakylėtai.Ryškiausias – kūrybiškumas/ polinkis į meną (jautriai išgyvena muziką, puikiai groja.Emocionalumas (išsigąsta, susirūpina ir nusimena, kad užsimiršo)./ Svajingumas (užsimiršta grodama)./ pareigingumas (jaučia kaltę, kad laiku nepaguldė vaikų). | 3 taškai |
| 2.5. Remdamiesi kūrinio kontekstu paaiškinkite, kodėl sakoma, kad „kai tėvelio nebuvo namie ir niekasnepertraukė“. Remdamiesi Šatrijos Raganos kūrybos kontekstu atskleiskite, kokie mamatės ir tėvelio santykiai ir kodėl jie būtent tokie. | Tėvelis grojimo nevertina/ laiko tuščiu laiko švaistymu.Santykiai įtempti, nes šie veikėjai labai skirtingi: tėvelis griežtas, pragmatiškas, o mamatė gailestinga, romantiškos pasaulėjautos. | 3 taškai |
| 2.6. Remdamiesi tekstu apibūdinkite vaikų ir motinos ryšį. | Gražus, dvasingas ryšys/ vaikai gerbia mamą, labai ją myli. | 2 taškai |
| 2.7. Šatrijos Raganos kūriniai atspindi jos pedagogines idėjas. Remdamiesi Šatrijos Raganos biografiniukontekstu pakomentuokite, kokios pedagoginės idėjos atsispindi šioje ištraukoje.  | Vaikai auklėjami rodant gerą pavyzdį - nuo mažens mokosi žavėtis meno kūriniais, kūrybiškais žmonėmis (mamatė groja ir Nika nori groti – jam smuikelis padaromas/ Nika „groja“ žaisliniu smuikeliu).Mokomi būti atsakingiems už savo poelgius (mamatė juos pabara, kad neatkreipė jos dėmesio, jog jau vėlu/ kad nėjo miegoti).Su vaikais kalbamasi, jais pasitikima – Šatrijos Ragana dorinamus pokalbius taikė ugdydama auklėtines. | 3 taškai |
| 2.8. Suformuluokite ir parašykite ištraukos temą. | Meilė muzikai. | 1 taškas |
| 3.1. Remdamiesi kūrinio kontekstu paaiškinkite, kas buvo Kazelė. | Seganti mergaitė, kurią mamatė globojo. | 1 taškas |
| 3.2. Nusakykite, kokiais argumentais pasiremdama mamatė įkalba Irusią atiduoti gražiausią suknelę.  | Įtikinėja, kad susitikti su geruoju Dievuliu ji turi gražiai pasipuošusi.Pasako, kad keletą kartų apsivilkusi suknelę mergaitė jau jos nebenorės, o jei atiduos, tai visą gyvenimą galės prisiminti, kad nepasigailėjo gražiausio daikto.Teigia, kad žmogui mieliausia atsiminti ne tas valandas, kai jis linksminosi ir puošėsi, o tas, kai save nugalėjo. | 3 taškai |
| 3.3. Nurodykite poelgį, kuris leidžia charakterizuoti mamatę kaip puikią psichologę. | Ji sukuria sąlygas mergaitei pačiai priimti svarbų sprendimą. | 1 taškas |
| 3.4. Įvardykite, kuris vaiko charakterio bruožas lavinamas šioje scenoje. Remdamiesi rašytojos biografiniukontekstu įrodykite, kad Šatrijos Ragana iš tiesų panašiai elgėsi gyvenime. | Gebėjimas užjausti/ gailestingumas.Rašytoja slaugė ligonius, šelpė našlaičius, neturtingiems vaikams įsteigė mokyklėlę ir pan. | 2 taškai |
| 3.5. Suformuluokite ir parašykite tekste atsispindinčią pedagoginę idėją. | Svarbius sprendimus vaikas turi pats priimti/ Mokydamasis aukoti vaikas tampa geresnis./ Negalima naudoti prievartos – reikia įtikinti elgtis tinkamai. | 1 taškas |
| Gamtos tema apysakoje „Sename dvare“I |
| 1.1. Nurodykite, iš kurios apysakos dalies yra ši ištrauka. | Apysakos pradžios. | 1 taškas |
| 1.2. Įvardykite, kurį tautosakos žanrą primena ištraukos pirmasis sakinys. Nurodykite bent vieną rašytoją ir jo kūrinį, kuriame taip pat pastebėjote sąsajų su šiuo žanru. | Primena pasaką. J.Biliūno apysaka „Liūdna pasaka“./ A. Mickevičiaus drama „Vėlinės“./ A. Baranausko poema „Anykščių šilelis“ ar kt. | 2 taškai |
| 1.3. Remdamiesi tekstu apibūdinkite, koks gamtos vaizdas kuriamas – objektyvus ar subjektyvus, realistiškas ar fantastinis, išsamus ar fragmentiškas. | Subjektyvus, fragmentiškas, romantiškas gamtos vaizdas. | 3 taškai |
| 1.4. Tekstas itin poetiškas, jame perteikiamas estetinis santykis su aplinka. Pagrįskite šį teiginį aptardami bent tris pasirinktus meninės raiškos pavyzdžius. | *Už miškų, už upių<...> -* pakartojimas.*miegūstas tvenkinys*- personifikacija.*<...>įsigiedrojęs, įsikvepėjęs, įsisvajojęs sodnas –* laipsniavimas (arba metafora ir personifikacija).*Meilingai glaudžia sodnas* – personifikacija. | 3 taškai |
| 1.5. Pakomentuokite, su kuo palyginami sodas, tvenkinys ir rūmas. Suraskite senovinę gramatinę formą, perteikiančią artimą, harmoningą ryšį. | Su šeima.*<...> ištikimu savo draugu* – dviskaita. | 2 taškai |
| 1.6. Apibūdinkite pasakotojos nuotaiką. Argumentuokite remdamiesi tekstu. | Šviesi/ pakylėta/ romantiška/ ilgesinga.Prieš jį didelis miegūstas tvenkinys paslaptingomis gelmėmis, vakarais mėnesio ir žvaigždžių nuauksinamas, ir įsigiedrojęs, įsikvepėjęs, įsisvajojęs sodnas. | 2 taškai |
| 1.7. Aptarkite teksto foniką. Įvertinkite, kaip ji praturtina regimąjį vaizdą. Nurodykite bent vieną autorių,kurio kūrinyje labai išraiškinga fonika. | Ryškiai „girdimi“ balsiai (a- o – ū – ė (e) – i – y).Tekstas tarsi išdainuojamas/ išryškinama nuotaika/ ryškiai juntamas idealizavimas/ ilgimasi. K. Donelaitis ar kt. | 3 taškai |
| 1.8. Remdamiesi kultūriniu kontekstu įrodykite, kad tekste ryškūs neoromantinio kūrinio bruožai. | Gamta sugyvinama.Ryškus idealizavimas.Sąsajos su pasaka/ paslaptingumas./Ilgesys „kažko kito“, trokštamo ir nepasiekiamo.  | 3 taškai |
| II |
| 2.1. Įvardykite šioje ištraukoje ir visame kūrinyje svarbų įvaizdį. Susiedami su apysakos siužetu atskleiskite jo simbolinę prasmę. | Baltos rožės.Rožės – ypatingos kilmės ir kančios simbolis. Apysakoje jos atspindi dvasingą motinos ir vaikų ryšį, yra motinos, sielos simbolis. | 2 taškai |
| 2.2. Interpretuokite paskutinio sakinio prasmę. Paaiškinkite, kokį ryšį šis įvaizdis turi su apysakos įžanga. | (Galimi įvairūs prasmės aiškinimai.)Apysakos įžangoje pasakotoja (dukra po daugelio metų) glaudžia kaktą prie rožės, švelnios tarsi motinos rankos.  | 2 taškai |
| 2.3. Įrodykite, kad šioje ištraukoje ryškiai atsispindi neoromantinė pasaulėjauta. Nurodykite bent du jos bruožus. Argumentuokite. Aptarkite, kuriomis meninės raiškos priemonėmis ji perteikiama (įvardykitebent dvi). | Rožės idealizuojamos.Jos paslaptingos, sugyvinamos.Neoromantikai žavėjosi gamtos grožiu, poetizavo subtilius vidinius išgyvenimus, regėjimus.*žiedai švelniais lyg šilkai ir baltais lyg sniegas lapeliais* – palyginimai.*<...> rožių siela* – metafora. | 4 taškai |
| Mamatė – šviesios sielos asmenybė |
| * 1. Nurodykite, kodėl mamatė rašo užrašus.

Remdamiesi šia ištrauka ir kūrinio kontekstu paaiškinkite, kodėl ji negali išlieti sielos savo vaikams, vyrui. | Tai galimybė išlieti išgyvenimus/ sielą.Vyras nesupranta jos išgyvenimų, laiko tai „nervais“ (moters kaprizais), o vaikai dar per maži, kad galėtų suprasti sudėtingus jausmus. | 3 taškai |
| 1.2. Įvardykite, kuriuos mamatės charakterio bruožus atspindi šie žodžiai: „Taip drovu būtų rodyti savo kūno žaizdas, kaip kad daro elgetos per atlaidus.“ | Drovumą/ kuklumą/ principingumą. | 2 taškai |
| 1.3. Nurašykite citatą, įrodančią, kad mamatė labai myli savo vaikus. | *Bet vaikai tai juk aš pati.* | 1 taškas |
| 1.4. Paaiškinkite, kodėl mamatė savo rašymą apibūdina kaip pasikalbėjimą su savimi. Įvardykite, kurį jos charakterio bruožą atspindi rašymas, ir nurodykite „užrašų“ žanrą. Nusakykite, kaip praturtina kūrinįtokia pasakojimo forma. | Ji ne tik pasakoja, bet ir analizuoja savo išgyvenimus.Kūrybiškumą/ polinkį analizuoti.Dienoraštis.Tai galimybė pasakoti pirmuoju asmeniu, subjektyviai, emocingai – modernesnis pasakojimo būdas. | 3 taškai |
| II  |
| 2.1. Išsamiai apibūdinkite ištraukos pradžioje nurodytą veiksmo laiką. Įvardykite bent vieną rašytoją, kuriokūryboje svarbus šis laikas, ir literatūros srovę, kuriai priskiriama jo kūryba. | Laikas ciklinis, konkretus – naktis, mėnesiena, subjektyvus – prisiminimai.A. Mickevičius – poetas romantikas/ Maironis – poetas romantikas ar kt. | 2 taškai |
| 2.2. Pamąstykite, kas dominuoja ištraukoje, – objektyvus tikrovės vaizdavimas ar subjektyvus, svarbesnisišorinio (realybės) pasaulio vaizdas ar vidinio (žmogaus išgyvenimų). Suformuluokite ir parašykite išvadą. Pagrįskite ją pateikdami dvi citatas. | Subjektyvus, vidinių išgyvenimų nuspalvintas vaizdas.*Ilgas ilgas aukso kelias tiesias tolybėn, begalėn. Ir eina tuo keliu mano siela.**Eina mano siela auksuotu taku, į savo vizijas įsižiūrėjusi, – ir ilgis ilgis tomis tyliomis, šiltomis, sidabrinėmis naktimis...* | 3 taškai |
| 2.3. Nurodykite, kas yra šio teksto pasakotoja. Charakterizuokite ją įvardydami bent tris asmenybės bruožus.Argumentuokite perfrazuodami citatas. | Mamatė.Romantiškos pasaulėjautos/ svajotoja (žavisi naktimi, mėnesiena, mėgsta viena svajoti)./Lakios vaizduotės (ilgas ilgas aukso kelias tiesiasi į tolybę)./Giliai tikinti (žino, kad kada nors pateks į kitą, geresnį, pasaulį)./Meniškos prigimties/ jaučianti polinkį į meną (didžiausieji pasaulio genijai menką šešėlį ir silpną aidą tėra sugavę). | 3 taškai |
| 2.4. Paaiškinkite, ką galėtų reikšti „ilgas ilgas aukso kelias“. Pakomentuokite, kokią sąsają tai turi su lyrine apysakos įžanga (preliudija). | Mėnesienos atspindys ant tvenkinio.Įžangoje rašoma (*seną seną) aukso sapną* – panaši pasakotojų pasaulėjauta. | 2 taškai |
| 2.5. Nurodykite, kas yra ir kuo vilioja pasakotoją paslaptinga „grožio tėvynė“. | Anapusinis pasaulis (Dievo karalystė).Ten nėra blogio. | 2 taškai |
| 2.6. Paaiškinkite, kodėl ištariama, kad „didžiausieji pasaulio genijai menką šešėlį ir silpną aidą tėra sugavę“.Pakomentuokite, kaip ši citata susijusi su apysakos epigrafu (citata iš J. Gėtės „Fausto“ II dalies, „Mistiškojo choro“ žodžiais). | Didžiausi meno kūriniai – tobulybės atspindys.Abiejuose tekstuose ryškus praeinamumo (laikinumo) motyvas. | 2 taškai |
| 2.7. Tekstas tarsi išdainuojamas, primena eiles. Apibūdinkite jo foniką ir paaiškinkite, kokią nuotaiką ji sukuria. | Išryškinami balsiai (a – ė – y – ū) sukuria ilgesingą nuotaiką. | 2 taškai |
| 2.8. Nusakykite, kokia pasakotojo būsena išryškėja paskutiniame ištraukos sakinyje. Remdamiesi literatūriniu kontekstu įrodykite, kad tai – svarbus neoromantinio kūrinio bruožas. | Regėjimas (vizija).Neoromantikai žavėjosi regėjimais/ slaptosiomis sielos patirtimis. | 2 taškai |
| 2.9. Remdamiesi Šatrijos Raganos biografiniu kontekstu įrodykite, kad šiame tekste atsispindi ir pačios rašytojos pasaulėjautos bruožai. | Rašytoja buvo katalikė/ tikėjo pomirtiniu gyvenimu.Ji mylėjo gamtą, ypač rožes.Šatrijos Ragana žavėjosi menu (ypač grožine literatūra, muzikos kūriniais). | 3 taškai |
| 2.10. Suformuluokite ir parašykite pagrindinę mintį. | Šis pasaulis netobulas. | 1 taškas |
| III |
| 3.1. Nurodykite, kurios negatyvios „proto ir širdies kultūros“ apraiškos paminimos tekste. | Išpuikę, pretenzingi, su panieka žiūri į valstiečius. | 3 taškai |
| 3.2. Paaiškinkite, kodėl mamatė pasako, kad toks elgesys yra „juokai pro ašaras“? Įvardykite pasakotojos charakterio bruožą, kurį atspindi toks požiūris. | Jie kalba darkyta lenkų kalba/ mėgina mėgdžioti aristokratus.Pastabumas/ gebėjimas kritiškai vertinti. | 2 taškai |
| 3.3. Remdamiesi Šatrijos Raganos biografiniu kontekstu pateikite bent du argumentus, įrodančius, kad jibuvo aktyvi patriotė. | Šatrijos Ragana buvo įsitraukusi į nelegalios lietuviškos spaudos platinimą.Ji mokė valstiečių vaikus lietuvių kalbos, Lietuvos istorijos. | 2 taškai |
| 3.4. Suformuluokite ir parašykite problemą, atsispindinčią šioje ištraukoje. Įvardykite dar vieną kūrinį, kuriame ji taip pat buvo svarbi. Nurodykite jo autorių ir literatūros srovę, kuriai kūrinys priskiriamas. | Kodėl smulkieji bajorai nutolę nuo lietuvybės?„Tėvynės dainos“. Maironis – poetas romantikas. | 3 taškai |
| IV |
| 4.1. Įvardykite, kokia situacija prisimenama ištraukos pradžioje. Nurodykite, ar svarbiau ją pačią aprašyti, ar ji yra akstinas gilesniems apmąstymams. | Vestuvės. Ji paskatina giliau mąstyti. | 2 taškai |
| 4.2. Paaiškinkite, kuo sudomina mamatę vaistininkas. | Jis padeklamavo lietuviškas eiles/ kalbėjosi su draugu lietuviškai/ jis – „susipratęs“ lietuvis. | 1 taškas |
| 4.3. Nusakykite, kuo žavisi, apie ką svajoja veikėja pirmoje ištraukos pastraipoje. Įvardykite, kas įkvepia mamatę apie tai mąstyti. Nurodykite, kuriomis raiškos priemonėmis perteikiamas jos emocinis pakilumas. | Žavisi lietuviais patriotais, svajoja apie Lietuvos atgimimą.Maskvoje veikiantis lietuvių patriotų būrelis, Jokajaus apysakos apie vengrų atgimimą. Retoriniais klausimais. | 3 taškai |
| 4.4. Nurodykite, kas sudaro kontrastą antroje ištraukos pastraipoje. Atsakymą pagrįskite perfrazuodamicitatas. | Lietuvių kalba ir lenkų kalba.Jos garsuose mamatė girdi šventų girių ošimą, jaučia šventų žolių, deginamų dievams amžinojoje ugnyje, kvapą.Galima puikiai mokėti lenkų kalbą, priprasti prie jos, net pamilti, tačiau atminus gimtąją kalbą, kuri tarsi senutė motina, apleista tamsiame užkampyje, stipriau suplaka žmogaus širdis. | 3 taškai |
| 4.5. Išvardykite priežastis, kurios mamatę skatina mylėti gimtąją kalbą. Pakomentuokite, kurio rašytojo kūrinius primena šie žodžiai ir kas yra panašu. Įvardykite, kurios kultūrinės epochos kūrėjai tai išaukštino. | Žavisi lietuvių kalbos senumu, poetiškomis lietuvių dainomis, gailisi, kad ji labai apleista (paniekinta).Maironio. Eil. „Aš norėčiau prikelti“ lyrinis subjektas ilgisi senosios Lietuvos, tamsiosios girios tarsi žmogus vaitoja, dūmoja – per jas kalba tautos dvasia.Romantizmo. | 3 taškai |
| 4.6. Remdamiesi kūrinio ir istoriniu kontekstu nurodykite priežastis, kodėl gimtoji kalba pavadinama „užmirštąja,paniekintąja“. Remdamiesi tekstu nusakykite, kas rodo, kad mamatė nepritaria žmonėms, paniekinusiems gimtąją kalbą. | Bajorai ir daugelis išsilavinusių žmonių XIX a. pabaigoje kalbėjo lenkų kalba.Ji sako, kad žmogus tuomet naudingas, kai išaugęs iš savo kultūros. | 2 taškai |
| 4.7. Suraskite citatą, atskleidžiančią, kad mamatė nėra patenkinta savo kasdienybe. Remdamiesi kūrinio kontekstu paaiškinkite, kieno žodžiai ir kuris epizodas čia prisimenami. | *Tik eik, žiūrėk, kad kiaulės būtų gerai pašertos, kad mergos pieno nevogtų – štai**ir viskas!*Vyro žodžiai. Epizodas, kai tarnaitė pavogė truputį pieno ir tėvelis priekaištavo, kad mamatė pernelyg atlaidi tarnams. | 2 taškai |
| 4.8. Suformuluokite ir parašykite išvadą, kokį konfliktą išgyvena mamatė. Nurodykite bent vieną rašytoją ir kūrinį, kuriame atsispindėtų panašus konfliktas. | Vidinį konfliktą tarp sielos troškimų ir realybės.A. Mickevičiaus eil. „Kai mano kūnas“. | 2 taškai |
| 4.9. Išvardykite kūrinius, kuriuos skaito mamatė. Nurodykite, kokie tai kūriniai ir kas jų autoriai. Suformuluokite ir parašykite išvadą, ką apie žmogų galima spręsti iš jo pasirenkamos skaityti literatūros. | Juzefo Ignaco Kraševskio kraštotyrinis veikalas „Litwa“ (patarlės, priežodžiai, studija apie lietuvių dainas ir kt.), apysaka „Kunigas“, poema „Vitolio rauda“.A. Mickevičiaus istorinė poema „Konradas Valenrodas“.Galima spręsti apie pomėgius, vertybes ir pan.*(Galimi įvairūs mokinių samprotavimai.)* | 3 taškai |
| 4.10. Remdamiesi šia ištrauka ir kūrinio kontekstu nurodykite, kas suteikia stiprybės mamatei pakelti likimoskirtą naštą. | Vaikai (vaikų meilė) ir meno kūriniai (knygos, grojimas pianinu). | 2 taškai |
| 4.11. Įvardykite, kieno dvieilis cituojamas šiame tekste. Paaiškinkite, kaip tai susiję su ištraukos pradžioje nuskambėjusia tautiškosios veiklos tema. Atskleiskite, kaip ji susijusi su labai apysakoje išryškinta prasmingo gyvenimo samprata. Remdamiesi kūrinio kontekstu pateikite konkrečių pavyzdžių, kad ir mamatė prisideda prie tautinės kultūros puoselėjimo. | Jurgio Zauerveino eil..J. Zauerveinas 1882 m. laikraštyje „Lietuviška ceitunga“ iškėlė idėją, kad lietuvių šviesuoliai turi kovoti su Klaipėdos krašto rusifikavimu ir germanizavimu, leisti lietuviškus laikraščius. Jo įkvėptas dr. Basanavičius netrukus pradėjo leisti „Aušrą“. Prasmingas gyvenimas, kai žmogus gali būti tikrai naudingas tėvynei.Mamatė parduoda brangią apyrankę, kad prisidėtų pinigais prie lietuviškos spaudos leidimo. | 4 taškai |
| 4.12. Nurodykite, kurios svarbios pedagoginės idėjos paminimos ištraukos pabaigoje. Remdamiesi rašytojos biografiniu kontekstu pateikite porą pavyzdžių, įrodančių, kad ir gyvenime Šatrijos Ragana, kaip mokytoja, vadovavosi šiomis idėjomis. | Žmogus turi gilintis į kitų kultūrų lobius, kad praturtintų savąją.Vaikai nuo mažens turi domėtis tautine kultūra.Rašytoja vaikams pasakodavo apie knygnešių žygdarbius. | 3 taškai |
| SUDĖTINGESNĖS UŽDUOTYS |
| 1. Įvardykite keturias dorybes, kurias puoselėja mamatė. Atsakymą pagrįskite konkrečiais kūrinio faktais. | Išmintis. Jis – puiki psichologė, išmintingai auklėjanti vaikus. Nuolat su jais kalbasi apie svarbius dalykus ir sukuria situacijas, leidžiančias jiems patiems nuspręsti teisingai (pvz., situacija, kai Irusia paaukoja savo gražiausią rūbelį Kazelės įkapėms).Dosnumas – mamatė šelpia neturtingus žmones.Tikėjimas – ji nebijo mirties, nes tiki pomirtiniu sielos gyvenimu.Saiko jautimas/ kuklumas – mamatė gana kukliai apsirengusi, paiso saiko visur, nors yra dvarininkė.Drąsa – ji remia uždraustos spaudos leidėjus. | 4 taškai |
| 2. Palyginkite mamatę su pagrindiniu J. Radvano herojinio epo „Radviliada“ personažu Radvila. Įrodykitepateikdami ne mažiau negu tris argumentus, kad nors šių personažų likimas skirtingas, bet charakterisir pasaulėžiūra turi panašumų. | Ir mamatė, ir Radvila pirmiausia galvoja apie gimtinės gerovę.Ir mamatei, ir Radvilai svarbesnis vidinis žmogaus grožis.Abu personažai tikintys.  | 3 taškai |
| 3. Palyginkite apysakos „Sename dvare“ pradžioje kuriamą gamtos aprašymą su A. Baranausko eil. „Dainu dainelę“ pirmos ištraukos gamtos vaizdu. Įrodykite, kad esama ir panašumų, ir skirtumų. Pateikitebent tris argumentus. | Panašu, nes abiejuose kūriniuose idealistiškai piešiama gamta./Abiejuose kūriniuose minimos kalvotos vietos („Dainu dainelėje“ minimi *kalnai* ir *kalneliai*, o „Sename dvare“ *tarp...kalvų.*Skiriasi, nes eil. „Dainu dainelę“ fragmente Lietuvos erdvė panoraminė, o apysakoje kuriama konkreti, ribota erdvė (dvaro rūmai ir artimoji aplinka – tvenkinys, sodas).„Dainu dainelę“ minima senovės Lietuvos gamta (šventi ąžuolai), o „Sename dvare“ –dvarams būdingas tvenkinys – gamtos vaizdas romantiškas (*miegūstas tvenkinys*). | 3 taškai |
| 4. Palyginkite „Mamatės užrašų“ pasakotojo pasaulėžiūrą, santykį su aplinka su K. Donelaičio poemos„Metai“ pasakotoju. Įvardykite bent du panašumus ir du skirtumus. Argumentuokite remdamiesi biografiniu arba kūrybos kontekstu. | Abu pasakotojai žavisi prasmingu gyvenimu (Šatrijos Ragana sieja jį su tautiniu judėjimu, o Donelaičio būrams prasmingas gyvenimas, kai laikomasi lietuviškų papročių ir krikščioniškos etikos normų).Abu pasakotojai žavisi gamta (mamatė labai mėgsta naktį, o Donelaičio poemoje vaizdžiai apibūdinami metų laikų pokyčiai). | 4 taškai |
| 5. Šatrijos Raganos apysakoje svarbus praeinamumo motyvas. Įvardykite rašytoją, kurio kūryboje ryškus gyvenimo nepastovumo motyvas. Pateikdami konkrečių pavyzdžių įrodykite, kad ir Šatrijos Ragana, ir šis rašytojas žavisi trapiu realybės grožiu. | M. K. Sarbievijus. M. Sarbievijaus odėje „Pauliui Kozlovijui“ žavimasi vėl atgijusiu gamtos grožiu pavasarį (pražydusios gėlės puošia pievas margais žiedais, topolį, neseniai apklotą sniego, glosto šiltas vėjas, laukas pražydo rausvomis rožėmis). Šatrijos Raganos apysakos veikėja mamatė žavisi nakties grožiu, mėnesienos nutiestu taku tvenkinio paviršiuje). | 3 taškai |
| Gamtos gyvybės temaLyginamoji tekstų analizė |
| 1.1. Palyginkite, kuo skiriasi ištraukų pirmieji sakiniai. Apibendrinkite ir parašykite išvadą, koks santykis su tikrove (loginis ar emocinis) dominuoja realistiniame gamtos aprašyme ir koks neoromantiniame. Argumentuokite. | Žemaitės aps. įvardijamas veiksmo laikas, o Šatrijos Raganos apysakos ištraukoje rašoma apie jausmus. Realistiniame Žemaitės kūrinyje santykis su tikrove paremtas logika (tiesiog santūriai pastebima, kad *išaušo pavasaris*, o Šatrijos Raganos neoromantinėje apysakoje – emocinis santykis (mamatė – didžiausias Irusios autoritetas – *myli saulę ir šilumą*) . | 4 taškai |
| 1.2. Nurodykite, kurias tipiškas gamtos atgimimo pavasarį detales pamini Žemaitės apsakymo „Marti“ pasakotojas. Įvardykite literatūros kūrinį, kuriame kuriamas panašus peizažas. Pateikite bent vieną argumentą. | Saulelė šildo žemelę, sniegas tirpsta virsdamas vandeniu, miško medžiai brandina pumpurus, pradeda giedoti paukščiai (tetervinai, vieversėliai), kurkia varlės, grįžta žąsys iš pietų ir kt.K. Donelaičio poema „Metai“. Šiame kūrinyje saulė – gamtos žadintoja, ji šildo žemę, paverčia niekais žiemos darbus ir pan. | 3 taškai |
| 1.3. Remdamiesi tekstu įrodykite, kad Žemaitės apsakyme „Marti“ gamtos aprašymas detalus, objektyvus,gamta vaizduojama žvelgiant iš šalies, o apysakos „Sename dvare“ ištraukoje kuriamas subjektyvus, asmeninį pasakotojos santykį su vaizduojamuoju objektu perteikiantis peizažas. | Žemaitės kūrinio pasakotojas įsižiūri pirmiausia į stambesnius peizažo elementus (saulę, žemę), vėliau mini kt. dalykus. Pasakotojas kuria išsamų pavasario atgimimo vaizdą.Apysakos „Sename dvare“ ištraukoje įsižiūrima į viską, kas pasitaiko pakeliui, akcentuojama refleksija, nusakomos asociacijos (rugiai lyg Dievo bernaičiai). | 4 taškai |
| 1.4. Charakterizuokite pasakotojus – įvardykite ne mažiau negu po du jų bruožus ir nurodykite, kaip tai atsispindi tekste. Remdamiesi tekstais įrodykite, kad pasakotojų požiūris į gamtą skiriasi. | Žemaitės aps. pasakotojas labai pastabus, geras gamtos pasaulio žinovas (pastebimos visos tipiškos pavasario peizažo detalės, savaip apibūdinami net garsai).Šatrijos Raganos apysakos pasakotoja lakios vaizduotės, labai emocinga (prisimena padavimą, pasaką, yra sužavėta gamtos).Žemaitės aps. pasakotojas – turtingą gyvenimo patirtį turintis žmogus – jį labiausiai žavi gamtos gyvybingumas, o Šatrijos Raganos apysakos pasakotoja – mergaitė, jai gamta – idealus grožio ir gėrio pasaulis, laiminga užburta šalis, kurios valdovė – geroji žynė, labai panaši į mamatę. | 5 taškai |
| 1.5. Palyginkite ištraukų veiksmo laiką, erdvę ir nuotaiką. | Abiejų tekstų veiksmo laikas ciklinis – pavasaris. Žemaitės aps. erdvė tikroviška, plati, o Šatrijos Raganos apysakos ištr. siauresnė, subjektyvi. Žemaitės aps. pasakotojo nuotaika džiugi – jis žavisi gamtos gyvastingumu, o Šatrijos Raganos apys. ištr. pasakotojo nuotaika itin pakili – ji laiminga eidama pasivaikščioti su mama ir visa, kas šalia, ją žavi. | 3 taškai |
| 1.6. Ir realistinis, ir neoromantinis gamtos aprašymas yra poetiški, bet to pasiekiama skirtingai. Remdamiesi bent trimis konkrečiais pavyzdžiais įrodykite (arba paneikite) šį teiginį. | Realistiniame kūrinyje svarbi atgyjančios po žiemos gamtos gyvybė (pasakotojas labai tuo žavisi), todėl gamta personifikuojama (*Sniegas, kur ne kur pasislėpęs, baltuoja patvoryj, bet, pabūgęs šviesos, traukias, nyksta, tyžta, šyla ir tirpsta<...>*)./Realistiniame kūrinyje labai svarbus gamtos veiksmo intensyvumas, perteikiamas vaizdingais veiksmažodžiais (*vingura savo giesmę*) ir epitetais (*sunkiai mojuoja sparnais, garsiai tūtuodamos*).Šatrijos Raganos apys. fragmente labai svarbūs pasakotojos išgyvenimai, nuspalvinantys visą peizažą, todėl daug epitetų (gamta sužmoginama): *Jaunučiai, stovi jie kuklūs, tiesūs, rimti <...>* | 3 taškai |
| 1.7. Palyginkite, kuo skiriasi mamatės ir tėvelio požiūris į pasaulį. Argumentuokite remdamiesi kūrinio kontekstu. | Mamatė – romantikė (ji žavisi nakties grožiu, ilgisi tobulybės), o tėvelis – realistas, jis susikoncentravęs į materialinius dalykus. | 2 taškai |
| 1.8. Apibūdinkite abiejų tekstų foniką. Palyginkite, kuo ji skiriasi ir kaip papildo regimųjų vaizdų kuriamą prasmę. | Žemaitės tekste ryškiai girdimi priebalsiai (s – š – n – ž). Atrodo, kad girdi vėjo, gulbių sparnų keliamą ūžesį.Šatrijos Raganos apys. ištr. ryškiau girdimi balsiai (y – i – u – a). Tekstas tarsi išdainuojamas – mergaitė myli muziką, mėgsta klausytis dainų. | 3 taškai |
| 1.9. Įvertinkite, ar realistiškai vaizduojami medžiai Šatrijos Raganos apysakos ištraukoje. Argumentuokite. | Ne realistiškai.Jis stovi būriu, šakomis susipynę (tarsi susikibę už rankų) gėrėdamiesi gamtos grožiu. | 2 taškai |
| 1.10. Įvardykite bent du rašytojus, kurių kūriniuose svarbus šakomis susipynusių medžių motyvas. Įvardykite literatūros terminą, kuriuo vadinamas toks kito kūrinio „prisiminimas“. | A. Mickevičius. A. Baranauskas.Aliuzija. | 3 taškai |
| 1.11. Pateikdami konkrečių pavyzdžių įvardykite bent po du realistinio ir neoromantinio kūrinio bruožus. | Realistinis kūrinys vaizduoja tipiškiausius dalykus. Pasakojimas detalus.Neoromantinis kūrinys perteikia idealo ilgesį. Gamtos grožis paslaptingas. | 4 taškai |
| V. Krėvė. „Skirgaila“Vaidila Stardas – senosios Lietuvos garbės ir kultūros gynėjas |
| 1.1. Remdamiesi tekstu nurodykite, kokio pobūdžio argumentus (loginius ar emocinius) pateikia Stardas norėdamas įkalbėti kunigaikštį ir bajorus kautis. | Pateikia emocinius argumentus, nes apeliuoja į stiprius jausmus (meilę tėvynei), idealizuoja valdovo misiją (tautos vedlys), primena šlovingą praeitį. | 3 taškai |
| 1.2. Įvertinkite, ar išmintingi, ar atitinka susidariusią politinę situaciją Daugailos žodžiai. | Daugailos žodžiai išmintingi, nes jis paiso logikos - primena, kad priimdamas svarbius sprendimus valdovas turi paisyti ne tik troškimų (širdies balso), bet ir aplinkybių (proto balso). | 2 taškai |
| 1.3. Remdamiesi istorijos (kultūros) žiniomis bei tekstu paaiškinkite, kokia buvo vaidilų paskirtis senovėsLietuvoje. | Vaidilos buvo tautos dvasios sergėtojai – prižiūrėdavo amžinąją ugnį, gydydavo ligonius, skambindami kanklėmis apdainuodavo karo žygius, buvo kunigaikščių patarėjai. | 1 taškas |
| 1.4. Apibūdinkite Skirgailos elgesį. Nusakykite, ką apie jo išgyvenimus galima spręsti iš elgesio. | Skirgaila susimąstęs, geria, vaikšto po kambarį. Jis neramus, paniuręs, išgyvena dvasinę sumaištį – gėrimas ir vaikščiojimas po kambarį tą įrodo. | 2 taškai |
| 1.5. Skirgaila ištaria, kad ateis laikai ir vaidilos „sudės dainą apie mus ir mūsų darbus“. Remdamiesi literatūrosžiniomis įvardykite bent vieną kūrėją, vėlesniais laikais apdainavusį viduramžių Lietuvą. Nurodykite, kuriai epochai priskiriama jo kūryba ir kokį santykį su senove atspindi. | Maironis. Poetas romantikas. Idealizavo senovę/ žavėjosi viduramžių Lietuva. | 3 taškai |
| 1.6. Remdamiesi tekstu atskleiskite simbolinę kanklių sudaužymo prasmę. | Stardo įsitikinimu, atsisakant kovoti paniekinama šlovinga praeitis, didvyrių aukos – nebereikalingos ir kanklės, kurios tą praeitį perduodavo. | 1 taškas |
| 1.7. Apibūdinkite du skirtingus konfliktus, atsispindinčius ištraukoje. Argumentuokite. | Pagoniškosios ir krikščioniškosios Lietuvos susidūrimas (Stardas gina ankstesnės Lietuvos vertybes, o visi kiti suvokia, kad tas kelias niekur nebeveda).Skirgailos vidinis konfliktas tarp troškimų (meilė ir pagarba praeičiai) ir logikos, valdovo pareigų (priverstas derėtis su tais, kurių nekenčia, kurių intrigas ir panieką suvokia). | 2 taškai |
| 1.8. Remdamiesi replikomis, besikeičiančia intonacija bei kūrinio kontekstu įrodykite, kad Stardas atsiduria draminėje situacijoje (situacijoje be išeities). Nusakykite, kokie personažo bruožai išryškėja ir kaip jie pasireiškia. | Iš pradžių Stardas tikisi įkalbėti Skirgailą ir bajorus suvienyti tautą kautis, vėliau jo intonacija keičiasi (remarka *susierzinęs*), kai vidinis konfliktas pasiekia kulminaciją, sudaužo kankles. Jo situacija beviltiška – susitaikyti su priešais negali ir nenori, o lieka vienišas, jaučiasi nebereikalingas. Jis ryžtingas, ištikimas savo idealams, bet nepripažįsta jokių kompromisų, yra itin emocingas. | 3 taškai |
| Skirgaila – tragiškasis herojus |
| 1.1. Palyginkite, kokia intonacija Skirgaila kalba su Skarbeku ir kokia su Ona Duonute. Paaiškinkite, kuo ji skiriasi ir kodėl yra skirtinga. | Su Skarbeku Skirgaila kalbasi teigiamąja intonacija, o su Ona Duonute klausiamąja intonacija. Teigiamąja intonacija pasakomi sakiniai skamba griežčiau, įsakmiau negu klausiamąja. Skirgaila su Skarbeku elgiasi gana šiurkščiai, familiariai, atvirai parodo savo nepalankumą, aukštesnį statusą, o į Oną Duonutę kreipiasi kaip į sau lygiavertę pašnekovę. | 3 taškai |
| 1.2. Nurodykite, kokiais argumentais (loginiais, emociniais ar abiejų tipų) remdamasi Ona Duonutė mėgina įtikinti kunigaikštį leisti jai vykti pas sužadėtinį. Pateikite konkrečių pavyzdžių. | Abiejų tipų argumentais. Iš pradžių dominuoja loginiai argumentai (Ona Duonutė pamini įtakingus draugus, vyresnįjį Skirgailos brolį ir karalių Jogailą), o vėliau emociniai (primena Dievą, mėgina manipuliuoti savo šeimine padėtimi: ji yra aukštos kilmės našlaitė, prašo pasigailėti sielos). | 3 taškai |
| 1.3. Pakomentuokite, kaip keičiasi Skirgailos nuotaika ir tonas ginčijantis su Ona Duonute. Nusakykite, kaip šią kaitą atspindi Skirgailos elgesys, apibūdinamas remarkomis, ir replikos. | Iš pradžių Skirgailos nuotaika nėra tamsi ir tonas palyginti ramus, vėliau, Onai Duonutei vis karščiau priešinantis, Skirgaila pradeda nervintis, tonas tampa irzlus/ piktas, dominuoja šaukiamosios intonacijos sakiniai. O kai Ona Duonutė pradeda verkti, Skirgaila pajunta sumaištį, nusivylimą, gal net užuojautą kunigaikštytei – tai rodo jo susimąstymas, nusakomas remarkomis (*kurį laiką tyli; kiek patylėjęs)*. | 2 taškai |
| 1.4. Suraskite nelogiškai skambančią Skirgailos repliką, įrodančią, kad kunigaikštis, kaip žmogus, nenorėtųnaudoti prievartos prieš moterį, bet paklūsta savo, kaip valdovo, pareigai pirmiausia paisyti valstybėsgerovės. | *Ne, bet tu pati pasiliksi čia, kol aš to noriu.* | 1 taškas |
| 1.5. Remdamiesi tekstu įrodykite, kad Ona Duonutė narsiai kovoja dėl savo laisvės. | Ji išbando visus galimus argumentus – nuo įkalbinėjimo, apeliavimo į sąmoningumą (Skirgaila turėtų klausyti vyresniojo brolio karaliaus) iki priminimo krikščionio pareigų bei moteriškų ašarų. Ji elgiasi kaip savimi pasitikintis, savo teisumu tinkintis žmogus (replikos *išdidžiai; neigiamai kraipydama galvą, tvirtai*; *sudėjus rankas,* maldaujama), pasiūlo Skirgaila pasilikti Lydos kunigaikštystę – jų konflikto priežastį. | 3 taškai |
| 1.6. Nusakykite, kaip kunigaikštytės priešinimąsi vertina valdovas. Suraskite tai paliudijančius jo žodžius. | Vertina palankiai: *Aš mėgstu drąsius, ir todėl tu man dar labiau patinki*. | 1 taškas |
| 1.7. Nurašykite citatą, įrodančią, kad Skirgaila nėra negailestingas tironas. | *Aš gero noriu tiems, kurie čia gyvena, ir siekiu jo, kaip moku*. | 1 taškas |
| 1.8. Pakomentuokite ištraukoje atsispindintį Skirgailos požiūrį į krikščionybę. Nusakykite, kokiais argumentais jis paremiamas. Įvertinkite tų argumentų svarumą. | Neigiamas požiūris/ Skirgaila nemąsto kaip krikščionis/ širdy Skirgaila nėra krikščionis. Požiūris subjektyvus, nulemtas išankstinės nuostatos: kunigaikštis netiki krikščionių Dievo gailestingumu, laiko Dievą pavydžiu, mano, kad iki jo gera buvo šaly, norėtų su Dievu susikauti. Argumentai naivūs, nes Skirgaila kaltina Dievą tuo, kuo nusidėjo religijos skelbėjai (ypač kryžiuočiai), nekritiškai vertina praeitį. | 3 taškai |
| 1.9. Nurodykite, ką sužinome apie Onos Duonutės praeitį. | Ona Duonutė – garsios giminės palikuonė, jos protėviai narsiai gynė Punios pilį ir žuvo už tėvynę/ pasirinko žūtį, o ne nelaisvę. | 1 taškas |
| 1.10. Apibūdinkite kunigaikščio požiūrį į lenkus. Pasamprotaukite, ar jis objektyvus (pagrįstas logika), ar subjektyvus (nulemtas emocijų, išankstinės nuostatos). Argumentuokite remdamiesi tekstu. | Lenkus vyrus vertina palankiai, o moteris neigiamai. Požiūris subjektyvus, nes nulemtas emocijų ir paremtas išankstine nuostata (visi vyrai – stiprūs ir narsūs, visos moterys – bailios ir silpnos). | 3 taškai |
| 1.11. Įvardykite, kurias vertybes gina Ona Duonutė, kurias – Skirgaila. Argumentuokite remdamiesi tekstu. | Ona Duonutė gina savarankiškumą/ laisvę (*Aš ne vergė tavo, nors kalinė*), santuoką, pagrįstą gera valia (*Būsiu to, kam esu pasižadėjusi. Bet tavo žmona<...>niekados!.*)*.* Skirgaila gina Lietuvos valstybingumą (*Aš myliu Lietuvą ir skaidyti ją dalimis niekam neleisiu<...>*), žavisi protėvių – Lietuvos gynėjų - narsa (*Aš noriu, kad ir tu tokios narsios sielos būtai kaip tos moterys, kurios ten žuvo.*). | 4 taškai |
| 1.12. Pakomentuokite, kaip šioje ištraukoje atsispindi Skirgailos, valdovo ir žmogaus, konfliktas. Remdamiesi tekstu įrodykite, kad Skirgaila atsiskleidžia kaip tragiškasis herojus. | Skirgaila, kaip valdovas, gina svarbiausią jam vertybę – Lietuvos valstybingumą, galią, o kaip žmogus jis suvokia nesąs teisus, todėl mėgina Oną Duonutę gražiuoju prikalbėti tapti jo žmona. Skirgaila įžvalgus (numato, kad būsimasis kunigaikštytės vyras pareikalautų jos valdų), suvokia, kad Lietuvos vienybė ir šlovė jau praeity, žavisi narsiais kovotojais už Lietuvos laisvę kartu suvokdamas, kad jam nelemta pasekti jų pavyzdžiu – jis priverstas taikstytis su tais, kurių nekenčia (*Tu tiesą sakai, aš nevertas esu pagarbos.*). Malšina nepasitenkinimą savimi, vidinę sumaištį alkoholiu: *Ką aš manau, kad gera yra, visuomet pasirodo, kad pikta, ir todėl nusiminimas mane graužia, ir todėl aš geriu.* | 3 taškai |
| 1.13. Suformuluokite ir parašykite dvi problemas. | Kodėl žmogaus norai neretai neatitinka jo galimybių?Ar visos priemonės tinkamos tikslą pasiekti? | 2 taškai |
| Kelerio paveikslas V. Krėvės tragedijoje ,,Skirgaila“I |
| 1.1. Remdamiesi Daugailos replika atskleiskite jo požiūrį į kryžiuočius. | Požiūris neigiamas/ nepasitiki kryžiuočiais - replika (*Šeimininko akis turi viską matyti, kas ruošiama garbingos kilmės svečiams*.) skamba ironiškai (iš kūrinio konteksto žinome, kad Daugaila nekenčia vokiečių). | 1 taškas |
| 1.2. Apibūdinkite kryžiuočių požiūrį į lietuvius. Argumentuokite remdamiesi tekstu. | Kryžiuočių požiūris neigiamas/ niekina lietuvius. Skirgailą Vartenbergas vadina stabmeldžiu, lietuvaites – pragaro dukterimis, laukinėmis. Keleris lietuvius laiko lengvabūdžiais laukiniais žmonėmis. | 2 taškai |
| 1.3. Charakterizuokite Vartenbergą ir Kelerį – įvardykite po tris ryškiausius jų bruožus ir nurodykite, kaip jie pasireiškia. | Vartenbergas arogantiškas (niekina lietuvius, laiko juos stabmeldžiais, primena savo aukštesnę padėtį Keleriui), veidmainis (apsimeta esąs pagarbus), palaido elgesio (Keleris prikiša Vartenbergui svetimoteriavimą).Keleris palaido elgesio (pamatęs gražias merginas galvoja tik apie kūniškus malonumus), geras psichologas (išsyk supranta, kaip galima palenkti Oligę, geba parinkti jai patinkančius žodžius), veidmainis (kai sužino, kad Oligė ne vietinė, išsyk kitaip kalba apie Lietuvą). | 3 taškai |
| 1.4. Nusakykite, kokie Vartenbergo ir Kelerio santykiai. Atsakymą pagrįskite citata. | Nenuoširdūs/ įtempti/ nemėgsta vienas kito. Keleris negerbia Vartenbergo: *Taip, taip, pamenu: turime drauge apgaudinėti lengvabūdžius laukinius žmones.“/ „Aš manau, tu ne kartą esi pasigailėjęs, kad nėra šiame pasaulyje tokio tamsaus kampelio, kur ir pats Dievas nieko nebematytų.*  | 2 taškai |
| 1.5. Charakterizuokite Oligę. Nurodykite, ką sužinome apie jos kilmę. | Oligė – jauna, todėl patikli, greitai susižavinti. Ji – garsaus bajoro Mingailos duktė. | 2 taškai |
| 1.6. Nusakykite, kokius argumentus pateikia Keleris norėdamas suvilioti merginą. Atsakymą pagrįskite perfrazuodami citatas. Įrodykite, kad siekdamas laimėti Oligės pasitikėjimą Keleris gudriai manipuliuoja. | Keleris pastebi Oligės jausmingumą ir vartoja emocinius argumentus. Jis sako, kad mergaitės liežuvis aštrus kaip kryžiuočio kalavijas, kad myli moteris, kurios vyrų nebijo, giria narsų Oligės tėvą, kuris ją drąsią išaugino, pabrėžia mergelės skaistumą, pamalonina jos savimylą, nes pasako abejojąs, kad Lietuvos klampynėse galėjo tokia lelija išdygti. Keleris gudriai manipuliuoja, nes lipšniai kalbėdamas pamažu artėja prie Oligės, kalba linksmai, iš pradžių giria jos dvasines savybes, vėliau grožį (pavadina gražuole), apsimeta įsimylėjęs – sako, kad pusę gyvenimo atiduotų už vieną pabučiavimą. Galų gale pasiūlo brangią dovaną – žiedą, jei mergaitė ateisianti pas jį naktį.  | 3 taškai |
| 1.7. Nurašykite citatą iš Kelerio dialogo su Vartenbergu, įrodančią, kad Keleris meluoja Oligei. | *Siekiu protėvių kalaviju, kad visų gražiausioji vis tik bus mano anksčiau, negu aš iš čia išvyksiu.* | 2 taškai |
| 1.8. Įvardykite ryškiausią Kelerio bruožą, atsiskleidžiantį scenoje su Olige. Įvertinkite jo elgesį remdamiesi krikščionių etikos ir viduramžių riterio garbės samprata. | Egoistas/ suvedžiotojas. Tai prieštarauja tiek krikščionių etikai (geismas siekiant tik malonumo – mirtina nuodėmė (Septynios mirtinos nuodėmės)), tiek viduramžių riterio etikai (riteris turėtų gerbti skaistybę).  | 3 taškai |
| II |
| 2.1. Nurodykite, kaip prisistato Keleris kunigaikštytei Onai Duonutei ir kokią susitikimo priežastį įvardija.Įvertinkite, ar jis teisingai elgiasi norėdamas sėkmingai užmegzti pokalbį. Argumentuokite. | Prisistato kaip draugas. Sakosi atėjęs sugrąžinti kunigaikštytei laisvę. Elgiasi teisingai, nes būtent to jai labiausiai reikia. | 3 taškai |
| 2.2. Įvardykite vertybes, kurios atsispindi šiuose Kelerio žodžiuose: „Širdis, kuri myli, šviesos ir saulės trokšta, o jų čia nėra. Širdis, kuri myli, veržiasi, kur laisvė, kur erdvė, – į laisvę ji veržiasi.“ Nurodykite, kurios pasaulėjautos žmogui jos svarbios. Įvardykite dar vieną autorių bei kūrinį, kuriame jos poetizuojamos. | Meilė, laisvė, natūrali gamta. Romantinės pasaulėjautos. A. Mickevičiaus eil. „Kai mano kūnas“ (arba kt.) | 3 taškai |
| 2.3. Palyginkite, kuo skiriasi Onos Duonutės ir Oligės reakcija į Kelerio žodžius. Įvardykite po vieną su tuosusijusį merginų charakterio bruožą. | Onos Duonutės reakcija gana atžari, sutinka su nepasitikėjimu, o Oligė reaguoja emocingai. Ona Duonutė atsargi, o Oligė naivi/ patikli. | 3 taškai |
| 2.4. Nurodykite, kuri Onos Duonutės dorybė, tekste įvardijama net kelis kartus, labiausiai sužavėjo Kelerį.Argumentuokite remdamiesi tekstu. | Skaistumas (nekaltumas). *Toji valandėlė, kada pažvelgiau į tavo skaisčias, žydrias ir liūdnas akis, mane kitu pavertė, ir dabar tikro nepasigailėtau brolio, jeigu jis pikta sumanytų prieš tave.* | 2 taškai |
| 2.5. Remdamiesi Kelerio žodžiais ir elgesiu nusakykite, iš ko galima spręsti, kad kalbėdamas su kunigaikštyte jis yra nuoširdus. Suraskite atsakymą pagrindžiančią citatą. | Keleris prisipažįsta, kad turėjo klastingų tikslų, kai ėjo pas Oną Duonutę, kad buvo nedoras, prisiekia Išganytojo kančia, motinos išganymu. *Aš tau esu pasakęs, kad ėjau pas tave klastingų tikslų vedamas, bet ir jie tau siūlė* *geresnį likimą nekaip tasai, kuris tavęs čia laukia. Bet tuomet buvau dar lengvabūdis žmogus, dabar gi nebe tas.* | 2 taškai |
| 2.6. Nurodykite, kokius argumentus išsako Keleris norėdamas įtikinti Oną Duonutę juo pasitikėti. Palyginkite, kuo jie skiriasi nuo pasakytų Oligei. | Emociniai argumentai – kalba apie savo jausmus. Skiriasi, kad kalbėdamas su Olige jis neatsiveria, kalba beveik vien apie ją, o kalbėdamas su Ona Duonute jis labai atviras. | 3 taškai |
| 2.7. Nurodykite, kaip apibūdina savo ankstesnį gyvenimą Keleris. | Sako, kad daug pikta yra žmonėms padaręs, nes klausė piktų žmonių. | 1 taškas |
| 2.8. Palyginkite, kuo skiriasi Kelerio jausmai Onai Duonutei nuo to, kas siejo su Olige. Suraskite atsakymą įrodančią citatą. | Oną Duonutę Keleris myli pakylėta/ dvasinga meile, o su Olige siejo kūniškas ryšys. *Aš galiu tave tik gerbti, kaip gerbiu pasauliui Išganymą Pagimdžiusią. Aš mirsiu dėl tavęs, bet ir mintimi tavęs nepaliesiu, nepanorėsiu tavęs.* | 2 taškai |
| 2.9. Įvardykite, kurie anksčiau kūrinyje neakcentuoti Kelerio charakterio bruožai išryškėja šioje ištraukoje.Įvardykite ne mažiau negu tris ir argumentuokite remdamiesi tekstu. | Nuoširdumas. (*Ėjau pas tave su nedorais tikslais, bet dabar štai stoviu**čia kaip prieš Dievą<...>)*Altruizmas. (*Tark tik žodį, vieną žodį – ir siekiu tau protėvių kalaviju, aš atliksiu**visa, kas galima ir ko negalima.)*Gailestingumas. (*Ar širdis mano būtų iš akmens, kad, matydamas tavo skaistų grožį, nebūtau sujaudintas?)* | 3 taškai |
| 2.10. Remdamiesi kūrinio kontekstu pateikite bent vieną argumentą, įrodantį, kad Keleriui pavyko pelnyti Onos Duonutės pasitikėjimą. | Ona Duonutė duoda jam savo žiedą kaip pasitikėjimo ženklą. | 1 taškas |
| III užduotis |
| 3.1. Įvardykite, ką simbolizuoja šviesusis ir tamsusis vyras. | Gėrį ir blogį/ šviesiąją ir tamsiąją žmogaus prigimtį.  | 1 taškas |
| 3.2. Nurodykite polemikos priežastį. | Priežastis – Keleriui gresianti mirtis, jei pasiliks karste. | 1 taškas |
| 3.3. Įvardykite 4 dorybes, kurias galima įžvelgti šviesiojo vyro žodžiuose. Argumentuokite perfrazuodami citatas. | Pasiaukojanti/ altruistiška meilė/ geranoriškumas. Šviesusis vyras sako, kad Ona Duonutė atėjo padėkoti Aukščiausiajam už savo garbės ir doro vardo išgelbėjimą.Gilus tikėjimas. Pasiaukojus Kelerio laukianti amžina šviesa.Gailestingumas/ gera valia/ didžiadvasiškumas. Sako, kad Ona Duonutė yra kaip avelė, aukai skirta, todėl jos reikia pasigailėti.Teisingumas. Sako, kad nuo Kelerio priklauso, kas turi atlyginti Dievo ir žmonių akyse jo klaidas ir kaltes. | 4 taškai |
| 3.4. Įvertinkite argumentų, kuriuos pateikia šviesusis vyras, svarumą. Nurodykite, kurie argumentai – loginiaiar emociniai – dominuoja jo kalboje ir ką tuo remiantis galima spręsti apie Kelerio pasaulėjautą. | Argumentai svarūs, nes apeliuojama į svarbiausius riteriui dalykus: garbę, pomirtinį gyvenimą, nekaltųjų gynimą, sužadinama atgaila dėl padarytų blogų darbų. Dominuoja emociniai argumentai, atskleidžiantys idealistišką požiūrį į moterį – pasaulėjauta romantinė. | 3 taškai |
| 3.5. Nurodykite, kurio pobūdžio (loginiai ar emociniai) argumentai dominuoja tamsiojo vyro monologuose.Atsakymą pagrįskite citata.  | Tamsiojo vyro kalboje dominuoja loginiai argumentai: Užtenka tau tik sujudėti karste, pakelti galvą, ir visi čia esantieji išsigandę išbėgios į visas šalis, ir tada tau kelias bus laisvas. | 2 taškai |
| 3.6. Suraskite ir nurašykite, jūsų nuomone, svariausią šviesiojo vyro argumentą. | O tu dirstelk į ją ir pasielk, kaip aš tau sakau. Štai įeina tasai, kuris jau liepė iškasti tau duobę. Vienas jūsų turėsite į ją įžengti – tu ar ji, kuri nekalta tuo, ką tu buvai sumanęs ir esi padaręs. Nuo tavęs pareina, kas turi atlyginti Dievo ir žmonių akyse tavo klaidas ir kaltes.*(Gali būti ir kt. mokinių parinkti argumentai. Svarbu, kad jie būtų esminiai.)* | 1 taškas |
| 3.7. Pakomentuokite, kaip susijusios Jono Skarbeko skaitomos citatos su vyrų žodžiais. | Skarbeko skaitomi žodžiai sustiprina Šviesiojo vyro argumentus, nes akcentuoja žmogaus gyvenimo trumpumą, menkumą, liūdnumą ir pomirtinio gyvenimo gėrį/ mirties teikiamą ramybę, kančių pabaigą, išlaisvinimą; pabrėžia gundymo pavojų. | 2 taškai |
| 3.8. Suraskite Jono Skarbeko monologą, kuriame kalbama apie žmogaus gyvenimo trapumą. Nurodykite, kurio lietuvių rašytojo kūrinyje šis motyvas svarbus. Įvardykite kūrinį ir kultūros epochą, kuriai jis priskiriamas. | Trumpo (laikino) žmogaus gyvenimo motyvas ryškus Baroko epochos poeto M. K. Sarbievijaus odėje „Telefui Likui“. | 3 taškai |
| 3.9. Nurodykite, kokia aplinkybė, susijusi su Ona Duonute, nulemia Kelerio pasiryžimą aukotis. | Tai, kad ji, nekalta, bus pasmerkta gėdai ir nužudyta. | 1 taškas |
| 3.10. Suformuluokite ir parašykite dvi filosofines problemas, atsispindinčias šioje ištraukoje. Nurodykite, kurių rašytojų kūriniuose irgi svarstomos tokios problemos. | Kaip keičia žmogų tikra meilė?Kas prasmingiau – paaukoti gyvybę ar ją išsaugoti pasmerkiant nekaltą žmogų?Ar prasminga aukotis dėl kilnaus tikslo?V. Šekspyro tragedijoje „Hamletas“, A. Mickevičiaus dramoje „Vėlinės“, V. Krėvės padavimuose ar kt. | 3 taškai |
| 3.11. Įvardykite konfliktą, dominuojantį šioje scenoje. Argumentuokite. Nurodykite dar vieną dramos kūrinį,kuriame pastebėjote panašų konfliktą. | Vidinis konfliktas tarp būtinybės aukotis ir troškimo gyventi. Šviesusis vyras (dvasingumas) pateikia svarių argumentų, kad gyvenimas trumpas ir jis bus gėdingas paaukoju mylimą žmogų, o Tamsusis (instinktas išlikti) skatina bet kokia kaina išsaugoti gyvybę. V. Šekspyro „Hamlete“. | 3 taškai |
| SUDĖTINGESNĖS UŽDUOTYS |
| 1. Remdamiesi skaitytomis ištraukomis ir kūrinio kontekstu palyginkite Skirgailą ir Kelerį. Įrodykite, kad jie turi ir panašumų, ir skirtumų. Įvardykite bent vieną charakterio, elgesio panašumą ir tris skirtumus. | Panašūs, nes abu geba atkakliai, nepaisydami aplinkybių siekti tikslo.Skirtingi, nes Skirgaila nemoka parinkti tinkamų įtikinti žmones argumentų, o Keleris – puikus oratorius.Skirgaila menkai pažįsta moters psichologiją, o Keleris – puikus psichologas.Skirgaila plėtojantis siužetui tampa vis grubesnis, labiau įniršęs ir nusivylęs, kol nupuola ir siaubingai mirčiai pasmerkia varžovą, o Keleris, iš pradžių savanaudis suvedžiotojas, pamilęs Oną Duonutę tampa kilniu riteriu, aukojančiu gyvybę, kad išgelbėtų nekaltąją. | 3 taškai |
| 2. Palyginkite Kelerį ir A. Mickevičiaus dramos „Vėlinės“ herojų Konradą. Nurodykite, kuo jie panašūs.Įvardykite ne mažiau negu tris panašius bruožus ir vieną skirtingą. Argumentuokite remdamiesi tekstu. | Panašūs, nes pasiryžę aukotis dėl kilnių idealų.Abu labai jausmingi, romantiškos pasaulėjautos.Abiems svarbesnis dvasinis pasaulis.Skirtinga, kad Konradas kūrėjas, o Keleris – karys. | 4 taškai |
| 3. Palyginkite Kelerio ir Šatrijos Raganos apysakos „Sename dvare“ pagrindinės veikėjos mamatės pasaulėžiūrą.Nurodykite, kuo jos panašios ir kuo skiriasi. Įvardykite ne mažiau negu tris panašius bruožus ir vieną skirtingą. Argumentuokite remdamiesi tekstu. | Kelerio ir mamatės pasaulėžiūra panaši, nes abu romantikai. Skiriasi, kad mamatės pasaulėžiūra nekintanti, priversta būti pasyvesnė/ taikstytis su savo padėtimi/ atsisako aktyvesnio gyvenimo dėl vaikų/ mamatei svarbiausi vaikai, o Keleris keičia pasaulėžiūrą, kai susitinka Oną Duonutę/ aktyviai siekia išvaduoti Oną Duonutę/ Kelerį veda į priekį troškimas išlaisvinti mylimą moterį.Panašu, nesAbu yra kilnūs, nes abiems svarbesni brangaus žmogaus interesai, o ne asmeninė laimė.Abu yra įžvalgūs, nes giliai suvokia kitų žmonių tikslus ir tinkamai įvertina jų pagrįstumą.Abu yra gana uždari – mamatė savo mintis patiki tik dienoraščiui, o Keleris atviras tik su Ona Duonute. | 4 taškai |
| 4. Remdamiesi skaitytomis ištraukomis ir kūrinio kontekstu įrodykite, kad Ona Duonutė ir Oligė atspindi du skirtingus moters charakterio tipus. Argumentuokite. | Ona Duonutė – žymiai gilesnė (intelektualesnė) asmenybė, nes kalbėdamasi su kitais veikėjais logiškai samprotauja, įžvalgi (pastebi Oligės jausmus), ji nepasitiki išsyk sutiktu žmogumi – tai rodo jos apdairumą, ji pasitiki savimi, yra stipri – ilgą laiką išsaugo orumą net labai dramatiškoje ginčo su valdovu Skirgaila scenoje. Oligė itin jausminga, žymiai patiklesnė, linkusi į malonumus, papuošalus, vadinasi, paviršutiniškesnė, gyvenanti šia akimirka (patiki Kelerio komplimentais, susigundo jo siūlomomis dovanomis ir ateina pas jį naktį neįvertinusi galimų pasekmių). | 2 taškai |